ބައިނަލްއަޤްވާމީ ތިމާވެށީގެ ދުވަސް ފާހަގަކުރެއްވުމުގެ ގޮތުން މާޅޮސްމަޑުލު ދެކުނުބުރީ އޭދަފުށީގައި ބޭއްވެވި ޖަލްސާގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\n5 ޖޫން 2008، ރިފަރެންސް: PPS/2008/82\nالحمـد للّـه ربّ العـالمـين، والصّـلاة والسّـلام عـلى أشـرف المرسـلين، سيدنا محـمَّدٍ وعلى آلـه وأصحـابه أجمعـين.\nއާދެ، މިއަހަރުގެ ދުނިޔޭގެ ތިމާވެށި ދުވަހުގެ ތަހުނިޔާ އަދި އެދުވަހުގެ ހެޔޮއެދުންތައް، ރާއްޖޭގެ ލޮބުވެތި އެންމެހާ ރައްޔިތުންނަށް އަޅުގަނޑު ފޮނުވަން. ހަމައެއާއެކީގައި، މިނިސްޓަރ އޮފް އެންވަޔަރަންމަންޓް، އެނަރޖީ އެންޑް ވޯޓަރ އަލްފާޟިލް އަޙްމަދު ޢަބްދުﷲ އަށާއި، އެމިނިސްޓްރީގެ ވެރިންނަށާއި މުވައްޒަފުންނަށާއި، ތިމާވެށި ރައްކާތެރިކުރުމާބެހޭ ޤައުމީ މަޖިލީހުގެ މެންބަރުންނަށާއި، ތިމާވެށްޓާބެހޭ ދާއިރާގައި އެކިގޮތްގޮތުން ހަރަކާތްތެރިވަމުންދާ ޖަމުޢިއްޔާ ޖަމާޢަތްތަކަށާއި، ސްކޫލްތަކަށާއި، ތިމާވެށީގެ ހޭލުންތެރިކަން އިތުރުކުރުމަށް މަސައްކަތްކުރަމުންދާ ފަރާތްތަކަށް ދުވަހުގެ ތަހުނިޔާއާއި މުބާރަކްބާދީ ދަންނަވަން.\nހަމައެހެންމެ، މިއަތޮޅުގެ ލޮބުވެތި ރައްޔިތުންނަށާއި، ޚާއްޞަކޮށް، އޭދަފުށީގެ ވެރިންނަށާއި، ލޮބުވެތި ރައްޔިތުންނަށް، މިމުނާސަބަތުގެ މުބާރަކްބާދީއާއި ހެޔޮއެދުންތައް އަޅުގަނޑު ފޮނުވަން. ރާއްޖޭގެ ތިމާވެށީގެ ދުޅަހެޔޮކަމަށް ނުހަނު މަތިވެރި ދަރަޖައަކަށް ހެޔޮއެދޭ، ރާއްޖެއަށް ޒިޔާރަތްކުރާ ފަތުރުވެރިންނަށާއި، ފަތުރުވެރިކަމުގެ ޞިނާޢަތުގައި ތިމާވެށްޓަށް ޚިދުމަތް ކުރައްވާ ހުރިހާ ފަރާތްތަކަކަށްވެސް، ދުވަހުގެ ތަހުނިޔާއާއި މުބާރަކްބާދީ ދަންނަވަން.\nއާދެ، މިއަހަރުގެ ދުނިޔޭގެ ތިމާވެށި ދުވަސް ފާހަގަކުރުމަށް މިބޭއްވޭ އިޙްތިފާލުގައި ބައިވެރިވުމަށްޓަކައި އަޅުގަނޑު ބ. އަތޮޅު އޭދަފުށްޓަށް އައުމުން، މިއަތޮޅުގެ ޢިއްޒަތްތެރި އަތޮޅުވެރިޔާއާއި، އޭދަފުށީގެ ވެރިންނާއި، މިއަތޮޅުގެ އެހެން ރަށްރަށުގެ ވެރިންނާއި އަދި މިރަށުގެ ކޮމިޓީތަކުގެ މެންބަރުންނާއި އާންމު ރައްޔިތުން އަޅުގަނޑަށް ތިޔަ ވިދާޅުވި ވަރަށް ހޫނު މަރުޙަބާއަށްޓަކައި، ތިޔަ ހުރިހާ ބޭފުޅުންނަށް ވަރަށް އިޚްލާޞްތެރިކަމާއެކު ޝުކުރު ދަންނަވަން.\nތިމާވެށި ދުވަހުގެ އިޙްތިފާލަށް މިރަށް ތައްޔާރުކުރައްވާފައި މިވަނީ ވަރަށް ފުރިހަމަގޮތެއްގައި. ބައެއް ބޭފުޅުންގެ ވާހަކަފުޅުގައި ވިދާޅުވި ފަދައިން މި ވޭތުވެދިޔަ ދުވަސްތަކަކީ، މޫސުން ރަނގަޅު ނޫން ވިއްސާރަ ދުވަސްތަކަކަށް ވިޔަސް، އެކަމުގެ އެއްވެސް ބުރަ ކަމެއް އުފުއްލެވުމަކާ ނުލައި، މިރަށުގެ ރައްޔިތުން އަދި ވެރިން މިކަމަށް ކުރައްވާފައިވާ ހިންމަތާއި މިންނަތަށްޓަކައި، މިރަށުގެ ވެރިންނަށާއި ރައްޔިތުންނަށާއި، ޢިއްޒަތްތެރި އަތޮޅުވެރިންނަށް އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން. ހަމައެހެންމެ، މިއަތޮޅުގައި ތިމާވެށި ދުވަސް ފާހަގަކުރުމަށްޓަކައި މިނިސްޓްރީ އޮފް އެންވަޔަރަންމަންޓް، އެނަރޖީ އެންޑް ވޯޓަރ އިން ކުރައްވާފައިވާ މަސައްކަތްތަކަށްޓަކައި، މިނިސްޓަރ އަލްފާޟިލް އަޙްމަދު ޢަބްދުﷲ އަށާއި، އެމިނިސްޓްރީގެ ވެރިންނަށާއި މުވައްޒަފުންނަށް ވަރަށް ބޮޑަށް ޝުކުރު ދަންނަވަން.\nހަމަމިއާއެކުގައި، ދިވެހިރާއްޖޭގެ ތިމާވެށްޓަށް އެކަށީގެންވާ ޚިދުމަތް ކުރާ ފަރާތްތަކަށް ސަރުކާރުން ދޭ ފެހިފަތުގެ އިނާމު މިއަހަރު ލިބިވަޑައިގެންނެވި ހުރިހާ ފަރާތްތަކަށްވެސް އަޅުގަނޑުގެ ހިތުގެ އެންމެ ފުންމިނުން މަރްޙަބާއާއި މުބާރަކްބާދީއާއި ތަހުނިޔާ ދަންނަވަން. އަދި އެހުރިހާ ފަރާތްތަކަކުން މިހާތަނަށް ކޮށްދެއްވާފައިވާ އަދި މިހާރުވެސް ކޮށްދެއްވަމުން ގެންދަވާ ތިމާވެށްޓާބެހޭ އަގުހުރި މަސައްކަތްޕުޅުތަކަށްޓަކައި، އެބޭފުޅުންނަށް ޝުކުރު ދެންނެވުމާއެކު، އެރޮނގުގައި މަސައްކަތް އިތުރަށް ކުރިޔަށް ގެންދެވުމަށް އެހުރިހާ ފަރާތްތަކަކަށް އަޅުގަނޑު ހިތްވަރު އަރުވަން. އަދި ތިމާވެށި ދުވަހުގެ މުނާސަބަތުގައި ބޭއްވި އެކި މުބާރާތްތަކުން އެކި ވަނަވަނަ ހާސިލުކުރި ފަރާތްތަކަށްވެސް އަޅުގަނޑު ތަހުނިޔާއާއި މުބާރަކްބާދީ އަދާކުރަން.\nހަމައެއާއެކު، ނޮޅިވަރަންފަރު ރައްޔިތުން މިއަދު ވަރަށް ޚާއްޞަ އިނާމެއް ހާސިލު ކުރެއްވީތީ، އެކަމަށްޓަކައި ނޮޅިވަރަންފަރުގެ ވެރިންނަށާއި ރައްޔިތުންނަށްވެސް އަޅުގަނޑު ތަހުނިޔާ އަދާކުރަން. ތަރައްޤީއަކީ، ހަމައެކަނި ބަނދަރު ހަދައި އަދި އެނޫންވެސް އެކަހަލަ ބޮޑެތި މަޝްރޫޢުތައް ހިންގުން އެކަންޏެއް ނޫންކަން، ނޮޅިވަރަންފަރު ރައްޔިތުން ދައްކަވައިދެއްވައިފި. އެއީވެސް ތަރައްޤީއަށް ބޭނުންވާ ކަންތައްތައްކަމާމެދަކު ޝައްކެއްނެތް. އެހެންނަމަވެސް، އޭގެއިތުރުން، އަޅުގަނޑުމެންގެ ތިމާވެށި ޙިމާޔަތްކޮށް ރައްކާތެރިކުރުމަށް ކުރަންޖެހޭ މަސައްކަތްތައް އެއީވެސް ތަރައްޤީގެ ވަރަށް މުހިންމު ބައެއްކަން، ނޮޅިވަރަންފަރު ރައްޔިތުން އަޅުގަނޑުމެންނަށް ހާމަކޮށްދެއްވައިފި. މިކަމަށްޓަކައި ނޮޅިވަރަންފަރު ރައްޔިތުންނަށާއި ވެރިންނަށް އަދިވެސް އެއްފަހަރު އަޅުގަނޑު ޝުކުރު ދަންނަވައި މުބާރަކްބާދީ އަދާކުރަން.\nއާދެ، މިއަދުގެ މި އުފާވެރި އިޙްތިފާލުގައި، ބ. އަތޮޅު ރައްޔިތުންގެ ފަރާތުން އަޅުގަނޑަށް ތިޔަ ދެއްވި ވަރަށް ރީތި ހަނދާނީ ފިލައަށްޓަކައި އަދި އެ ފިލާ ދެއްވުމުގައި މި އަތޮޅުގެ ރައްޔިތުން އަޅުގަނޑުމެންނަށް އެ ދައްކަވައިދެއްވި ސަގާފީ ރީތި ހަރަކާތްތަކަށްޓަކައި، މިއަތޮޅުގެ ރައްޔިތުންނަށް އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން.\nމިއަހަރުގެ ތިމާވެށި ދުވަހުގެ ޝިޢާރަކީ "ކަރބަން މަދު އިޤްތިޞާދަކަށްޓަކައި، ނުރަނގަޅު އާދަތައް ދޫކޮށްލުން." ޝައްކެއްނެތް، ވަރަށް މުހިންމު އަދި މިހާރަށް ބޭނުންތެރި ޝިޢާރެއް. ކަރބަން މަދު އިޤްތިޞާދަކަށްޓަކައި، ނުރަނގަޅު އާދަތައް ދޫކޮށްލުން، މިޝިޢާރަށް ސަރުކާރުގެ ދާއިރާތަކުންނާއި، އެކިއެކި ޞިނާޢަތްތަކާއި، ވިޔަފާރީގެ އެކި ދާއިރާތަކުން ވަރަށް ބޮޑު ސަމާލުކަމެއް ދެއްވުމަކީ، އަޅުގަނޑު ވަރަށްބޮޑަށް އެދޭ ކަމެއް.\nމި ޝިޢާރާ ގުޅޭގޮތުން ކުރެވިދާނެ ވަރަށްގިނަ ކަންތައްތަކެއް އެބަހުރި. ތިމާވެށްޓަށް ގެއްލުން ލިބޭ އާދަތަކަކީ ކޮބައިތޯ، އެންމެ ފުރަތަމަ ދެނެގަތުން. އަދި އެ އާދަތައް ހުއްޓާލުމަށް އަޅުގަނޑުމެން ކުރަންޖެހޭނީ ކޮން މަސައްކަތްތަކެއްތޯވެސް ދެނެގަތުން. އަދި އެ އާދަތައް ބަދަލުކުރާނީ ކިހިނެއްތޯވެސް ދެނެގަތުން. މިކަންތައްތައް އަޅުގަނޑުމެން ކުރަން އެބަޖެހޭ. ހަމައެއާއެކީގައި، މި އާދަތައް ބަދަލުކުރުމަށް އަޅުގަނޑުމެން އެންމެންގެ ފަރާތުން، އެފަރާތްތަކަށް އާދެ، ޞިނާޢީ އެކިއެކި މަސައްކަތްތަކާއި، ވިޔަފާރީގެ އެކިއެކި މަސައްކަތްތަކާ، މިކަންތައްތައް ކުރައްވާ ފަރާތްތަކަށް އަޅުގަނޑުމެން ހިތްވަރުދޭންވެސް އެބަޖެހޭ. އެފަރާތްތަކުން ކުރައްވާ މަސައްކަތްތަކަށް ސާބަސް ދޭން އެބަޖެހޭ.\nމީގެއިތުރުން، އަޅުގަނޑުމެންނަށް، އަޅުގަނޑުމެންގެ ތެރެއިން ހަމަ ކޮންމެ މީހަކަށްވެސް ފަރުދެއްގެ ހައިސިއްޔަތުންވެސް ކުރެވިދާނެ ކަންތައްތަކެއް އެބަހުރި. އެކަންތައްތައް އަޅުގަނޑުމެން ދެނެގަންނަން އެބަޖެހޭ. މިސާލަކަށް، އަޅުގަނޑުމެންގެ ރާއްޖޭގައި މިހާރު ވަރަށް ގިނަ އަދަދަކަށް ކާރާއި، އެއްގަމުގައި ދުއްވާ އިންޖީނުލީ ތަފާތު ވެހިކަލްތައް، މޮޓޯ ސައިކަލާއި، ލޮރީއާއި، ޕިކަޕުތަކާއި، މިހެންގޮސް ވަރަށްގިނަ އެއްޗެތި އެބަ ބޭނުންކުރަން. މިއިން ކޮންމެ އެއްޗަކީ، އެ ބޭނުންކުރުމުން ތިމާވެށްޓަށް ނުރަނގަޅު އަސަރު ފޯރާ ތަކެތި. ވަރަށްގިނަ އަދަދަކަށް އަޅުގަނޑުމެން ތެޔޮ އެންދީމާ، ވަރަށް ނުރަނގަޅު، ނުވަތަ ވިހަ ގޭސްތަކެއް ޖައްވަށް އެބަދޭ.\nމިއީ، ތިމާވެށްޓަށް ލިބޭ ގެއްލުމެއްކަން ކަށަވަރު. މިކަންތައްތައްވެސް މަދުކުރެވޭނެ ގޮތްތަކެއް ހޯދަން އެބަޖެހޭ. ދުނިޔޭގެ ބައެއް އެހެން ޤައުމުތަކުގައި އެކަން ކުރޭ. އަޅުގަނޑުމެންނަށްވުރެ މާ މުއްސަނދި މީހުން މާގިނަ، މާގިނަ ކާރުތަކާއި ލޮރީތަކާއި، ވެހިކަލްތައް ބޭނުންކުރާ ތަންތާނގައިވެސް، އެކަންތައް އެބަހުރި. ބައެއް ތަންތާނގައި ވަކި ދުވަހަކު ނުވަތަ ވަކި ގަޑިއެއްގައި އެކަހަލަ އެއްޗެތި ބޭނުންނުކޮށްވެސް އެބަދޭ. ބައެއް މީހުން، ބައެއް ދުވަސްދުވަހު ހިނގާފައި ވަޒީފާއަށް އެބަދޭ. ސްކޫލް ކުދިންވެސް ހިނގާފައި އެބަދޭ. މިހެންގޮސް އެމީހަކަށް ވެވުނު ވަރަކުން ތިމާވެށްޓަށް ގެއްލުންދެނިވި އާދަތަކުން ރައްކާތެރިވުން، އެ އާދަތައް މަދުކުރުން އެއީ، ފަރުދީގޮތުން ހަމަ ކޮންމެ މީހަކަށްވެސް ކުރެވިދާނެ ކަމެއް. މިކަމަށްވެސް އަޅުގަނޑުމެން ސަމާލުކަން އެބަދޭންޖެހޭ. މިއަހަރުގެ ޝިޢާރު ބުނާގޮތުން، ކަރބަން މަދު އިޤްތިޞާދަކަށް އަޅުގަނޑުމެން ބަދަލުވާން އެބަޖެހޭ.\nއާދެ، މިވޭތުވެދިޔަ 21 އަހަރު ދުވަހުގެ ތެރޭގައި، ދުނިޔޭގެ ތިމާވެށި ރައްކާތެރި ކުރުމަށާއި އަދި ތިމާވެށްޓަށް ކުރިމަތިވަމުންދާ ނުރައްކާތަކާ ބެހޭގޮތުން ދިވެހިރާއްޖެއިން ބައިނަލްއަޤްވާމީ ދާއިރާތަކުގައި ވަނީ ވަރަށްގިނަ މަސައްކަތްތަކެއް ކޮށްފައި. އެކަމުގެ ސަބަބުން ރާއްޖެއަށް ވަނީ ވަރަށް ބޮޑެތި ކުރިއެރުންތަކެއްވެސް ލިބިފައި. އާދެ، މި މަސައްކަތް ކުރީކީ އަޅުގަނޑެއް ނޫން. މި މަސައްކަތްކުރީ ދިވެހި ސަރުކާރުން. ދިވެހި ރައްޔިތުން. ދިވެހި ޤައުމު. އަޅުގަނޑުމެން މިވޭތުވެދިޔަ 21 އަހަރު ދުވަހު ތެރޭގައި މިކުރި މަސައްކަތްތަކުގެ ނަތީޖާ އަޅުގަނޑުމެންނަށް ލިބެމުންދާކަމީ، ޝައްކެއްނެތް، ރާއްޖެއަށް ލިބޭ ވަރަށް ބޮޑު ރީތި ނަމެއް. ވަރަށް ބޮޑު ޝަރަފެއް.\nމިހާރު ދުނިޔޭގެ ހުރިހާ ތަނެއްގައިވެސް ދިވެހިރާއްޖެއަކީ، ތިމާވެށީގެ ލީޑަރޝިޕް ދައްކައިދޭ ޤައުމެއްކަން ގަބޫލުކުރޭ. ދުނިޔޭގެ ކޮންމެ ތަނެއްގައި، ކޮންމެ ޖަލްސާއެއް ބޭއްވިޔަސް އެޖަލްސާއަށް ވަޑައިގެން، ޖަލްސާގެ އެންމެ މުހިންމު ތަޤްރީރު ދެއްވުމަށް ރާއްޖޭގެ ބޭފުޅަކަށް އެބަ ދަޢުވަތު އަރުވާ، އެހެންވީމާ، އަޅުގަނޑުމެން މިކުރި މަސައްކަތުގެ ނަތީޖާ، މިހާރު ބައިނަލްއަޤްވާމީ ދާއިރާއިން ގަބޫލުކުރާކަން، އެއީ ޝައްކެއްނެތްގޮތުގައި، ރާއްޖެއަށް މިވަގުތު ލިބިފައިވާ ވަރަށް ބޮޑު ރީތި ނަމެއް. ވަރަށް ބޮޑު ޝަރަފެއް. މިކަން އަޅުގަނޑުމެން ދަމަހައްޓަންވެސް އެބަޖެހޭ.\nއާދެ، މިގޮތުން މިވޭތުވެދިޔަ އަހަރު ނޮވެމްބަރުމަހު ތެރޭގައި، އަޅުގަނޑުމެން ރާއްޖޭގައިވެސް ބޭއްވިން ކުދި ޤައުމުތަކުގެ ތިމާވެށްޓާބެހޭ ޖަލްސާއެއް. އަދި ބާލީ ޖަލްސާއަށް ރާއްޖޭގެ ވަފްދެއް ގޮސް، ތިމާވެށްޓާ ބެހޭގޮތުން ވަރަށް ރަނގަޅަށް ވަކާލާތުކޮށް ވާހަކަދައްކާ ހެދި. އަދި މިދިޔަ އަހަރު ޑިސެމްބަރު މަހު ނިއުދިއްލީގައި ބޭއްވުނު ސާކް ސަމިޓުން އެކުލަވާލި "ޑެލްހީ ޑެކްލަރޭޝަން" ގައިވެސް ރާއްޖެއިން އިސްނަގައިގެން ވަރަށް ބޮޑެތި މަސައްކަތްތަކެއް ކުރި. އެ ޑެކްލަރޭޝަން އެއޮތީވެސް ބައިނަލްއަޤްވާމީ ގޮތުން ގަބޫލުކުރެވޭ އެއްޗަކަށްވެފައި. އޭގެފަހުން، ޖެނީވާގައި ރާއްޖެއިން އިސްނަގައިގެން "ފްރެންޑްސް އޮފް ކްލައިމެޓް ޗޭންޖް"ގެ ނަމުގައި ގްރޫޕެއް އެކުލަވާލައި، ފުރަތަމަ ބައްދަލުވުން މިއަހަރު ޖެނުއަރީމަހު ބޭއްވުނު. އަދި އ.ދ.ގެ ހިއުމަން ރައިޓްސް ކޮމިޝަނަށް ރާއްޖެއިން އިސްނަގައިގެން ޤަރާރެއް ހުށަހަޅައި، އެކައުންސިލުގެ އިއްތިފާޤުން މިއަހަރުގެ މާރޗް މަހުގެ 20 ވަނަ ދުވަހު އެ ޤަރާރުވަނީ ފާސްވެފައި. އަދި ދާދި އިހަކަށްދުވަހު، ބޭއްވި "ފްރެންޑްސް އޮފް ކްލައިމެޓް ޗޭންޖް" ޖަލްސާއަށް ރާއްޖެއިން ދިން ދަޢުވަތަކަށް ދުނިޔޭގެ 50 ޤައުމުން ބައިވެރިވި. އެހުރިހާ ޤައުމުތަކެއް އައިސް ރާއްޖެއިން މިކުރާ މަސައްކަތަށް ތަޢުރީފުކޮށް، ރާއްޖެއަކީ ތިމާވެށީގެ ރޮނގުން ދުނިޔޭގައި ލީޑަރޝިޕް ނަގާ ޤައުމެއްކަން ފާހަގަކޮށް، ރާއްޖެއަށް ޝުކުރު އަދާކުރި.\nއެހެންވީމާ، މިހިރީ ރާއްޖެކަހަލަ ކުޑަކުޑަ މަދުމީސްކޮޅަކު ދިރިއުޅޭ ޤައުމަކަށް، އެހެންނަމަވެސް އެޤައުމެއްގެ މީހުން ހިތްވަރާއި ޢަޒުމާއެކީގައި ކުރި މަސައްކަތަށް، ދުނިޔެއިން ދިން ޤަދަރު. ދުނިޔެ އެކަން ގަބޫލުކުރިކަން އަންގާ އެންގުން. މިއީ، ކުރިންވެސް ދެންނެވި ފަދައިން އަޅުގަނޑުމެންނަށް ލިބޭ ވަރަށް ބޮޑު ފަޚުރެއް. އެހެންނަމަވެސް، މި ފަޚުރު ލިބުނީމާ، ދެން އަޅުގަނޑުމެން ހިންދެމިލައިގެން ތިބެންވީކީ ނޫން. މިއަށްވުރެ އިތުރު ފަޚުރު ހޯދުމަށްޓަކައި، ޙަޤީގަތުގައި ފަޚުރަށްވުރެވެސް ބޮޑަށް، މިއަށްވުރެ އިތުރު ސަލާމަތްކަން ހޯދުމަށްޓަކައި، އަޅުގަނޑުމެން މަސައްކަތްތަކެއް ކުރަން އެބަޖެހޭ. އަޅުގަނޑުމެންގެ ރާއްޖޭގައިވެސް ރާއްޖެއިން ބޭރުގައިވެސް. ރާއްޖޭގައި ކުރާ މަސައްކަތުގައި އަޅުގަނޑުމެންގެ ތެރެއިން ހަމަ ކޮންމެ މީހަކަށްވެސް މީގައި ބައިވެރިވެވެން އެބައޮތް. "މިހާރު ތިމާވެށި ސަލާމަތްކުރުމަކީ އެންމެންގެ ޒިންމާއެއް ކަމުގައި ހަދަމާ." އެހެން ލިޔެފައި މިތާ އެބައޮތް. ވަރަށް ރަނގަޅު ޝިޢާރެއް. އެހެން ބުނީމާ، ބައެއް މީހުންނަށް އެބަ ހީވޭ، ސަރުކާރުން މިކަން އެއުޅެނީ ނުކުރާށޭ. އެންމެންގެ ޒިންމާއަކަށް ހަދާފައި، ސަރުކާރުގެ ޒިންމާ ދޫކޮށްލަނިއްޔޭ. ފަހަރެއްގައިވެސް އެހެނެއްނޫން. ސަރުކާރުން އިސްނަގައިގެން މަސައްކަތް މިކުރަނީ، ސަރުކާރުގެ ސިޔާސަތު މި ރާވަނީ، ރާއްޖޭގެ ތިމާވެށި ރައްކާތެރިކޮށް ޙިމާޔަތް ކުރުމަށް. އަދި ބައިނަލްއަޤްވާމީ ގޮތުންވެސް ސަރުކާރުން ހަރަކާތްތެރިވަނީ ހަމަ އެގޮތަށް. ސަރުކާރުގެ ކަމާބެހޭ ހުރިހާ ދާއިރާތަކުން، ހަމައެކަނި އަޅުގަނޑުމެންގެ ތިމާވެށްޓާއި، ހަކަތައާއި ފެނާބެހޭ ވުޒާރާއަކުން ނޫން. ރާއްޖޭގެ ހުރިހާ ވުޒާރާތަކުންވެސް މި މަސައްކަތް އެބަ ކުރައްވާ. ތަޢުލީމާބެހޭ ވުޒާރާއިން އެބަ ކުރައްވާ. ފަތުރުވެރިކަމާބެހޭ ވުޒާރާއިން އެބަ ކުރައްވާ. ރޭވުންތަކާބެހޭ ވުޒާރާއިން އެބަ ކުރައްވާ. ހަމައެހެންމެ، އަތޮޅުތަކާބެހޭ ވުޒާރާއިން އެބަ ކުރައްވާ. ޞިއްޙަތާބެހޭ ވުޒާރާއިން އެބަ ކުރައްވާ. މިހެންގޮސް ރާއްޖޭގެ ހުރިހާ ވުޒާރާއަކުން މި މަސައްކަތް އެބަ ކުރައްވާ. މިމަސައްކަތްތައް ސަރުކާރުން އެބަކުރޭ.\nއަޅުގަނޑުގެ ވާހަކައަކީ އޭގެއިތުރުން، އަޅުގަނޑުމެން އަފްރާދުންވެސް އެ މަސައްކަތް ކުރަން އެބަޖެހެއޭ. އަޅުގަނޑަށް، އަޅުގަނޑުގެ ގޭގައި ކުރެވޭނެ ކަންތައްތަކެއް ހުންނާނެ. އަޅުގަނޑުގެ ޢާއިލާގެ ތެރޭގައި ކުރެވޭނެ ކަންތައްތަކެއް ހުންނާނެ. އަޅުގަނޑު ދިރިއުޅޭ އަވަށުގައި، އަޅުގަނޑަށް ކުރެވިދާނެ ކަންތައްތަކެއް ހުންނާނެ. އަޅުގަނޑުގެ ޙަޔާތް ވޭތުކުރަމުންމިދާ ރަށުގައި އަޅުގަނޑަށް ކުރެވޭނެ ކަންތައްތަކެއް ހުންނާނެ. ފަރުދީ ގޮތުން ނުވަތަ ގްރޫޕެއްގެ ގޮތުން، ނުވަތަ ޖަމާޢަތެއްގެ ގޮތުން. މިކަންތައްތައްވެސް އަޅުގަނޑުމެން ކުރަންވެއްޖެއޭ އަޅުގަނޑު މިދަންނަވަނީ. އޭރުންނޭ ތިމާވެށި ސަލާމަތް ކުރުމުގެ ޒިންމާ އެންމެންނަށް އަދާކުރެވޭނީ. އެހެންވީމާ، އެއީ އަޅުގަނޑު ދެކޭގޮތުގައި ވަރަށް މުހިންމު ކަމެއް.\nތިމާވެށީގެ ރޮނގުން ކުރިމަތިވާ ނުރައްކާތަކުން އަޅުގަނޑުމެންނަށް ސަލާމަތްވެވެން އޮތީ އަދި ދިވެހިރާއްޖޭގެ ތިމާވެށި ހެޔޮގޮތުގައި ދެމެހެއްޓެން އޮތީ، އެންމެން މަސައްކަތްކޮށްގެން. އެއްވެސް މީހަކު އިސްތިސްނާއެއްނެތި. ކުޑަކުއްޖަކަސް، ބޮޑު މީހަކަސް، އަންހެނަކަސް، ފިރިހެނަކަސް، މިމަސައްކަތްކޮށްގެން މިހާރު ކުރިމަތިވެފައިވާ ނުރައްކާތަކުން އަޅުގަނޑުމެންނަށް ސަލާމަތްވެވޭނީ.\nއެނުރައްކާތަކަކީ ކުދިކުދި ނުރައްކާތަކެއް ނޫނޭ. ވަރަށް ބޮޑެތި ނުރައްކާތަކެއް. ޚާއްޞަކޮށް، އަޅުގަނޑުމެންގެ ދިވެހިރާއްޖެއަށް. މިހާ ބިންތިރި ޖަޒީރާ ޤައުމަކަށް، މިދިމާވާ ކަންތައްތަކަކީ، އަޅުގަނޑުމެން ފިތްކަނޑައިގެންދާފަދަ ކަމެއް. ހާސްވާންޖެހޭ ކަހަލަ ކަންތައްތައް. ޖައްވު މިދަނީ ހޫނުވަމުން. ކަނޑުގެ ލޮނުގަނޑު ދަނީ އުފުލެމުން. މޫސުމަށް މިދަނީ ތަފާތު ނުރަނގަޅު ބަދަލުތައް އަންނަމުން. މިކަންކަމުން އަޅުގަނޑުމެންނަށް ކުރާނެ އަސަރު ވަރަށް ބޮޑުވާނެ. އަޅުގަނޑުމެން މިކަމަށް ހޭލުންތެރިވާން އެބަޖެހޭ. އަޅުގަނޑުމެންގެ ތެރެއިން ހަމަ ކޮންމެ މީހަކަށްވެސް ކުރެވެން ހުރި މަސައްކަތެއް އަޅުގަނޑުމެންގެ ޤައުމީ ފެންވަރުގައި ނުވަތަ ރަށު ފެންވަރުގައި ނުވަތަ އަތޮޅު ފެންވަރުގައި ކުރަން އެބަޖެހޭ. އޭގެއިތުރުން، ބައިނަލްއަޤްވާމީ ގޮތުން އަޅުގަނޑުމެންނަށް ކުރެވެން ހުރި މަސައްކަތްތައްވެސް ކުރަން އެބަޖެހޭ.\nތިމާވެށީގެ މައްސަލައަކީ ދިވެހިރާއްޖެއަށް އެކަނި ޙައްލުކުރެވޭނެ މައްސަލައެއް ނޫން. ދުނިޔޭގެ ތިމާވެށީގެ މައްސަލައަކީ، މުޅި ދުނިޔެ، ދުނިޔޭގައިވާ ހުރިހާ ޤައުމުތައް ގުޅިގެން، އެއް އަމާޒަކަށް، ހިތްވަރާއި ޢަޒުމާ އެކީގައި މަސައްކަތްކޮށްގެން ޙައްލުކުރެވޭނެ ކަމެއް. އެކަން ކުރުމަށް އަޅުގަނޑުމެން އެބަޖެހޭ ގޮވާލަން. ގޮވާލައި، އެކަން ކުރަމުންދޭތޯ ބަލައި، އަޅުގަނޑުމެންނަށް ވެވުނު މިންވަރަކުން އެކަމުގައި ބައިވެރިވާން އެބަޖެހޭ. އޭގެއިތުރުން، މުޅި ދުނިޔެ ސަލާމަތް ކުރުން މިއީ، ބައިނަލްއަޤްވާމީ މުޖްތަމައުގެ ވަރަށް ބޮޑު ޒިންމާއެއް. އެފަރާތްތަކުން އެކަން ކުރުން އެބަ މަޖުބޫރުވޭ.\nއާދެ، ރާއްޖެއަށް ބަލައިލާއިރު، ރާއްޖޭގެ އެކިއެކި ބޮޑެތި ޞިނާޢަތްތައްވެސް ގުޅިފައި މިހިރީ އަޅުގަނޑުމެންގެ ތިމާވެށްޓާ. ރާއްޖޭގައި މިހާރު އެންމެ ކާމިޔާބު ގޮތެއްގައި ކުރިއަށްދާ ދެ ޞިނާޢަތަކީ، ފަތުރުވެރިކަމާއި މަސްވެރިކަން. މިއިން ކޮންމެ ޞިނާޢަތަކީވެސް ތިމާވެށީގެ މައްޗަށް ބިނާވެފައިވާ ޞިނާޢަތެއް. އަޅުގަނޑުމެންގެ ގޮނޑުދޮށްތަކުގެ ރީތިކަމާއި ސާފުކަމާއި، ފަރުތަކުގެ ރީތިކަމާއި ސާފުކަމާއި، އޭގެ ދިރުމާ މިއީ، އަޅުގަނޑުމެންގެ ފަތުރުވެރިކަމުގެ ބިންގާ. މި ބިންގާ ހަލާކުވެއްޖިއްޔާ ރާއްޖޭގައި ފަތުރުވެރިކަމެއް ނޯންނާނެ. ހަމައެހެންމެ، މަސްވެރިކަމުގެ ބިންގާވެސް މިއޮތީ ތިމާވެށްޓާ ގުޅިފައި. އަޅުގަނޑުމެންގެ ފަރުފަރާ ގުޅިފައި. ކަނޑުތަކާ ގުޅިފައި. މިފަރުފަރަށް، ކަނޑުކަނޑަށް އަދި އަޅުގަނޑުމެންގެ މިފަރުފަރާއި، ކަނޑުކަނޑުގައި ދިރިއުޅޭ މަސްމަހާމެއްސަށް ގެއްލުންވާ ކަހަލަ ކަންތައްތަކެއް ވެއްޖިއްޔާ، ރާއްޖޭގައި މަސްވެރިކަމެއް ނޯންނާނެ. އެހެންވީމާ، އަޅުގަނޑުމެންގެ އެންމެ މުހިންމު ދެ ޞިނާޢަތް ކަމަށްވާ ފަތުރުވެރިކަމާއި މަސްވެރިކަންވެސް ބިނާވެފައި މިއޮތީ، ތިމާވެށި ރައްކާތެރިކޮށް ދެމެހެއްޓުމުގެ މައްޗަށްކަން އަޅުގަނޑުމެން އެބަޖެހޭ ގަބޫލުކުރަން. ގަބޫލުކޮށްގެން، އެގޮތަށް ކަންތައް ކޮށްގެން، އަޅުގަނޑުމެންގެ ޤައުމުގެ ސަލާމަތްކަން އަޅުގަނޑުމެންނަށް ދެމެހެއްޓެން އޮތީ.\nއާދެ، ރާއްޖޭގެ ތިމާވެށްޓަށް ދިމާވާ ވަރަށްގިނަ މައްސަލަތަކެއް އެބަހުރި. އޭގެތެރޭގައި ކުނީގެ މައްސަލަ ހިމެނޭ. ރަނގަޅުގޮތެއްގައި ކުނި ނައްތާލުމުގެ މައްސަލަ އެބަ ކުރިމަތިވޭ. މުޅި ރާއްޖޭގައި ރަނގަޅު ނިޒާމެއް ޤާއިމުކުރެއްވޭތޯ، ބޭރުގެ އެހީވެސް ހޯއްދަވައިގެން، ކަމާބެހޭ ވުޒާރާއިން މަސައްކަތްތަކެއް ކުރައްވަމުން އެބަ ގެންދަވާ. ހަމައެހެންމެ، މިސަރަހައްދުގައިވެސް ކުނި ނައްތާލުމާބެހޭ ނިޒާމެއް ޤާއިމުކުރުމަށްޓަކައި ވަރލްޑް ބޭންކާއެކު މިދަނީ މަޝްވަރާތަކެއް ކުރެވެމުން.\nރާއްޖޭގެ ތިމާވެށްޓަށް ކުރިމަތިވެފައިވާ ބޮޑު އަނެއް މައްސަލައަކީ، ރަށް ގިރުމުގެ މައްސަލަ. މިއީވެސް، ރާއްޖޭގެ ވަރަށްގިނަ ރަށްރަށަށް ކުރިމަތިވެފައިވާ މައްސަލައެއް. މިކަމުގެ ޙައްލު ހޯދުމަކީވެސް މާފަސޭހަކަމެއް ނޫން. ޚަރަދު ކުޑަ ކަމެއްވެސް ނޫން. ފަހަރެއްގައި އަޅުގަނޑުމެންނަށް އެކަނި ނުވެސް ކުރެވިދާވަރުގެ ކަމަކަށްވެސް ވެދާނެ. އެކަމަކު، އެކަމަށް ސަމާލުކަންދޭން އެބަޖެހޭ. އެކަމަށް މަސައްކަތް ކުރަން އެބަޖެހޭ. އޭގެތެރެއިން، މިހާރުން މިހާރަށްވެސް އަޅުގަނޑުމެންނަށް ކުރެވެންހުރި މަސައްކަތްތަކަކީ ކޮބައިތޯ ދެނެގަނެ، އެމަސައްކަތްތައް ކުރުމަކީ ހަމަ ލާޒިމު ކަމެއް. އޭގެތެރެއިން އެއްކަމަކީ، ގިނައިން ރުއްގަސް އިންދުން. ޚާއްޞަކޮށް، ހޭޅިފަށުގައި ހެދޭކަހަލަ ގަސް ގިނަކުރުމަކީ، ހޭޅިފަށް ސަލާމަތް ކުރުމަށް، ގިރުން ކުޑަކުރުމަށް އެހީވެދޭ ކަމެއް ކަމުގައި ކަމާބެހޭ މާހިރުން ބުނޭ. އެއީ އަޅުގަނޑުމެންނަށް ކުރެވިދާނެ ކަމެއް. އަދި އޭގެ އިތުރުން، ކުރެވެންހުރި ކަންތައްތައްވެސް، އަޅުގަނޑުމެން ދެނެގަންނަން އެބަޖެހޭ. މިކަމުގައިވެސް ސަރުކާރުން ބޭރުގެ ފަރާތްތަކާ ގުޅައިގެން، ބޭރުގެ އެހީ ލިބޭތޯ ވަރަށްބޮޑަށް މަސައްކަތް ކުރަމުން އެބަގެންދޭ.\nއެހެންވީމާ، އަޅުގަނޑު ދަންނަވާލަން މިއުޅޭ ވާހަކައަކީ، ތިމާވެށީގެ މައްސަލަތަކަކީ އަޅުގަނޑުމެން ހަމަ ކޮންމެ މީހެއްގެ ސަމާލުކަމަށް ބޭނުންވާ މައްސަލަތަކެކޭ. ހަމަ ކޮންމެ މީހަކު، އެމައްސަލަތައް ޙައްލުކުރެވޭތޯ އެމީހެއްގެ ފެންވަރުން، އެމީހެއްގެ މިންވަރުން މަސައްކަތްތަކެއް ކުރަންވެއްޖެ ކަމެކޭ. އެހެންވީމާ، އެކަމަށް އަޅުގަނޑުމެން ސަމާލުކަން ދިނުމަކީ، އަޅުގަނޑުގެ ވަރަށްބޮޑު އެދުމެއް.\nއާދެ، ރާއްޖޭގެ ތިމާވެށި ސަލާމަތް ކުރުމަށްޓަކައި ރާއްޖޭގެ މީހުންގެ އިތުރުން، ބޭރުގެ ފަރާތްތަކުންވެސް ވަރަށްބޮޑެތި އެހީތައް ވަމުން އެބަގެންދޭ. ރާއްޖޭގައި ބިދޭސީ ބައެއް ފަރާތްތަކުން ކުރައްވަމުން ގެންދަވާ މަސައްކަތްތައް ފާހަގަކޮށް، އެފަރާތްތަކަށްވެސް ފެހިފަތުގެ އިނާމު މިއަދު ލިބިއްޖެ. މިސްޓަރ ސޯނޫ ޝިވްދަސާނީ އާއި، މިސިޒް އީވާ ޝިވްދަސާނީ، އެބޭފުޅުންގެ ސޮނޭވާފުށި ރިޒޯޓުގައި ރާއްޖޭގެ ތިމާވެށްޓަށްޓަކައި އެކުރައްވާ މަސައްކަތްޕުޅުތައް، އަދި މުޅި އަތޮޅަށް ކޮށްދެއްވާ ޚިދުމަތްތައް އަޅުގަނޑުމެން ފާހަގަކޮށް، އެބޭފުޅުންނަށް ފެހިފަތުގެ އިނާމު މިއަދު މި އެރުވީ. މިނޫނަސް ރާއްޖޭގައި މަސައްކަތް ކުރައްވާ ބޭރުގެ ވަރަށްގިނަ ފަރާތްތަކުން ރާއްޖޭގެ ތިމާވެށްޓަށް ޚިދުމަތްތަކެއް ކޮށްދެއްވާ. ހަމައެކަނި ބޭރުގެ ރިޒޯޓްތަކަކުން ނޫން، ވަރަށްގިނަ ރިޒޯޓްތަކުން، އަޅުގަނޑުމެންގެ އަމިއްލަ ރިޒޯޓްތަކުންވެސް ވަރަށްގިނަ މަސައްކަތް އެބަ ކުރައްވާ. އެހެންވީމާ، އެކަންތައްތައްވެސް އަޅުގަނޑުމެން ފާހަގަކޮށް، އެކަމުގެ އަގުވަޒަންކޮށް، އެބޭފުޅުންނަށް ޙައްޤު ޝުކުރު އެބަ އަދާކުރަން.\nހަމައެއާއެކީގައި، އަޅުގަނޑުމެންގެ ރާއްޖޭގައި އުފެދިފައިވާ އެކިއެކި އަމިއްލަ ޖަމާޢަތްތަކުންވެސް މިމަސައްކަތް އެބަކުރޭ. އަމިއްލަ ޖަމުޢިއްޔާތަކާއި ޖަމާޢަތްތަކުން މިމަސައްކަތް އެބަކުރޭ. ސްކޫލްތަކުގެ ދަރިވަރުން މިމަސައްކަތް އެބަކުރޭ. ސްކޫލްތަކުގެ ތިމާވެށި ކްލަބްތަކުން މިމަސައްކަތް އެބަކުރޭ. އަޅުގަނޑަށް ދަންނަވަން ޖެހެނީ، ރާއްޖޭގެ ވަރަށްގިނަ ރައްޔިތުން މިހާރުވަނީ މިކަމަށް ހޭލުންތެރިވެވަޑައިގެންފައޭ. އަދި ރައްޔިތުން ވަރަށްގިނަ މަސައްކަތްތަކެއް މިކަމަށް އެބަ ކުރައްވައޭ. އެހެންވީމާ، އެހުރިހާ ފަރާތްތަކަކަށްވެސް މިފަދަ މުނާސަބަތެއްގައި އަޅުގަނޑުމެންގެ ހިތުގައިވާ ޝުކުރު ރައްދުކުރަންޖެހޭނެ. އަދި އެބޭފުޅުންނަށް އެބޭފުޅުންގެ މަސައްކަތުގައި އިތުރަށް ކުރިއަށް ވަޑައިގަތުމަށް ހިތްވަރު އަރުވަންޖެހޭނެ.\nއާދެ، މިއަދު އަޅުގަނޑު އޭދަފުށްޓަށް މިއައި އައުމަކީ، މިއަހަރު ދެވަނަފަހަރަށް އަޅުގަނޑަށް ލިބޭ އުފަލެއް. މިއަހަރުގެ މާޗްމަހު ތެރޭގައި އަޅުގަނޑު މިވަނީ އެއްފަހަރު މިތަނަށް އައިސްފައި. ބައިނަލްއަޤްވާމީ އަންހެނުންގެ ދުވަސް ފާހަގަކުރުމުގެ ގޮތުން މިރަށުގައި ބޭއްވުނު އިޙްތިފާލުގައި ބައިވެރިވުމަށްޓަކައި. އަދި މިއަދުވެސް މިރަށަށް އައުމުން، މިރަށުގެ ރައްޔިތުން އަޅުގަނޑަށް ވިދާޅުވި މަރްޙަބާއަށްޓަކައި އަދިވެސް އެއްފަހަރު މިރަށުގެ ލޮބުވެތި ރައްޔިތުންނަށް އަޅުގަނޑު ޝުކުރު ދަންނަވަން. މިރަށަށް އައުމަކީ އަޅުގަނޑަށް ލިބޭ ވަރަށްބޮޑު އުފަލެއް. އަޅުގަނޑަށް ލަފާކުރެވޭގޮތުގައި އޭދަފުށްޓަށް އަޅުގަނޑަށް މިކުރެވެނީ، މިމަގާމުގައި ހުރެގެން ދިހަވަނަ ދަތުރު. ވަރަށްގިނަފަހަރު މިރަށަށް އަޅުގަނޑަށްވަނީ އާދެވިފައި. މިރަށުގެ ރައްޔިތުން ކުރައްވާ މަސައްކަތްތައް އަޅުގަނޑަށްވަނީ ފެނިފައި. އަދި އެކަމަށްޓަކައި އަޅުގަނޑު ވަރަށްބޮޑަށް އުފާކުރާ ވާހަކަ، އޭރުވެސް އަދި މިހާރުވެސް އަޅުގަނޑު ދަންނަވާލަންޖެހޭ.\nދެން ރާއްޖޭގެ ތިމާވެށި ރައްކާތެރިކުރުމަށްޓަކައި އެކިއެކި ފަރާތްތަކުން މިކުރައްވާ ޚިދުމަތްތަކަށް ޝުކުރު ދެންނެވުމުގެ ގޮތުން، އަދިވެސް ބައެއް ފަރާތްތަކަށް ޝުކުރު ދަންނަވާލަންޖެހޭތީ ،އަޅުގަނޑު އެވާހަކަ ދަންނަވާލާނަން.\nކުރިން މިދެންނެވި ފަރާތްތަކުގެ އިތުރުން، މިނިސްޓަރ އަލްފާޟިލް އަޙްމަދު ޢަބްދުﷲ ކުރައްވާ އަގުހުރި މަސައްކަތްޕުޅުތަކަށާއި، މިނިސްޓަރގެ ނައިބު އަލްފާޟިލް ޢަބްދުﷲ މަޖީދު ކުރައްވާ މަސައްކަތްޕުޅުތަކަށާއި، ހަމައެހެންމެ، އެވުޒާރާގެ އެހެން ވެރިންނާއި މުވައްޒަފުން ކުރައްވާ މަސައްކަތްޕުޅުތަކަށްޓަކައި، އެބޭފުޅުންނަށް އަޅުގަނޑު ޝުކުރު އަދާކުރަން. އަދި ތިމާވެށި ރައްކާތެރިކުރުމާބެހޭ ޤައުމީ މަޖިލީހުން ކުރައްވާ މަސައްކަތްޕުޅުތަކަށާއި، ސަރުކާރުގެ ކަމާބެހޭ އެހެން ދާއިރާތަކުންނާއި، ވުޒާރާތަކުން ކުރައްވާ މަސައްކަތްޕުޅުތަކަށްޓަކައި، މިހުރިހާ ފަރާތްތަކަކަށް އަޅުގަނޑު ޝުކުރު ދަންނަވަން. މީގެއިތުރުން، އަޅުގަނޑުމެންނަށް މިކަމުގައި އެހީތެރިވެދެއްވާ ބޭރުގެ ފަރާތްތަކަށްވެސް އަޅުގަނޑު ޝުކުރު ދަންނަވަން. އޭގެތެރޭގައި އ.ދ.ގެ ތިމާވެށްޓާބެހޭ ޕްރޮގްރާމް، ޔޫ.އެން.އީ.ޕީ އަށާއި، އ.ދ.ގެ އެކިއެކި ޖަމުޢިއްޔާތަކަށް އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން. ހަމައެހެންމެ، ތިމާވެށީގެ ރޮނގުން ރާއްޖެއަށް އެކި ރޮނގުތަކުން އެހީތެރިވެދެއްވާ އަވަށްޓެރި ޤައުމުތަކަށާއި، ރަޙްމަތްތެރި ޤައުމުތަކަށާއި، ބޭރުގެ އެކި ބޭންކުތަކަށްވެސް އަޅުގަނޑު ޝުކުރު ދަންނަވަން. މިއާއެކީގައި، ރާއްޖޭގެ ޚަބަރުފަތުރާ ވަސީލަތްތަކަށްވެސް ޝުކުރު ދަންނަވަން. ޚަބަރުފަތުރާ ވަސީލަތްތަކުގެ ތެރެއިން ވަރަށްގިނަ ވަސީލަތުގައި ރާއްޖޭގެ ތިމާވެށްޓާބެހޭ ހޭލުންތެރިކަން އުފެއްދުމަށް މަސައްކަތްތަކެއް ކުރައްވާ. އެމަސައްކަތްތަކަށްޓަކައި އެފަރާތްތަކަށް ސަރުކާރުގެ އެކިއެކި ޙަފްލާތަކުގައި ޝުކުރު އަދާކުރެވި އަދި އިނާމުވެސް ލިބިފައިވޭ. އެހެންވީމާ، ސަރުކާރުގެ ޚަބަރުފަތުރާ ވަސީލަތްތަކަށާއި، އަމިއްލަ ޚަބަރުފަތުރާ ވަސީލަތްތަކުން ރާއްޖޭގެ ތިމާވެށީގެ ހޭލުންތެރިކަން އިތުރުކުރެއްވުމަށާއި، ތިމާވެށި ރައްކާތެރިކުރެއްވުމަށް އެކުރައްވާ މަސައްކަތްތަކަށްޓަކައިވެސް، އެހުރިހާ ފަރާތްތަކަކަށް އަޅުގަނޑު ޝުކުރު ދަންނަވަން.\nއާދެ، އަޅުގަނޑުގެ ވާހަކަކޮޅު ނިންމާލާނީ، اللّـه سبحـانـه وتعـالى ދިވެހިރާއްޖޭގެ ތިމާވެށްޓަކީ އަމާން ރައްކާތެރި ތިމާވެށްޓެއް ކަމުގައި ހެދުމުގެ ހެޔޮ ތައުފީޤު އަޅުގަނޑުމެންނަށް ދެއްވުން އެދި ދުޢާ ކުރަމުން. އަދި ދިވެހިރާއްޖެއަށް ހުރިހާ ގޮތަކުންވެސް ހެޔޮގޮތްތައް މިންވަރުކޮށްދެއްވައި، ތަރައްޤީގެ މަގުގައި އަޅުގަނޑުމެން ކުރަމުން މިގެންދާ މަސައްކަތްތަކުގައި އެކަލާނގެ ބަރަކާތް ލެއްވުން އެދި ދުޢާ ކުރަމުން. ދިވެހިރާއްޖެއަށް އަމަންއަމާންކަމާއި، ސުލްހަމަސަލަސްކަމާއި، ކުރިއެރުމާއި ތަރައްޤީ، އެކަލާނގެ މިންވަރުކޮށްދެއްވުން އެދި ދުޢާކުރަމުން.


1984 Vana Aharu India Gai Ethah Bayaku Maraali Meehakah Maruge Adhabu Dheefi - Vaguthu\n1984 ވަނަ އަހަރު އިންޑިޔާގައި އެތައް ބަޔަކު މަރާލި މީހަކަށް މަރުގެ އަދަބު ދީފި\nދިއްލީ ހައި ކޯޓް\n1984 ވަނަ އަހަރުގެ ތެރޭގައި އިންޑިޔާގައި ހިންގި ނުރައްކާތެރި ހަމަނުޖެހުންތަކުގައި ޒިންމާވާ މީހެއްގެ މައްޗަށް އިންޑިޔާގެ ކޯޓަކުން މަރުގެ ޙުކުމް ކޮށްފިއެވެ. މި މީހާގެ މައްޗަށް މަރުގެ ޙުކުމް ކޮށްފައިވަނީ މިއަދުގެ ވަގުތެއްގައެވެ.\nއިންޑިޔާގެ ކުރީގެ ބޮޑުވަޒީރު، އިންދިރާ ގާންދީ އަވަހާރަކޮށްލުމާ ގުޅިގެން އިންޑިޔާގެ ސިކުންނާ ދެކޮޅަށް ދޭން ފެށި ހަމަލާތަކުގައި ގާތްގަނޑަކަށް 3000 އެއްހާ މީހުން މަރުވެފައިވެއެވެ. ސިކުންނާ ދެކޮޅަށް ވަރުގަދަ ހަމަލާތަކެއް ދީފައިވަނީ، އިންދިރާ ގާންދީ އަވަހާރަ ކޮށްލީ ސިކު ދީނަށް ނިސްބަތްވާ ބޮޑީގާޑުންތަކެއްކަން ހާމަވުމުންނެވެ.\nމިއަދު މަރުގެ ޙުކުމް އިއްވާފައިވާ މީހަކީ 3000 އެއްހާ މީހުން މަރާލި ކުށުގައި ކުށްވެރިވާ މީހެކެވެ. އެމީހާގެ ނަމަކީ ޔަޝްޕަލް ސިންގު އެވެ.\n1984 ވަނަ އަހަރުގެ އެންޓި ސިކް ރަޔަޓުގެ ތެރެއިން\nދިއްލީ ހައިކޯޓުގައި މިއަދު އޭނާއަށް މަރުގެ ޙުކުމް ކުރުމަށް އަޑުއެހުން ކުރިއަށް ގެންގޮސްފައިވަނީ ސަލާމަތީ ކަންކަން ވަރުގަދަ ކޮށްގެންނެވެ. ބައިނަލްއަޤުވާމީ ނޫސްތަކުން ބުނެފައިވާ ގޮތުގައި ސަލާމަތީ ކަންކަން ވަރުގަދަ ކޮށްފައިވަނީ، މީގެ ކުޑަ ދުވަސްކޮޅެއް ކުރިން ބޭއްވި މި މައްސަލައިގެ އަޑުއެހުމެއްގައި ކުށްވެރިވާ ބަޔަކަށް ހަމަލާ ދީފައިވާތީއެވެ.\nމި މީހާގެ މައްޗަށް މަރުގެ ޙުކުމް ކުރުމުގެ އިތުރުން، މިކަމުގައި ޝާމިލުވާ އެހެން ބައެއް ފަރާތްތަކުގެ މައްޗަށްވެސް އެކި ވަރުގެ ޙުކުމްތައްވަނީ ކޮށްފައެވެ. އޭގެތެރޭގައި އުމުރަށް ޖަލަށްލުންވެސް ހިމެނެއެވެ.\nމި ޙުކުމާއެކު، މަރުވި 3000 މީހުންގެ އާއިލާތަކުންވަނީ އުފާ ފާޅުކޮށްފައެވެ. އަދި، މިއީ ވަރަށް ރަނގަޅު ނިންމުމެއްކަމަށެވެ.


މެއޭކްއޭކްއޭ - ވިކިޕީޑިއާ\nމެއޭކްއޭކްއޭ(އިސްޕެނިޝް:Oaxaca) ޔުނައިޓެޑް މެކްސިކަން ސްޓޭޓްސް ނުވަތަ ޢާއްމުކޮށް ކިޔާ ގޮތުން ނަމަ މެކްސިކޯއަކީ އުތުރު އެމެރިކާ ބައްރަށް ނިސްބަތްވާ މެކްސިކޯ ޤައުމެކެވެ.\nމެކްސިކޯގެ ރަސްމީ ބަހެއް ފެޑެރަލް ލެވެލްގައި ކަނޑައަޅާފައެއް ނުވެއެވެ. އެހެން ނަމަވެސް ރަސްމީ ކަންކަމުގައި ބޭނުންކޮށް އުޅޭ ބަހަކީ އިސްޕެނިޝް ބަހެވެ. ޤައުމީ ބަސްތަކުގެ ގޮތުގައި ބެލެވެނީ އިސްޕެނިޝް ބަހުގެ އިތުރުން އިންޑިޖިނަސް 62 ބަހެކެވެ. އެންމެ ބޮޑު ޝަހަރަކީ މެކްސިކޯ ސިޓީއެވެ. އަދި ވެރިކަން ކުރަނީ ވެސް މެކްސިކޯ ސިޓީގައެވެ. މެކްސިކޯއަކީ ފެޑެރަލް ޕްރެޒިޑެންޝަލް ރިޕަބްލިކެކެވެ. މެކްސިކޯގެ އާބާދީއަކީ 111 މިލިއަނެވެ. ޤައުމުގެ ޖީ.ޑީ.ޕީ ޕަރކެޕިޓާއަކީ 1453 ޑޮލަރެވެ. ބިމުގެ ބޮޑުމިނަކީ 1.97 މިލިއަން އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ oax. އެވެ. ކޯލިން ކޯޑަކީ +951 އެވެ. ފައިސާގެ ގޮތުން ބޭނުންކުރަނީ މެކްސިކަން ޕެސޯއެވެ.\nނިއު ސްޕެއިނަށް ސްޕެއިނުގެ ކިބައިން މިނިވަންކަން ލިބުމުން އެ ޤައުމުގެ ނަން ނިސްބަތްކުރާނީ އެ ޤައުމުގެ ވެރިރަށް ކަމުގައިވާ މެކްސިކޯ ސިޓީއަށް ކަމުގައި ކަނޑައެޅުނެވެ. އެހެން ކަމުން މެކްސިކޯގެ ނަން ނެގިފައިވަނީ މެކްސިކޯ ސިޓީއިންނެވެ. މެކްސިކޯ ސިޓީއަށް އެ ނަން ދެވިފައިވަނީ ނަހުއަތުލް ބަހުން ކަމަށް ބެލެވިފައިވެއެވެ. އެހެން ނަމަވެސް މި ބަހުގެ މާނައަކީ ކޮބައިކަމެއް ހޯދިފައެއް ނުވެއެވެ.\nމެކްސިކޯގެ ސަގާފަތަށް ވަނީ އެ ޤައުމުގައި ކުރީން ވެރިކަންކުރި އިސްޕެއިނުގެ ސަގާފަތުގެ އަސަރު ވަރަށް ބޮޑަށް ފޯރާފައެވެ. ހަމަ އެހެންމެ އަވަށްޓެރި ޔުނައިޓެޑް ސްޓޭޓްސް އޮފް އެމެރިކާގެ ސަގާފަތަށް އަންނަ ބަދަލުތަކުގެ އަސަރު ވެސް ވަރަށް ބޮޑަށް މެކްސިކޯގެ ސަގާފަތަށް ކުރަމުންދޭމެއެވެ.\nLast edited on4އެޕްރީލް 2013, at 21:12\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4އެޕްރީލް 2013، 21:12 ގައެވެ.


Mohammed aai eynaage anbimeehaa - One Online\nމުހައްމަދު އާއި އޭނާގެ އަނބިމީހާ\nހަނގުރާމަވެރި ފިރިހެނެއް ކަމުގައިވާ މުހައްމަދު އަލަތު ކައިވެނިކޮށްގެން އޭނާގެ އަންހެނުން އައިޝާ ގޮވައިގެންް ގެޔަށް އައުމަށްޓަކައި ދަތުރު ފެށިއެވެ. ގެޔަށް އައުމަށްޓަކައި ކުރަން ޖެހޭ ދަތުރުގައި ވަރަަށް ބޮޑު ކޯރެއް ހުރަސް ކުރަން ޖެހެއެވެ.\nކޯރު ހުރަސް ކުރުމަށްޓަކައި ކުޑަ ޑިންގީއަކަށް އަރައިގެން ދަތުރު ކުރަމުން އައިސް ކޯރުގެ މެދެއްހާ ހިސާބަށް އާދެވުނުތަނާ، ކުއްލިއަކަށް ވަރަށް ބޮޑަށް ވައިގަދަވެ ވަރުގަދަ ކޮޅިގަނޑެއް ބޯމަތިވެއްޖެއެވެ.\nކޮޅިގަނޑުގެ ބާރުގަދަކަމުން ޑިންގީގަނޑު ހީވަނީ އިސާހިތަކު ބަންޑުން ޖަހާލަފާނެ ހެންނެވެ.\nމުހައްމަދު ވަރަށް ހަމަޖެހިލާފައި ފަލިޖަހާލަ ޖަހާލާ އިނެވެ. އެހެންނަމަވެސް އައިޝާ ހީވަނީ ބިރުން ފިއްކަނޑައިގެން ހިނގައިދާނެހެންނެވެ. ބާރަށް ހަޅޭއްލަވާފައި ގިސްލަގިސްލާފައި ރޮނީއެވެ. މިހެން އުޅެނިކޮށް އެއްފަހަރު އައިޝާޔަށް އޭނާގެ ފިރިމީހާ މުހައްމަދާއި ދިމާއަށް ބަލައިލެވުނެވެ. އެވަގުތު އައިޝާ ހައިރާންވެ އަންތަރީސް ވިއެވެ. މުހައްމަދަށް ކަމެއް ވެގެން އުޅޭހެނެއްވެސް ހީއެއް ނުވެއެވެ. ވަރަށް ހަމަޖެހިލާފައި ފަލިޖަހާލަ ޖަހާލާ އިނެވެ.\nއައިޝާ ސުވާލުކޮށްލިއެވެ. "މުހައްމަދު ބިރެއްވެސް ނުގަނޭ ހެއްޔެވެ. މިއަދު އަހަރެމެނަށް ކޯރުގެ އައްސޭރި އަތު ނުވެ، ކަނޑުވެ މަރުވެއްޖެއްޔާ ކިހާ ދެރަހެއްޔެވެ".\nމުހައްމަދު އޭނާގެ ކަނޑި އުރައިން ނަގައި އައިޝާގެ ކަނދުރާގައި ޖައްސާފައި ބުނެފިއެވެ. "އަހަރެން އައިޝާ މަރާލާނެ ކަމަށް އެބަ ބިރު ގަނޭހެއްޔެވެ".\nއައިޝާ ބުންޏެވެ. "ތިޔަ ކަނޑި އޮތީ މުހައްމަދުގެ އަތުގައި ކަމުގައި ވާނަމަ އަހަރެން އެއްވެސް ވަރަކަށް ބިރެއް ނުގަނެއެވެ. ސަބަބަކީ ތިއީ އަހަރެންގެ ފިރިމީހާއެވެ. މުހައްމަދު އަހަރެންދެކެ އިންތިހާއަށް ލޯބިވާކަން އަހަރެންނަށް އެނގެއެވެ. އަދި މުހައްމަދު އަހަރެންނަށް ދެރަގޮތެއް ނުހަދާނެކަންވެސް އަހަރެންނަށް އެނގެއެވެ".\nމުހައްމަދު އޭނާގެ ކަނޑި އުރަޔަށް ލަމުން ބުންޏެވެ. "މި ކޮޅިގަނޑުގެ ވެރިރަަސްކަލާނގެ ގަންދީ ބުނަމެވެ. އަހަރެން އެއްވެސް ވަރަކަށް ބިރެއް ނުގަނެއެވެ. އަހަރެމެންނާއި އަދި މި ކޮޅިގަނޑުގެ ވެރިފަރާތަކީ މާތްﷲ އެވެ. އެކަލާނގެ އަހަރެމެން ދެކެ ލޯބިވެވޮޑިގެންވެއެވެ. އަދި އެކަލާނގެ އަހަރެމެންނަށް ދެރަގޮތެއް މެދުވެރި ނުކުރައްވާނެ ކަމުގެ ފުރިހަމަ ޔަގީންކަން އަހަރެންނަށް އެބައޮތެވެ. މިކޮޅިގަނޑުގައި އަހަރެމެން މަރުވިއަސް އަދި ސަލާމަތްވިއަސް އެއީ އެކަލާނގެ މިންވަރުފުޅެވެ. އަހަރެމެންނަށް ދެރަ ގޮތަކަށް އެކަލާނގެ މިންވަރު ނުކުރައްވާނެއެވެ.\nޢިބްރަތް؛ ތިބާޔަށް ދިމާވާ ކޮންމެ ކަމެއްގައިވެސް ﷲ އަށް ވަކީލުކޮށް އެކަލާނގެއަށް އިތުބާރު ކުރާށެވެ. ތިބާޔަށް ކާމިޔާބާއި އުފާވެރިކަން އޮތީ އެގޮތުގައެވެ.\nގުޅޭ ޓެގު ރިލޭޝަންޝިޕް އާއިލާ ލޯބި


Covid-19: Faisaa Dhekki Vaccine Nulibeneess Ithuru Vaccine Gannany - Vaguthu\nފައިސާ ދެއްކި ވެކްސިން ނުލިބެނީސް އިތުރު ވެކްސިން ގަންނަނީ\nމީގެ ކުރިން ފައިސާ ދައްކާފައި ހުރި ކޮވިޑް-19އިން ރައްކާތެރިވާ ވެކްސިން ނުލިބެނިސް އިތުރު ވެކްސިން ގަންނަން ނިންމައިފިއެވެ.\nރާއްޖޭގެ ރައްޔިތުންނަށް ބޭނުންވާ ކޮވިޑް ވެކްސިން ހޯދުމަށް އެސްޓްރާޒެނެކާ އާއެކު އެއްބަސްވުމެއްގައި ސޮއިކުރެވިފައި ވެއެވެ. އެ އެއްބަސްވުމުގެ ދަށުން 700،000 ޑޯޒްގެ ވެކްސިން ގެންނާނެ ކަމަށް މީގެ ތިންމަސް ކުރިން އެޗްއީއޯސީން ވަނީ ހާމަކޮށްފައެވެ. އެހެން ނަމަވެސް އެ ވެކްސިން އަދި ރާއްޖެއަށް ލިބިފައެއް ނުވެއެވެ.\nމިއަދު އެޗްއީއޯސީގައި ކުރިއަށް ގެެންދިޔަ ނޫސްވެރިންގެ ބައްދަލުވުމުގެެ ތެރެއިން ނޫސްވެރިއަކު އެދުމުން ހެލްތު މިނިސްޓްރީގެ ސްޓޭޓް މިނިސްޓަރު ޑރ. ޝާހް މާހިރު ވިދާޅުވީ، އިންޑިއާއިން މިހާރު ވެކްސިން އެކްސްޕޯޓު ނުކުރާ ކަމަށާއި، އެހެން ނަމަވެސް މިވަގުތު ހުރި ވެކްސިނުން ރާއްޖޭގެ ރައްޔިތުންނަށް ވެކްސިން ފޯރުކޮށްދެވިދާނެ ކަމަށެވެ.\nމިހާރު ހުރި ވެކްސިން ޖަހާ އޭގެ ފައިދާ ފުރިހަމަ އަށް ނެގުމަކީ އަމާޒެއް ކަމަށް ފާހަގަަކުރައްވާ ޝާހް ވިދާޅުވީ، މިހާރު ހުރި ވެކްސިން ހުސްވާއިރަށް އެހެން ވެކްސިން ލިބޭނެ ކަމުގެ ބޮޑު ޔަގީންކަމެއް އެބަ އޮތް ކަމަށެވެ. އެގޮތުން ކޮވެކްސް ފެސިލިޓީން އިތުރަށް ވެކްސިން ގަތުމުގެ މަސައްކަތްވެސް ކުރަމުން އަންނަ ކަމަށް އޭނާ ވިދާޅުވިއެވެ.\n"އެެހެންވީ ވެކްސިން ހުސްވެގެެން ޕްރޮގްރާމެއް ކުރިއަށް ނުގޮހެއް ނޯންނާނެ. އެެހެންވީމަ އެ އިތުބާރު އަޅުގަނޑުމެެންނަށް އެބަ އޮތް. ސްޓޮކް މިހާރުވެސް ހުރި މިންވަރުން މެނޭޖްކުރަމުން މިދަނީ" ޑރ. ޝާހް ވިދާޅުވިއެވެ.\nއޭޕްރީލް 29, 2021 15:51\nކޮއްކޮއަށް އެބައިގޭތަ ކިޔޭއެއްޗެއް އިންޑިޔާއިން އެްސްޕޯޓ ނުކުރޭ އެކަމަކު ލިބޭނެ މިހާރު ވެކްސިން ޖަހަން މީހުންތެޅޭ ހާލު ނޭގޭތަ ރޭ އަޅުކަން ހުއްޓާލާފަ3ގަޑި އިރު ކިޔުގަ\nވެންޓިލޭޓަރަށްވީހެން ތިޔަވީ ރުފިޔާކޮޅު ކާލީ ، އަނެއްކާ ވެކުސިން ގަންނާށޭ ކިޔާފައި ދެންހުރި ރުފިޔާކޮޅުވެސް ކާލަން ތިޔައުޅެނީ ގައުމު ދަވާލައިފި ދޮންހޮޅީގެ އަވާގައި ނުޖެހޭށޭ ކިޔާފައި ސޯލިބޭ ދުންހޮޅި ވެސް ވިއްކާލައިފި އިރާ ވީދާ ނޮޅާ ކަނީ\nއޭޕްރީލް 29, 2021 16:44\nކޮބާ އަމީނު ؟؟؟؟؟،،،،\nއޭޕްރީލް 29, 2021 18:06\nސަރުކާރުނ އޮޅުވާލާ މަކަރުހަދަނީ އެންމެ ފުރތަމަ ސިންގަޕޫރުގެ ކުންފުންޏަކާއެކު އެއްބަސްވުމެއްވެ ވެކްޝިން ގަންނަވާހކަ މީޑިޔާގަ ކިޔާ ފޮނިކެނޑީ އަނެއްކާ އެ ވެކްޝިން ހުދުކާފޫރަށްހަދާފަ އިންދިޔާ އާއެކު ވެކްސިން ގަތުމަށް އެއްބަސްވުމެއްވީކަމަށް މީޑިޔާގަ ފޮނިކެނޑީ ގަންނަ އެއްބަސްވުންހެދި އެއްވެސް ވެކްޝިނެއްނުލިބޭ އެކަމަށް ހޭދަކުރިމިންވަރު ހާމަކުރަން އެދުމުން އެކަންވެސް ސިއްރުކޮށްގެން އުޅެނީ މީ ކޮންކހަލަ އަޑިނޭގޭ ކަންތައްގަނޑެއްބާ މި ހިންގަނީ؟؟؟\nއޭޕްރީލް 29, 2021 20:08\nކަނޑައެޅިގެން ތިހެދީ ދޮގެޢް. ކޮވިޝިލްޑުގެ ދެވަނަ ޑޯޒް ދޭކަށް ރާއްޖޭގައި ވެކްސިނެއްނެތް. 2ވަނަޑޯޒް ދޭންޖެހޭ މީހުންގެ ދެބައި ކުޅަ އެއްބަޔައް ވެސް ރާއްޖޭގައި ކޮވިޝިލްޑުގެ ވެކްސިންނެތް. އޮޅުވާލައިގެން އުޅުމުގެ ބޭނުމަކީ ކޮބާ،\nއޭޕްރީލް 29, 2021 22:09\nޢެއީ އިޤްތހިސަަދހުކުރަނީ. 23 އަށް ރައްކާކުރާހާަ ފައިސާ.\nއޭޕްރީލް 29, 2021 22:13\n23 އަށް ތަޅާ ބުރުއްސާ ބައި، އެއީ ފަހަށް ރައްކާކުރަނީ. ޢިޤްތިޞާދު ކުރަނީ،


ދުރުގާވުން ހިތް ނޭދޭ! (އަށްވަނަ ބައި) – Dhen.mv\nދުރުގާވުން ހިތް ނޭދޭ! (އަށްވަނަ ބައި)\nއަޒްކީ June 11, 2021 - 8:03 pm\nޝައްކެއްގެ މަތީގައި ހުރެ ދޮރު ލައްޕަން ދިޔަ ވަގުތު ކޮޓަރީގައި އެހެން މީހަކު ހުރި ކަމުގެ އިހުސާސް ކުރެވުނެވެ. ފިޔަވަޅުތައް މަޑުޖައްސައިލި ވަގުތު މީހެއްގެ ނޭވާގެ އަޑު އިވިފައި ތާޝާ ގައިން ހީބިހި ނަގައިގެން ދިޔައެވެ. ހިތްތެޅެމުން ދިޔައީ އޮބި ނޯންނަ ވަރަށެވެ. މަޑުމަޑުން ފަހަތަށް ބަލައިލި ވަގުތު ފެނުނު މަންޒަރުން ތާޝާއަށް އަޑުގެ ނެތްތަނަށް ހަޅޭއްލަވައި ގަނެވުނެވެ. ކުރިމަތީގައި ހުރި ކަޅުކުލައިގެ ޓީޝާޓަކާއި ޖިންސެއްގައި ހުރި މީހެކެވެ. އެމީހެއްގެ މޫނު ވަނީ ކަޅުކުލައިގެ މާސްކަކުން ފޮރުވިފައެވެ. ފެންނަނީ ހަމަ އެކަނި ދެލޮލެވެ. އަތުގައި އޮތް ތޫނު ވަޅި ފެނި ތާޝާއަށް ދެވަނަ ފަހަރަށް ހަޅޭއްލަވައިގަނެވުނެވެ. ހަމަ އެހިނދު ބޮލަށް އެނބުރުން އަރައި ތިރިއަށް ވެއްޓުނެވެ. މީހެއްގެ ފިޔަވަޅުގެ އަޑު އިވުމާ އެކު އެމީހާ ކުޑަދޮރު ހުޅުވައިލައިފައި ތިރިއަށް ފުންމައިލިއެވެ.\nދޮރުން އެތެރެއަށް އެންމެ ފުރަތަމަ ވެސް ވަދެވުނީ ޖީނާއަށެވެ. އެމީހާ ފުންމައިލި މަންޒަރު ޖީނާއަށް ރަނގަޅަށް ފެނުނެވެ. އެހެނަސް އެއީ ކާކުތޯ ބަލަން ދިއުމަށް ވުރެ ބޮޑަށް އަވަސްވެގަނެވުނީ ހަބަރު ހުސްވެފައި އޮތް ތާޝާ ކައިރިއަށް ދިއުމަށެވެ. އޭރު ޖީނާގެ ފަހަތުން އަންފޫޒާއާއި އަނީކް ވެސް ވަދެއްޖެއެވެ. ވެއްޓިފައި އޮތް ތާޝާ ފެނި އަނީކް ވެސް ތާޝާ ގާތުގައި އިށީނދެ ތާޝާއަށް ގޮވަން ފެށިއެވެ. އަންފޫޒާ ވެސް އަނގަމަތީގައި އަތްއަޅައިލީ ކަންބޮޑުވީ ވަރުންނެވެ. އެމީހާ ތާޝާއަށް ކަމެއް ކުރީ ކަމަށް ހީކޮށް ތާޝާގެ ހަށިގަނޑަށް އެއްވެސް ގެއްލުމެއް ލިބިފައި ހުރިތޯ ޖީނާއަށް ޗެކް ކޮށްލެވުނެވެ.\nއަނީކްގެ އަތްމައްޗަށް ތާޝާ އުފުލައިލުމަށް ފަހު ގޮސް އެނދުގައި ބޭއްވިއެވެ. ތާޝާއަށް ހޭވެރިކަމެއް ނުވާތީ އެއްފަރާތުގައި އޭނާގެ އަތްތިލައިގައި ހިފަހައްޓައިގެން އިން ޖީނާއަށް އިނީ ރޮވެން ކައިރިވެފައެވެ. އަނެއް ފަރާތުގައި އަނީކް ތާޝާގެ މޫނުގެ ދެފަރާތުގައި މަޑުމަޑުން ތަޅަމުން ތާޝާއަށް ގޮވަމުން ދިޔައިރު އަންފޫޒާ އަތްގޮއްޓަކަށް ފެންއަޅާ ތާޝާގެ މޫނަށް ބުރުވަމުން ދިޔައެވެ. ޖީނާ އިރުއިރުކޮޅާ ވިންދު ޗެކް ކުރަމުން ދިޔައީ ތާޝާއަށް ކުޑަވެސް ގެއްލުމެއް ލިބެން ނޭދޭތީއެވެ. ކޮންމެ މީހެއްގެ މޫނުމަތިން ފެންނަމުން ދިޔައީ ހާސްކަމެވެ.\nއަންފޫޒާ އާއިލީ ޑޮކްޓަރަށް ގުޅީ އެތައް މަސައްކަތެއް ކޮށްގެން ވެސް ތާޝާއަށް ހޭވެރިކަމެއް ނުވުމުންނެވެ. ހަމަ އެވަގުތު ނިދާ ހެދުމުގައި ހުރި ޝާނާ ވެސް އެތަނަށް ވަދެއްޖެއެވެ. ތާޝާ ފެނުމުން އޭނާއަށް ވެސް ހައިރާން ކަމެއް ލިބި ކިހިނެއްވީތޯ ސުވާލުކޮށްލެވުނެވެ. ޝާނާ ކޮރެއް ޖަހަމުން އައިކަން ފާހަގަވުމުން ވީކިހނެއްތޯ އަންފޫޒާއަށް ސުވާލުކޮށްލެވުނެވެ.\n" ފާހާނައިގައި އުޅެނިކޮށް ހަޅޭއްލަވައިގަތް އަޑުއިވި އަވަހަށް ނިކުންނަށް ހަދައިގެން ކައްސާލީ.." ޝާނާ ޖަވާބުދިނެވެ. އެއަށްފަހު އަނެއްކާ ވެސް ތާޝާއަށް ކިހިނެއްވީތޯ ސުވާލުކޮށްލިއެވެ. އަންފޫޒާ ވެގެން އުޅޭގޮތް ޝާނާއަށް ކިޔައިދިނެވެ. ނަމަވެސް ޝާނާގެ މޫނުމަތިން މާބޮޑު ކަންބޮޑުވުމެއް ނުފެނުނެވެ.\n" އެމީހާ ތާޝާއަށް ކަމެއް ކުރީ ކަންނޭނގެ!!" ރޮވިފައި އިން ޖީނާ ބުނެލި އަޑުއިވިފައި އެތާ ތިބި އެންމެންގެ ސަމާލުކަން އޭނާއަށް ހުއްޓުނެވެ.\n" ކާކު؟ ތާޝާއަށް ކާކު ކީއްކުރީ؟؟" އަނީކް އަވަސްއަވަހަށް ސުވާލުކޮށްލިއެވެ. އަންފޫޒާއާއި ޝާނާއަށް ވެސް ޖީނާއާ ދިމާލަށް ބަލަހައްޓައިގެން އިނދެވުނީ އޭނާގެ ޖަވާބަކަށް އިންތިޒާރުކުރާ ފަދައަކުންނެވެ.\n" ތާޝާ ހަޅޭއްލަވާ އަޑަށް އަހަރެންނަށް ކޮޓަރިއަށް ވަދެވުނު ވަގުތު މީހަކު ކުޑަދޮރުން ފުންމާލި ތަން އަހަރެންނަށް ފެނުނު... " އެނދާ ދިމާލުން ވާތް ފަރާތުގައި ހުރި ކުޑަދޮރަށް ބަލައިލަމުން ޖީނާ ބުންޏެވެ. އެންމެނަށް ވެސް ލިބުނީ ކުއްލި ހައިރާން ކަމެކެވެ. އަނީކް އަވަސްއަވަހަށް ގޮސް ކުޑަދޮރުން ތިރި ބަލައިލިއެވެ. އަނދިރިކަމުން މާރިތިކޮށް ފެންނަގޮތެއް ނުވިއެވެ.\n" މަތިން ފުންމައިލި މީހަކަށް ގެއްލުމެއް ނުވެ ހުރެދާނެތަ؟" އަންފޫޒާއަށް ސުވާލުކޮށްލެވުނެވެ.\n" ތިޔެއް ނޭނގެ... މީ ދެން އެހާ ވެސް މައްޗެއް ނޫނެއްނު... އަހަރެންނަށް އެނގެނީ އެމީހަކު ތިރިއަށް ފުންމާލިތަން އަހަރެންގެ ދެލޮލުން ދުށިން ކަން..." ޖީނާ ބުންޏެވެ.\n" މިފަރާތް ކީއްވެ ނުދިއްލާ އެ ހުންނަނީ.. ؟ އެހެން ނޫން ނަމަ ކެމެރާއަށް އެރީހެއްނު.." އަނީކަށް ބުނެވުނެވެ. އެއަޑުގައި ވަނީ ކަންބޮޑުވުމެވެ.\n" ތި ތަން އަބަދުވެސް ހުންނާނީ ދިއްލާފަ.. މިރޭ ނޭނގެ ނިވިފަ ތިހިރީ ކީއްވެކަމެއް...؟" އަންފޫޒާއަށް ވެސް އަނީކް ބުނި އެއްޗަކާ މެދު ވިސްނައިލެވުނެވެ.\n" ކޮބާ ޝާމިން؟ އޭނަ ފޮނުވަބަލަ ބަލައިލަން... ވަގެއް ކަމަށް ވެސް ވެދާނެއްނު" ޝާނާއަށް ބަލައިލަމުން އަންފޫޒާ ބުންޏެވެ. ޝާނާގެ މޫނުމަތިން ނުތަނަވަސްކަން ފާޅުވެގެން ދިޔައެވެ. ޝާމިން ވީ ތަނެއް އޭނާއަކަށް ނޭނގެއެވެ. އެނގެނީ ޝާމިނަކީ އެއްވެސް އިރެއްގައި އޭނާ ދާ ތަންތަން ޝާނާ ކައިރީގައި ބުނެފައި ދާ މީހެއް ނޫން ކަމެވެ.\n" ފްރެންޑަކާއެކު ކޮފީއަކަށް ދިޔައީ..." ޝާނާ ދޮގެއް ހަދައިލިއެވެ.\n" ވެދާނެއްނު ލައިޓް އެނދީކަމަށް ވެސް... އެހެންވެގެން ކަންނޭނގެ ވަގަކަށް އެ ވަދެވުނީ ވެސް. ކުޑަދޮރު ހުޅުވައިފައި ހުރީމަ ވަދެވުނީ ކަމަށް ވާނީ" ޝާނާ އޭނާއަށް ހީވާގޮތް ފާޅުކުރިއެވެ.\nހަމަ އެވަގުތު ޑޮކްޓަރު ގޮވައިގެން ރާމިޔާ އައިސް އެކޮޓަރިއަށް ވަނެވެ. ޑޮކްޓަރު ތާޝާ ބަލަން ފެށުމުން އަންފޫޒާ ކުރިއަށް ޖެހިލައި ވީގޮތް ޑޮކްޓަރަށް ކިޔައިދިނެވެ. ތާޝާގެ ވައިޓަލްސް ޗެކް ކުރުމަށް ފަހު ހުރިހާ ކަމެއް ރަނގަޅު ކަމުގައި ޑޮކްޓަރު ބުނެލިއެވެ. ޝޮކްގެ ސަބަބުން ހޭނެތުނީ ކަމަށާއި އިރުކޮޅެއްގެ ތެރޭގައި ހޭއަރާނެކަމަށް ލަފާ ކުރެވޭ ކަމަށް ބުންޏެވެ. އަދި ދެގަޑިއިރު ތެރޭގައި ހޭ ނާރައިފި ނަމަ ހޮސްޕިޓަލަށް ގެންދަން ވެސް އިރުޝާދު ދިނެވެ.\nޑޮކްޓަރު ނިކުމެގެން ދިއުމުން އަނީކް ތާޝާއާ ގާތްވެލިއެވެ. ތާޝާގެ ބަނޑުމަތީގައި އޮތް އޭނާގެ އަތުގައި ހިފައިލަން އުޅުނު ވަގުތު ޖީނާ އޭނާގެ އަނެއް އަތް ތާޝާގެ އަތްމަތީގައި ބޭއްވިއެވެ. އަނީކް ޖީނާގެ މޫނަށް ބަލައިލިއެވެ. އެހިނދު ޖީނާގެ މޫނުމަތިން އޭނާއަށް ފެނުނީ އިންޒާރީ ކުލަވަރެކެވެ. ތާޝާ ގައިގައި އަތް ނުލާށޭ ބުނި ކަހަލައެވެ.\n" ދެން އެންމެން ދާންވީނު ނިދަން... އަހަރެން މިރޭ ތާޝާ ކައިރީގައި މަޑުކުރާނީ... ގޯސްވަންޏާ ބުނާނަން.." އެންމެންނަށް ވަކި ވަކިން ބަލައިލަމުން ޖީނާ ބުންޏެވެ.\n" އަހަރެން ވެސް ބޭނުން ތާޝާ ކައިރީގައި މަޑުކުރަން.." އަނީކް ބުނެލިއެވެ. ތާޝާ އެ ހާލަށް ދޫކޮށްލައިފައި އެ ތަނުން ދާން އަނީކް ނުރުހުނެވެ.\n" ފިރިހެނަކަށް ވުރެ މިތާ އަންހެނަކު އިނުން ބުއްދިވެރި... އެހެން ނޫނަސް ކަމެއް ގޯސްވަންޏާ އަހަރެން ގޮވާނަން..." ޖީނާ ބުންޏެވެ.\n" ތިކަން އެނގޭ... އެކަމަކު ވެސް އަހަރެން މި ތަނުން ދާނީ ތާޝާއަށް ވާގޮތެއް ބަލައިފައި ދެގަޑިއިރު ވަންދެން އަހަރެން ބޭނުން މިތާ އިންނަން..." އަނީކް ބުނެލިއެވެ. ޖީނާގެ މޫނުމަތިން ނުރުހުން ފާޅުވި ނަމަވެސް އެއްޗެކޭ ނުބުނެއެވެ. އެހެން ނޫނަސް އަނީކް ބުނާ ކޮންމެ އެއްޗަކަށް ރައްދުދީގެން ތަނުގައި ތިބި އެންމެންގެ ސަމާލުކަން ހޯދަން އެވަގުތު ޖީނާ ބޭނުމެއް ނުވިއެވެ.\n" ދެކުދިން ވެސް ތިބެބަލަ މިތާ! ގޯހެއް ވާނަމަ މަންމައަށް ގޮވާތި..." އެތަނުން ނިކުންނަން ދަމުން އަންފޫޒާ ބުންޏެވެ. އަންފޫޒާގެ ފަހަތުން ޝާނާ ވެސް ނިކުތެވެ. ޑުރްސިންގް ޓޭބަލްގެ ގޮނޑި ހިފައިގެން އައިސް އެނދު ކައިރީގައި ބެހެއްޓުމަށް ފަހު އަނީކް އިށީނދެލިއެވެ. ޖީނާ އެއްއަތުން ތާޝާގެ އަތްތިލައިގައި ހިފަހައްޓައިގެން އަނެއް އަތުން ތާޝާގެ ބޮލުގައި ފިރުމަމުން ދިޔައެވެ.\nފަނަރަ މިނެޓް ފާއިތުވެގެން ދިޔައީއެވެ. ތަނަށް ވެރިވެފައިވީ މަރު ފަދަ ހިމޭންކަމެވެ. ދެމީހުން އެކަކު އަނެކަކަށް ބަލައި ވެސް ނުލައެވެ. މިއަދު ހިނގާދިޔަ ކަންތަކާ މެދު ވާހަކަ ދައްކަން އަނީކް ބޭނުންވިއެވެ. ޖީނާ ކައިރިން މައާފަށް އެދެން ބޭނުންވިއެވެ. ނަމަވެސް އެކަމަށް ފަސްޖެހެވުނެވެ.\n" ވަރަށް ބޮޑަށް ސޮރީ.." އެންމެ ފަހުން ހިތްވަރުކޮށްލާފައި އަނީކް ބުންޏެވެ. ދެބުމަ ކައިރިވެގެން ދިއުމާ އެކު ޖީނާ އަނީކަށް ބަލައިލިއެވެ.\n" އަސްލު ތި ހީކުރާ ކަހަލަ ގޯސް މީހެއް ނޫން އަހަންނަކީ.. ހަޤީގަތުގައި ވެސް އަހަރެން ތާޝާ ދެކެ ވަރަށް ލޯބިވޭ... އަހަރެން ތާޝާއަށް ކިޔައިދިނީ އަހަރެންނަށް ޑެނީ އަންކަލް ކިޔައިދިން ގޮތަށް... އަންފޫޒައްތަ ކައިރީގައި ޖީނާގެ ވާހަކަދައްކަން އަހަރެންނަށް މަޖުބޫރުވީ... ޒިދާންގެ ސަބަނުން ތާޝާއަށް ގެއްލުމެއް ވާން ނޭދޭތީ... އަހަރެން ހިޔެއް ނުކުރަން އަންފޫޒާއްތަ އެ ފަދަ ގޮތަކަށް ކަންތައްކޮށްފާނެ ކަމަކަށް.. އަހަރެން ހަމަ އެކަނި ބޭނުންވީ ޖީނާއަށް ވިސްނައިދޭން..." އަނީކް ބުންޏެވެ. ޖީނާ އަނީކަށް ވަރަށް ފުން ނަޒަރަކުން ބަލައިލިއެވެ. އަނީކް ދެއްކި ވާހަކަތައް އަޑުއަހައިފައި ފުރަތަމަ ފަހަރަށް އަނީކާ ދޭތެރޭގައި ޖީނާ ދެކޭ ގޮތް ބަދަލުވިއެވެ. އޭނާއަށް އެނގިފައި ވަނީ މީހަކު އޭނައަށް ކިޔައިދިން އެއްޗެކެވެ. އަނީކްގެ މަޤްސަދަކީ ތާޝާ ރައްކާތެރިކުރުންކަން ވިސްނުނެވެ. ނަމަވެސް ހަޤީގަތް އަނީކަށް އެބަ އެނގެންޖެހެއެވެ. ކަންތައްވީ އަނީކަށް އެނގިފައި އޮތްގޮތަށް ނޫންކަން އޭނާއަށް ބުނެދޭން އެބަޖެހެއެވެ.\n"އެބަ އަންނަން" ޖީނާ އެނދުން ފައިބައިގެން ހިނގައިގަތެވެ.\nކުޑައިރުކޮޅެއްގެ ތެރޭގައި އޭނާ ކޮޓަރިއަށް އައިސް ވަނީ އޭނާގެ ފޯނު ހިފައިގެންނެވެ.\n" ހަޤީގަތް އެނގެން ބޭނުމިއްޔާ ނިކަން މީތި ބަލައިލަބަލަ... " އަނީކް އަތަށް ފޯނު ދިއްކޮށްލަމުން ޖީނާ ބުންޏެވެ. ހައިރާންކަމާ އެކު އަނީކް ޖީނާ ދިއްކޮށްލި ފޯނުގައި ހިފިއެވެ. ފޯނުގެ ސްކްރީނަށް ނަޒަރު ހުއްޓިގެން ދިޔަ ވަގުތު އަނީކްގެ މޫނުމަތީގެ ކުލަ އޮއްސިގެން ދިޔައެވެ. ފެންނަމުން ދިޔައީ ޒިދާނާ އެކު ތާޝާ ނަގައިފައިވާ ފޮޓޯއެކެވެ. ޒިދާންގެ އަތުގައި ހިފައިގެން އޭނާގެ މޫނަށް ބަލަން ހުރި ތާޝާގެ ތުންފަތްމަތީގައި ވަނީ މީގެ ކުރިން އަނީކަށް ނުފެންނަ އާދަޔާހިލާފު އުފާވެރި ހިނިތުންވުމެކެވެ. ފޮޓޯއިން ފެންނަން ހުރި ޒިދާން ތާޝާއަށް ބަލަހައްޓައިގެން ހުރި ގޮތުން އޭނާ ތާޝާދެކެ ލޯބިވާވަރު ހާމަވެގެން ދެއެވެ. އެންމެ ހައިރާންކަމެއް ލިބުނީ އެ ފޮޓޯގައި ތާޝާ ޝޯލް އަޅައިގެން ހުރުމުންނެވެ. އޮރެންޖް ކުލައިގެ ޝޯލްގެ ތެރެއިން ފެންނަމުން ދިޔަ ތާޝާގެ ދޮން މޫނުމަތީގައި ވަނީ އާދަޔާހިލާފު ވިދުވަރެކެވެ. އިތުރަށް ބަލަން ކެތްނުވުމުން ޖީނާގެ އަތަށް ފޯނު ދިއްކޮށްލެވުނެވެ.\n" ތި ފޮޓޯ ބަލާފަ ހީވޭތަ ޒިދާން ތާޝާގެ ފަހަތުން އުޅުނީ އޭނާގެ ނުރުހުމުގަހެން... ؟؟"ޖީނާ ސުވާލުކޮށްލިއެވެ. އަނީކަށް ޖަވާބެއް ނުދެވުނެވެ. އޭނާގެ މެޔަށް ތޫނު ތަދެއް އިހުސާސް ކުރެވެމުން ދިޔައެވެ. ހިތަށް ކުރަމުން ދިޔަ އަސަރު ލޮލުން ފާޅުވެދާނޭހެން ހީވުމުން އިން ތަނުން ތެދުވެގެން ކޮޓަރިން ނިކުންނަން ހިނގައިގަތެވެ. ޖީނާ އަނީކް ހުއްޓުވާކަށް ނޫޅުނެވެ. އަނީކްގެ މޫނުމަތި މިލާފައިވާވަރު ޖީނާއަށް ރަނގަޅަށް ފެނުނެވެ. ފުރަތަމަ ފަހަރަށް އަނީކާމެދު ޙަމްދަރުދީ ވެވުނެވެ. އެހެނަސް އޭނާއަށް އަނީކަށް ކޮށްދެވޭނެ ކަމެއް ނެތެވެ. ކޮންމެހެން ވެސް އަނީކަށް ހަގީގަތް އެނގެން އެބަޖެހެއެވެ.\nއެނދުގައި އޮތް ތާޝާ ކުކުރާލި އަޑާއެކު ޖީނާ އަވަސްއަވަހަށް ފޯނު ނިއްވާލިއެވެ. ތާޝާ ކައިރީގައި އިށީނދެ ބޮލުގައި ފިރުމަމުން ތާޝާއަށް ގޮވައިލިއެވެ. އެވަގުތު ދެ ފަހަރަކު އެސްފިޔަ ތަޅުވައިލައިފައި ތާޝާ ލޯ ހުޅުވައިލިއެވެ. ރަނގަޅަށް ސިކުނޑި މަސައްކަތްކުރަން ފެށުމާ އެކު ކުއްލިއަކަށް ތެދުވެ އިށީނދެވުނެވެ. ތަންތަން ހޯދައި ބަލަން ފެށީ ބިރެއް ފެނިގެން ހޯދާފަދަ ގޮތަކަށެވެ. ގާތުގައި ޖީނާ އިންކަން އެނގުނީ ތާޝާގެ ނަމުން އެތައް ފަހަރަކު ޖީނާ ގޮވައިލި ފަހުންނެވެ.\n" ޖީން....." ޖީނާ ގައިގައި ބައްދައިގަންނަމުން ތާޝާއަށް ބުނެވުނެވެ.\n"މިކޮޓަރީގައި ފާޑެއްގެ މީހެއް ހުރީ.. އެމީހާ އުޅުނީ އަހަރެން މަރައިލަންވެގެން" ތާޝާގެ އަޑުން އޭނާ ބިރު ގަނެފައިވީ މިންވަރު ޖީނާއަށް އިހުސާސް ކުރެވުނެވެ.\n" އިޓްސް އޯކޭ ތާޝާ ހަމަޖެހިބަލަ.. މިތާ ނެތޭ އަހަރެން ނޫނީ އެއްވެސް މީހެއް..." ތާޝާގެ ބުރަކަށީގައި ފިރުމަމުން ޖީނާ ބުންޏެވެ.\n" އެއީ މިގެއަށް ވަން ވަގެއް... މިހާރު ފުލުހުންނަށް އަންގައިފި... ހާސް ނުވޭ... އިންޝާﷲ ދެން އެމީހާއަށް ނުކެރޭނެ މިތަނަށް ވަންނާކަށް.." ތާޝާއަށް ޔަގީންކަން ދޭފަދަ ގޮތަކަށް ޖީނާ ބުންޏެވެ.\n" އަހަރެން ބިރުގަނޭ މިތާ އެކަނި އޮންނަން... ޖީން މަޑުކޮށްބަލަ މިތާ" ޖިނާއާ ދުރަށް ޖެހިލަމުން ތާޝާ ބުންޏެވެ.\n" އަހަރެން ނުދާނަމޭ... މިތާ އޮށޯވެބަލަ..." ތާޝާ ބާއްވަން މަސައްކަތް ކުރަމުން ޖީނާ ބުންޏެވެ.\n" ޖީން ވެސް އާދެބަލަ..." ތާޝާ ޖީނާގެ އަތުގައި ހިފަމުން ބުންޏެވެ. ޖީނާ ހިނިތުންވެލައިފައި އަނެއް ފަރާތުން ގޮސް ތާޝާ ގާތުގައި އޮށޯތެވެ. އެއަށް ފަހު ފޯނުން ޤުރުއާން ޖަހައިލުމަށް ފަހު ބާލީސް ކައިރީގައި ބޭއްވިއެވެ. ފޯނުން އިވެން ފެށި ބަޤަރާ ސޫރަތުގެ މޫރިތިވި އާޔަތްތަކުގެ އަޑުން، މަޑުމަޑުން ތާޝާގެ ހިތަށް ލިބިފައިވާ ބިރުވެރިކަން ފިލަން ފެށިއެވެ. މާގިނައިރެއް ނުވެ ޖީނާއަށް ނިދުނު ނަމަވެސް ތާޝާއަށް ޝައުޤުވެރިކަމާ އެކު އަޑުއަހަން އޮވެވުނީ ހިތަށް ލިބެމުން ދިޔައީ ބަޔާންކުރަން ދަތި ހިތްހަމަޖެހުމެއްގެ ސަބަބުންނެވެ. އެއާޔަތްތަކުގެ މާނަ އެނގެން ބޭނުންވިއެވެ. އޭނާގެ އަމިއްލަ ފޯނު ނެގުމަށް ފަހު ޔޫޓިއުބަށް ވަދެ އެސޫރަތުގެ މާނައާއެކު ސާޗްކޮށްލިއެވެ. ހިތަށް ލިބެމުން ދިޔަ ހިތްހަމަޖެހުމާ އެކު ނިދުނީ ވެސް އެ މާތް އާޔަތްތަކާއި އޭގެ މާނަ އަޑުއަހަން އޮއްވައެވެ.\nދޮރު ހުޅުވައިލައިފައި އެތެރެއަށް ވަން ޝާމިން ފެނުމާ އެކު މި ހުރިހާއިރު ނުނިދިފައި އޮތް ޝާނާ ފުންމައިގެން ތެދުވިއެވެ. ޝާނާއަށް މާބޮޑު ސަމާލުކަމެއް ނުދީ ޓީޝާޓު ބާލައިފައި އެނދުމައްޗަށް އެއްލުމަށް ފަހު ތުވާލި ހިފައިގެން ޝާމިން ހިނގައިގަތީ ފާހާނާ އާ ދިމާލަށެވެ. ޝާނާ އަވަސް ހަރަކާތަކާ އެކު ގޮސް ޝާމިންގެ ކުރިބެއްދިއެވެ.\n" ކޮންތާކުން ތިއައީ..؟ ޔަގީނޭ ކޮންމެ ވެސް އަންހެނެއް ގާތުގަ އޮވެފަކަން އެ އައީ...ތިހެން އުޅެނިކޮށް މަންމަމެންނަށް އެނގިއްޖިއްޔާ މާރަނގަޅެއް ނުވާނެ..." ޝާނާގެ އަޑުގައި ވަނީ ނުރުހުމެވެ. އެއަޑުގައި އެކުލެވިގެންވި ހިތްދަތިކަން ދުރުން އަޑުއެހި ކޮންމެ މީހަކަށް ފާހަގަވާނެއެވެ. އެހެން ނަމަވެސް އެކަމުން ޝާމިނަށް މާބޮޑު އަސަރެއް ނުކުރިއެވެ.\n" އާނ މިއައީ އަންހެނެއް ގާތުގަ އޮވެފަ... ކީއް ކުރެވޭނީ.... ކަލޭގެ ކުޑަބައްޕައަށް ވެސް މަންމައަށް ވެސް އެއްވެސް ކަމެއް ނުކުރެވޭނެ.. އެމީހުން ދެކެ އަހަރެން ބިރެއް ނުގަނޭ.." ޝާމިން ބުންޏެވެ.\n" އެމީހުންނަށް ކަމެއް ނުކުރެވުނަސް ޝާމިންގެ ބައްޕައަށް ކުރެވޭނެ ކަންތައް އެބަހުއްޓެއްނު... އަހަރެންގެ ކެތްތެރިކަން ޓެސްޓް ނުކުރޭ... ޝާމިންގެ ބައްޕައާ ހަމައަށް އެއްވެސް ވާހަކައެއް ނުގެންދަން މިހުންނަނީ ޝާމިން ދެކެ ލޯބިވާވަރުން.. ޝާމިންގެ ބައްޕައަށް އެނގިޖިއްޔާ ވާނެގޮތް އެނގެއެއްނު.. ބައްޕަ ދެކެ ބިރުގަނެއެއްނު..." އިންޒާރެއް ދޭ ފަދަ ގޮތަކަށް ޝާނާ ބުނެލިއެވެ. އެ ތުންފަތުން ހިނިތުންވުމެއް ފާޅުވީ ޝާމިންގެ މޫނުމަތިން ޖެހިލުންވުން ފެނުމުންނެވެ. އޭނާގެ މަޤްސަދު ހާސިލްވުމުންނެވެ. ޝާމިން ވަކި އެއްޗެއް ނުބުނެ ޝާނާ އެއް ފަރާތަކަށް ކޮއްޕައިލުމަށް ފަހު ގޮސް ފާހާނާއަށް ވަދެ ބަންލާފައި ދޮރު ލެއްޕިއެވެ.\nހިތާހިތުން ހެމުން ގޮސް ޝާނާ އެނދުމަތީގައި އިށީނެވެ. ޝާމިންގެ އަމަލުތަކުން އޭނާ ޖެހިލުންވެއްޖެކަން ޔަގީން ވެއްޖެއެވެ. ޝާމިންގެ ބައްޕަ ނެތް ނަމަ އޭނާ ޝާނާ ވަރިކޮށްފައި ދިޔަތާ ކިތަންމެ ދުވަހެކެވެ. ލިބުނު ކާމިޔާބަށް ފަޚުރުވެރިވެ ހިނިތުންވެލައިގެން އެނދުގައި އިންދާ ފެނުނީ ފާހާނާއިން ޝާމިން ނިކުތް ތަނެވެ.\n" މާދަން މިގެއަށް ފުލުހުން އަންނާނެ... " ޝާނާ ބުންޏެވެ. ޝާމިންގެ ދެ ބުމަ ގޮށް ޖެހިގެން ދިޔައެވެ. ހަރަކާތްތަކެއް ލަސްކަމެއް އައެވެ. އެކަމަކު ވެސް ކިހިނެއްވީތޯ ޝާނާއާ ސުވާލު ނުކުރިއެވެ.\n" ތާޝާގެ ކޮޓަރިއަށް މީހަކު ވަނިއްޔޯ.. ވަގެއްކަމަށް ބެލެވެނީ... " ޝާމިން ނޭހިޔަސް ޝާނާ އިތުރަށް ކިޔައިދިނެވެ. ދެން ވެސް ޝާމިން އެއްޗެއް ނުބުންޏެވެ. ތެތް ތުވާލި ހަރުގަނޑު މައްޗަށް އެއްލުމަށް ފަހު އެނދުމައްޗަށް އަރާ އޮށޯވެ އަނެއް ފަރާތަށް އެނބުރުނެވެ. ޝާނާ ދަތްކުޑިވިކާލީ ޝާމިންގެ އަޅައިލުން ކުޑަކަން ފެނިފައެވެ.އެހެން ނަމަވެސް އޭނާ ހަމަޖެހިގެން އެނދުގައި އޮށޯތެވެ.\n" ފުލުހުން އައިސް ސުވާލު ކުރާނެ... ވަކިވަކި މީހުން އެ ވަގުތު ތިބީ ކޮންތާކުތޯ ސުވާލުކުރާނެ.. އެހެންވީމަ ޝާމިން ދިޔަ ތަނަކާ ބެހޭގޮތުން ރަނގަޅު ޖަވާބެއް ތައްޔާރުކޮށްފައި ބާއްވާތި.." މަލާމާތްކުރާ ކަހަލަ ގޮތަކަށް ޝާނާ ބުންޏެވެ. ޝާމިންގެ ޖަވާބެއް ނުލިބުމުން ތުން އަނބުރާލަމުން ޝާމިނަށް ފުރަގަސް ދިނުމަށް ފަހު ދެލޯ މަރައިލިއެވެ.\nފަތިސް ނަމާދުކޮށްގެން ޒިދާން ގެއަށް އައިސް ވަންއިރު ޒައިނާ ބަދިގޭގައި އުޅުނެވެ. މާޒް ގޮވައިގެން ކާމޭޒު ކައިރީގައި އޭނާއަށް ބުއްތަށި ދެވޭތޯ ރާއިފް އުޅުނެވެ. މިމަންޒަރު ފެނި ޒިދާނަށް ހީލެވުނެވެ. ދަރިއެއް ލިބުމުން ތިހެން އުޅޭނަންހޭ ބުނެ ރަހުމަތްތެރިޔާއާ ސަމާސާކޮށްލަން ބޭނުންވިއެވެ. އެހެން ނަމަވެސް އެ ނަސީބުން ޒިދާން ވަނީ މަހްރޫމްވެފައެވެ. ޒައިނާ ގާތުގައި ކޮފީއަކަށް އެދެމުން ޒިދާން ގޮސް ސޯފާގައި އިށީނެވެ. ފޯނު ނަގައިފައި ފޭސްބުކަށް ލޮގިންވެލިއެވެ. ސްކްރޯލް ކުރަމުން ދަނިކޮށް ފެނުނު ޕޯސްޓަކަށް ޒިދާންގެ ނަޒަރު ހުއްޓުނެވެ. އޭގައިވާ ލިޔުންކޮޅު ކިޔާލެވުނު ހިނދު މޭގައި ރިހުމެއް އުފެދުނެވެ.\n' އައި ސްޓިލް ލަވް ޔޫ، ބަޓް ޔޫ ޑޯންޓް ކެއަރ' ލިޔުންކޮޅު ކިޔައިލުމަށް ފަހު ޒިދާނަށް ހިންދިރުވައިލެވުނެވެ. ހަނދާންވެގެން ދިޔައީ ތާޝާއާ ބައްދަލުވީ ރޭ ކަންތައް ހިނގާދިޔަގޮތެވެ. ޒިދާންގެ ކޯތާފަތް މަތީގައި ޖެހި ބާރު އެތި ފަހަރެވެ. ޒިދާނާ ދިމާލަށް ގޮވާލި ފަތިވަރެވެ. އޭނާގެ ކުރިމަތީގައި އެހެން ފިރިހެނެއްގެ އަތްތިލައިގައި ހިފުމަށްފަހު އެއީ ވާން އުޅޭ ފިރިމީހާ އޭ ބުނެލިގޮތެވެ. ހިޔާލީ ފުންކަނޑެއްގެ ތެރެއަށް ޣަރަގުވެފައިން ޒިދާނަށް ހޭވެރިކަމެއްވީ ކުޑަކުޑަ މާޒް އައިސް ދޮންބޭއޭ ކިޔާ އަތުގައި ހިފައި ތަޅުވައިގަތުމުންނެވެ.\n" ކިހިނެއްވީ ދޫނީ..." މާޒް ކޮލުގައި ކޮއްޓައިލަމުން ލޯތްބާ އެކު ޒިދާން އަހައިލިއެވެ.\n" މާޒް ބޭނުން ގޭމް ކުޅެން.. ތިއްތި ފޯނުގަ ނެތް ގޭމެއް..." އޭނާގެ ޅަ އަޑުން މާޒް ބުންޏެވެ.\n" އެހެންތަ...! އަވަހަށް އާދޭ ގޭމްކުޅެން.. ދޮންބެ ފޯނުގަ ހުންނާނެ ބައިވަރު ގޭމްސް.." މާޒް ނަގައި އޭނާގެ އުނގުގައި ބައިންދަމުން ޒިދާން ބުންޏެވެ. ފޯނުން ގޭމެއް އަޅުވައިފައި މާޒްގެ އަތަށް ދިނެވެ. މާޒާއެކު ގޭމުގައި ބައިވެރިވަމުން ދިޔައީ އެހިޔާލުތަކާ ދުރަށްދާން ބޭނުންވެފައި އިންވަރުންނެވެ. ބަދިގޭގައި ކޮފީ ގިރަން ހުރި ޒައިނާއަށް މި މަންޒަރު ފެނުމުން ހިނިތުންވެލިއެވެ. ޒިދާނަށް އަންނަމުން ދާ ހެޔޮ ބަދަލު ފެނި ހެއްދެވިފަރާތަށް ހަމްދު ކުރެވުނެވެ.\nޖެހިލުންވެފައި ހުރި ތާޝާ ކުރިމަތީގައި ހުރި ފުލުހުންގެ އޮފިސަރަށް ބަލައިލިއެވެ. ތާޝާ ޖެހިލުންވެ ހުރެ އޭނައަށް ފެނުނު މަންޒަރު ފުލުހުންނަށް ކިޔައިދިނެވެ. ޖީނާ ވެސް އޭނާއަށް އެކޮޓަރިއަށް ވަދެވުނު ހިސާބުން ފެނުނު ކަންތައްތައް ކިޔައިދިނެވެ. އަނީކް އެދުނީ ވީހާ ވެސް އަވަހަކަށް އެއީ ކާކުކަން ހޯދައިދީ އެމީހަކާ ދޭތެރޭގައި ފިޔަވަޅު އެޅުމަށެވެ. އަދިވެސް އެއްވެސް މީޑިއާއަކަށް ހަބަރު ނުދިނުމަށް އެދުނެވެ. އެއްވެސް ހާލެއްގައި މިކަންތައް ދާނިޔާލްއާ ހަމައަށް ދާން އަނީކް ބޭނުން ނުވީއެވެ. ތާޝާ ވެސް ބޭނުން ވަނީ އެ ގޮތްކަމުގައި ވާތީއެވެ. އަންފޫޒާ ގާތުގައި ވެސް އެކަން ސިއްރު ކޮށްދިނުމަށް އެދުނެވެ.\nޖީނާ އެ ދުވަހު ސްކޫލަށް ނުގޮސް ގޭގައި މަޑުކުރިއެވެ. މިއަދަށް ފުރިހަމަ ކުރަން ޖެހޭ މަސައްކަތެއް ކުރުމަށް މޭޒު ދޮށުގައި އިނެވެ. ދޮރުގައި ޓަކި ދިނުމުން އެތެރެއަށް ވަނުމަށް ބުނެލީ ކާކުތޯ ވިސްނައިލުމެއް ނެތިއެވެ. އެކޮޓަރިއަށް އަންނަނީ އަންފޫޒާއާއި ރާމިޔާގެ އިތުރުން ތާޝާކަން ޖީނާއަށް އެނގެއެވެ. ދޮރު ހުޅުވެމުން ދިޔަ ވަގުތު ޖީނާ ދޮރާދިމާލަށް ބަލައިލިއެވެ. އެތެރެއަށް ބޯދިއްކޮށްލި އަނީކް ފެނިފައި ޖީނާއަށް ލިބުނީ ސިހުމެކެވެ. އިނދެވުނީ ބުރުގާ ނާޅައިކަން ހަނދާންވެފައި ދޮރު ލައްޕާށޭ ކިޔާ ހަޅޭއްލަވައިގަތެވެ. އަނީކަށް ވެސް ލިބުނީ ސިހުމެކެވެ. ޖީނާ ބުރުގާ ނާޅާ އިނދެދާނެކަމަށް އޭނާ ހިޔެއް ނުކުރެއެވެ. އަވަސްއަވަހަށް ދޮރުލައްޕައިލިއިރު އެ މޫނުމަތިން ހިސާބަކަށް ލަދުވެތިކަން ފެންނަން ހުއްޓެވެ.\nގަތް ލަދާއެކު ކަރުބުޑުން އަޑެއް ލައްވައިލަމުން އަމިއްލަ މޫނުގައި ޖީނާއަށް ތަޅައިގަނެވުނެވެ. އޭނާ ކޮޓަރިއަށް އަނީކް އަންނަން ޖެހުނީ ކީއްވެހޭ ހިތަށް އެރިއެވެ. އަވަސްއަވަހަށް ބުރުގާ އަޅައިގެން ކޮޓަރީގެ ދޮރު ހުޅުވިއިރު ދޮރުމަތީގައި ފުރަގަސްދީގެން އަނީކް ހުއްޓެވެ.\n" ކިހިނެއްވީ ކަމަކުތަ...؟" ޖީނާ އެހިއެވެ.\n" ބުރުގާ އަޅައިފިންތަ؟" އަނީކް ކޮށްލީ ސުވާލެކެވެ. ޖީނާ އަނގަޔަށް ވައްތަރެއް ޖައްސައިލިއެވެ. ކޮޓަރިއަށް ވަނުމުގެ ކުރިން އެހެން އަހަން ނޭނގުނީހޭ ހިތަށް އެރިއެވެ.ޖީނާ އާނއެކޭ ބުނުމުން އަނީކް ޖީނާއާ ދިމާލަށް އެނބުރުނެވެ.\n" ސޮރީ ވަރަށް ބޮޑަށް... އަހަރެން ހިޔެއް ނުކުރަން...." އަނީކަށް ޖުމްލަ ފުރިހަމައެއް ނުކުރެވުނެވެ.\n" ހުމްމްމް ދެން އޯކޭއޭ... ބުނެބަލަ މިތަނަށް އައި ސަބަބެއް.." ޖީނާ އަވަސްއަވަހަށް ބުނެލީ އެވާހަކަ ދައްކަން ބޭނުން ނުވާތީއެވެ. ލަދުވެތިކަމެއް އިހުސާސްވާތީއެވެ.\n"ރުންކުރުކޮށް ނޫނީ ބަހެއް ނުކިޔޭބާއޭ ހިތަށް އަރާ" އަމިއްލަ ހިތަށް އިވޭވަރަށް އަނީކް ބުނެލިއެވެ.\n" އަހަރެން ވަރަށް ބޮޑު ވާހަކައެއް ބުނަން ބޭނުން.... އޯކޭތަ ތިކޮޓަރިއަށް ވަނަސް.." ނުކެރި ހުރެފައި އަނީކް އެހިއެވެ. ޖީނާގެ މޫނަށް ބަލަމުން ދިޔައީ އޭނާގެ ޖަވާބަކަށް އިންތިޒާރު ކުރާ ފަދައަކުންނެވެ.


ޑީއެންއޭގެ ސިސްޓަމް ހެކް ކުރުމާ ގުޅިގެން ޔޫޓީއެފް ތަރުޖަމާ ލޯންޗު ކުރުން ލަސްކޮށްފި | Sangu News\n30 އޭޕްރިލް 2021 - 10:44\nދިވެހި ނޭޝަނަލް އެކްޝަން (ޑީއެންއޭ) ގެ ސިސްޓަމް ހެކް ކުރުމާ ގުޅިގެން އުތުރު ތިލަފަޅު އެގްރީމެންޓް ޑްރާފްޓް ގެ ދިވެހި ތަރުޖަމާ ލޯންޗު ކުރުން ލަސް ކޮށްފިއެވެ.\nރާއްޖެ އާއި އިންޑިއާ ސަރުކާރާ ދެމެދުވެފައިވާ ކަމަށް ބުނާ އުތުރު ތިލަފަޅު އެގްރީމެންޓް ޑްރާފްޓް ގެ ދިވެހި ތަރުޖަމާ، ފޮތެއްގެ ސިފައިގައި ނެރުމުގެ ހަފްލާ ބޭއްވުމަށް ހަމަޖެހިފައި އޮތީ ރޭގެ ވަގުތެއްގައެވެ.\nނަމަވެސް ޑީއެންއޭގެ އެންމެ އިސް ސަފުގައި ހަރަކާތްތެރިވާ ކުރީގެ ހޯމް މިނިސްޓަރު އުމަރު ނަސީރު ވިދާޅުވީ ސިސްޓަމް ހެކް ކުރުމާ ގުޅިގެން ރޭ ބާއްވަން ހަމަޖެހުނު ހަފްލާ އަންނަ ހަފްތާ އަށް ފަސްކޮށްފައިވާ ކަމަށެވެ.\nއުތުރުތިލަފަޅުގައި ބަނދަަރަކާއި ފާލަމަކާއި އަދި ޑޮކްޔާޑެއް ތަރައްޤީ ކުރުމަށް 21 ފެބްރުއަރީގައި އިންޑިއާ އާއި ދިވެހިރާއްޖެއާއި ދެމެދުގައި ވަނީ ސޮއި ކުރެވިފައެވެ. އަދި އޭގެ ދުވަސްކޮޅެއް ފަހުން އެ އެއްބަސްވުމުގެ ޑްރާފްޓެއް ވަނީ ލީކުވެފައެވެ. އެ ޑްރާފްޓުގައި ވާގޮތުން ރާއްޖޭގައި ހަތިޔާރު އެޅި އިންޑިއާ ސިފައިންނަށް ތިބެވެއެވެ. އަދި އެތަން ބެލެހެއްޓުމުގައިވެސް އިންޑިއާގެ ދައުރުވަރަށް ބޮޑެވެ. އެހެން ނަމަވެސް އެމްއެންޑީއެފުން ވަނީ ލީކުވެފައިވަނީ ބަޔަކު ހަދާފައިވާ ލިޔުމެއް ކަމަށް ބުނެފައެވެ.\n"ޑީއެންއޭގެ ސިސްޓަމް ހެކްކުރުމާ ގުޅިގެން މިރޭ ބާއްވަން ހަމަޖެހުނު ޔޫޓީއެފްގެ ތަރުޖަމާ ލޯންޗުކުރުން އަންނަ ހަފްތާ އަށް ފަސްކޮށްފިން" އުމަރު ވިދާޅުވިއެވެ.\n0%ވަރަށް ގަދަ 0%ވަރަށް ގަޔާވޭ 86%ބޮޑު ޖޯކެއް 14%ހައިރާންވެއްޖެ 0%ވަރަށް ދެރަ 0%ރުޅިގަދަ ވަނީ


"ސާފު ހުޅުމާލެ" – މަރުވެފައިވާ މުރަކަ ނެގުމުގެ ޙަރަކާތެއް "ސާފު ހުޅުމާލެ" – މަރުވެފައިވާ މުރަކަ ނެގުމުގެ ޙަރަކާތެއް\n"ސާފު ހުޅުމާލެ" – މަރުވެފައިވާ މުރަކަ ނެގުމުގެ ޙަރަކާތެއް\nއެޗް.ޑީ.ސީން ކުރިޔަށް ގެންދިޔަ ޙަރަކާތުގެ ތެރެއިން / ފޮޓޯ: އެޗް.ޑީ.ސީ\n"ސާފު ހުޅުމާލެ" ޕްރޮގްރާމުގެ ދަށުން މަރުވެފައިވާ މުރަކައާއި ގައު އަދި ކުނި ނެގުމުގެ ޙަރަކާތެއް ކުރިޔަށް ގެންގޮސްފިއެވެ. މިއީ މިގޮތުން ހިންގި ދެވަނަ ޙަރަކާތެވެ.\nމިޙަރަކާތް ކުރިޔަށް ގެންގޮސްފައިވަނީ ހުޅުމާލެ ޔޫތު ޕާކު ސަރަޙައްދުގެ މޫދުގައެވެ. ހައުސިންގް ޑިވެލޮޕްމަންޓް ކޯޕަރޭޝަން (އެޗް.ޑީ.ސީ) އިސްވެ ހިންގި މި ޙަރަކާތުގައި ހުޅުމާލެ ދާއިރާގެ މެންބަރު އަދި އެމް.ޑީ.ޕީގެ ޕާލިމަންޓްރީ ގުރޫޕްގެ ޑެޕިއުޓީ ޗެއަރޕަރސަން ޢަލީ ނިޔާޒްވެސް ވަނީ ޢަމަލީގޮތުން ބައިވެރިވެވަޑައިގަންނަވާފައެވެ. ހަމައެއާއެކު މި ސަރަޙައްދަށް މޫދަށް އެރި އުޅޭ ޢާއްމު ފަރުދުންވެސް ވަނީ މި ޙަރަކާތުގައި ބައިވެރިވެފައެވެ.\nމި ޙަރަކާތާއި ގުޅޭ ގޮތުން ހުޅުމާލެ ދާއިރާގެ މެންބަރު ޢަލީ ނިޔާޒް ވިދާޅުވީ މި ޙަރަކާތުގެ ބޭނުމަކީ މޫދަށް އެރިއުޅޭ މީހުންނަށް ގަލާއި މުރަކަތަކުގެ ސަބަބުން ދިމާވަމުންދާ ދަތިތަކާއި އުނދަގޫތައް ޙައްލުކޮށްދިނުންކަމަށެވެ.\n"މާލެއިން ޒިޔާރަތްކުރާ ފަރާތްތަކާއި ހުޅުމާލޭގައި ދިރިއުޅޭ ފަރާތްތަކުންވެސް މޫދު ވަރަށް ބޮޑަށް ބޭނުންކުރާތަން ފެނޭ. އެހެންނަމަވެސް މަރުވެފައި ހުންނަ ގައުތަކުގެ ސަބަބުން އުނދަގޫތައް ރައްޔިތުންނަށް ދިމާވާތީ އެކަން ރަނގަޅުކުރުމަށްޓަކައި އަދި މޫދު ސާފުކޮށް ބޭއްވުން މި ޕްރޮގްރާމުގެ ބޭނުމަކީ." ޢަލީ ނިޔާޒް ވިދާޅުވިއެވެ.\nމަރުވެފައިވާ މުރަކައާއި ގައު ނެގުމަށް ހަމަޖެހިފައިވަނީ އެންވަޔަރަމެންޓަލް ޕްރޮޓެކްޝަން އެޖެންސީގެ ލަފަޔާއި އިރުޝާދުގެ މަތިންކަމަށް އެޗް.ޑީ.ސީން ވިދާޅުވެއެވެ. މި ޙަރަކާތުގެ ދަށުން ނަގާ ގަލާއި މުރަކަ އެއްގަމަށް ގެނައުމަށް ހަމަޖެހިފައިނުވާކަމަށާއި އެތަކެތި ގެންދިޔުމަށް ހަމަޖެހިފައިވަނީ ޢާއްމުން މޫދަށް އެރިއުޅޭ ސަރަޙައްދަށްވުރެ ބޭރަށްކަމަށް އެޗްޑީސީން ހާމަކުރެއެވެ.\nއެޗް.ޑީ.ސީއިން ކުރިޔަށް ގެންދިޔަ ޙަރަކާތުގެ ތެރެއިން / ފޮޓޯ: އެޗް.ޑީ.ސީ\nއެޗް.ޑީ.ސީން މި ސަރަޙައްދު ސާފުކުރުމުގެ މަސައްކަތެއް ކުރިއިރު، ޢާއްމު ބައެއް މީހުން ވަނީ3މަހެއްހާ ދުވަހުގެ މުއްދަތަކަށް މި ސަރަޙައްދު ސާފުކުރުމުގެ މަސައްކަތް ކޮށްފައެވެ. އެގޮތުން އެކަމުގައި އިސްކޮށް ޙަރަކާތްތެރިވި މީހަކު ބުނި ގޮތުގައި އަމިއްލަ އިސްނެގުމާއެކު މި މަސައްކަތް ކޮށްފައިވަނީ މި ސަރަޙައްދަށް ކުޑަކުދިންނާއި ބަލިމީހުންވެސް އެރޭތީކަމަށެވެ.\n"މި މަސައްކަތަކީ އަޅުގަނޑު އަމިއްލައަކަށް އިސްނަގައިގެން ކުދިވެރިން މޫދަށް އެރިލުމަށް ތަނެއް ސާފުކޮށްލުމުގެ ބޭނުމުގައި ކުރިކަމެއް. އެތަނުން މަރުވެފައި ހުންނަ ގައު ނަގައި ބިން މި ސާފުކުރަނީ. އޭގެތެރެއިން އެއްވެސް ގަލެއް އެއްގަމަކަށް ނާރުވަން. ނަގާ ގަލެއް ވިއްޔާ އެއްގަމަށް ނާރުވައި ބޭރަށް މި އަޅަނީ. މުޅިންވެސް މަރުވެފައި ހުންނަ ގައު މިނަގަނީ އެއްގޮތަކަށްވެސް ދިރޭ މުރަކައެއް ނުނަގަން. މިކަން މިކުރަނީ ކުޑަކުދިންނާއި ބަލިމީހުން މޫދަށް އެރޭ ސަރަޙައްދަކަށް ވީމަ ޢާއްމު ޚިދުމަތެއްގެ ގޮތުން. މި މަސައްކަތް ކުރަމުންދާތާ މިހާރު3މަހަށް ވުރެ ގިނަ ދުވަސްވެގެން ހިނގައްޖެ." އޭނާ ބުންޏެވެ.\nއެޗް.ޑީ.ސީއިން ވިދާޅުވީ ކުރިޔަށް އޮތް ތަނުގައިވެސް މިފަދަ ޙަރަކާތްތަކެއް ކުރިޔަށް ގެންދިޔުމުގެ މަސައްކަތް ކުރަމުންދާނެކަމަށެވެ. "ސާފު ހުޅުމާލެ" މި ޝިޢާރުގެ ދަށުން އެޗް.ޑީ.ސީން ވަނީ މިދިޔަ މަހުގެ ތެރޭގައިވެސް ހުޅުމާލެ ސާފުކުރުމުގެ ޙަރަކާތެއް ކުރިޔަށް ގެންގޮސްފައެވެ. މިފަދަ ޙަރަކާތްތަކަށް ޢާއްމުންގެ ފަރާތުން ލިބެމުންދާ އެއްބާރުލުން ފާހަގަކުރައްވާ އެޗް.ޑީ.ސީން ވަނީ ޝުކުރު އަދާކުރައްވާފައެވެ.


Lankagai hayyarukuri dhivehi aailaage is meehaa filaigen\nލަންކާގެ މަގުތަކުގައި ފުލުހުން ހަރަކާތްތެރި ވަނީ: ދިވެހި އާއިލާއެއް ހައްޔަރުކޮށްފައިވޭ\nއަވަށްޓެރި ސްރީލަންކާގެ ފުލުހުން ހައްޔަރުކުރި ދިވެހި އާއިލާގެ އިސް މީހާ ހޯދުމުގެ މަސައްކަތް އެ ގައުމުގެ ފުލުހުން ފަށައިފި އެވެ.\nދިވެހި އެ އާއިލާ ދިރިއުޅެމުންދިޔަގެ ލަންކާ ފުލުހުން ފާސްކޮށް އެމީހުން ހައްޔަރު ކުރިއިރު އެ އާއިލާގެ އިސް މީހާ ގޭގައި ނެތް ކަމަށް އެނގިފައި ވެއެވެ. އެމީހާ ގެއަށް އައިސްފައި ވަނީ ފުލުހުންގެ އޮޕަރޭޝަން ނިމުނު ފަހުންނެވެ. އެ މީހާ ހޯދުމުގެ މަސައްކަތް ލަންކާ ފުލުހުން ކުރަމުން ދާއިރު އޭނާގެ މައުލޫމާތު ރާއްޖޭގެ ފޮރިން މިނިސްޓްރީއަށް ލިބިގެން ލަންކާގެ ފުލުހުންނާ އަމިއްލައަށް ހަވާލުވުމަށް އަންގާފައިވާ ކަމަށް އެނގިފައި ވެއެވެ.\n"އަޅުގަނޑުމެންނަށް ވެސް އެފަދަ މައުލޫމާތެއް ލިބިގެން އެކަން މިދަނީ ބަލަމުން. އަޅުގަނޑުމެންގެ އިލްތިމާސްއަކީ ރާއްޖެއިން ބޭރުގައި އުޅޭ ހުރިހާ ދިވެހިން ވެސް އެ ގައުމެއްގެ ގާނޫނުތަކާއި އެއްގޮތަށް އަމަލުތައް ބެހެއްޓުން. އެކަމަށް އިލްތިމާސްކުރަން." މިއުވާން ވިދާޅުވިއެވެ.


މުޅި ހުޅުމާލެ ސާވޭ ކުރުމުގެ މަސައްކަތް އެޗްޑީސީއިން ފަށައިފި | މުޅި ހުޅުމާލެ ސާވޭ ކުރުމުގެ މަސައްކަތް އެޗްޑީސީއިން ފަށައިފި – Sarukaaruge Khabaru\nމުޅި ހުޅުމާލެ ސާވޭ ކުރުމުގެ މަސައްކަތް އެޗްޑީސީއިން ފަށައިފި\nމުޅި ހުޅުމާލެއަށް އަމާޒުކޮށްގެން ކުރިއަށް ގެންދާ ފުރަތަމަ ސާރވޭ ހައުސިންގ ޑިވެލޮޕްމަންޓް ކޯޕަރޭޝަންއިން މިއަދު ހެނދުނު ފަށައިފިއެވެ.\n“ހާލު ސާރވޭ”ގެ ނަމުގައި ފަށާފައިވާ މި ސާރވޭގެ މައިގަނޑު މަޤްސަދަކީ ރައްޔިތުންނަށް ދިމާވެފައިވާ ދަތިތައް ދެނެގަނެ، މިވަގުތު ހުޅުމާލޭގައި ލިބެން ހުރި ވަސީލަތްތަކާއި ބެހޭ ގޮތުން ހިޔާލު ހޯދައި، މިހާރުން މިހާރަށް އެންމެ ބޭނުންވާ ޚިދްމަތްތަކަކީ ކޮބައިތޯ ބެލުމެވެ.\nމީގެ އިތުރުން، ހުޅުމާލެ ތަރައްޤީ ކުރުމުގެ ސިޔާސަތުތައް އެކުލަވާލާއިރު، މި ސިޓީގައި ދިރިއުޅޭ އާއްމު ރައްޔިތުންގެ ވިސްނުމާއި ފިކުރު ހުށަހެޅުމުގެ ފުރުޞަތު އަމަލީ ގޮތުން ހުޅުވާލުމަކީވެސް މި ސާރވޭގެ މަޤްސަދެކެވެ. މި ސާރވޭ މެދުވެރިކޮށް ހުޅުމާލޭގެ އާބާދީގެ އެންމެ ފަހުގެ ތަފާސް ހިސާބުތައް ދެނެގަތުމަށްޓަކައި ބޯހިމެނުންވެސް ކުރިއަށް ގެންގޮސް، ހުޅުމާލޭ މުނިސިޕަލް ދަފްތަރެއް އެކުލަވާލުމަށްވެސް ހަމަޖެހިފައިވެއެވެ.\nހާލު ސާރވޭގައި ހުޅުމާލޭގެ ކޮންމެ ގެއަކަށްވެސް ޒިޔާރަތް ކުރުމަށްވަނީ ހަމަޖެހިފައެވެ. މި ސާރވޭ ކުރިއަށް ގެންދިއުމަށްޓަކައި މިދިޔަ ހަފްތާތެރޭގައި 150 އެނިއުމެރޭޓަސް އަށް ތަމްރީން ދެވިފައެވެ. އަދި ސާރވޭ ކުރިއަށްދާ ވަގުތުތަކުގައި މި ޓީމްތައް ތިބޭނީ ހާއްސަ ޓީޝާޓެއްގައި ވަކި ފާހެއް އަޅައިގެން ޓީމްތައް އާއްމު ރައްޔިތުންނަށް ފަސޭހައިން ދެނެގަނެވޭނެ ގޮތަށެވެ.\nއެޗްޑީސީއިން ދެކޭ ގޮތުގައި ސަރުކާރުގެ ސިޔާސަތާއި ވިސްނުމާއި އެއްގޮތަށް ހުޅުމާލެ ތަރައްޤީ ކުރުމުގެ ޕްލޭންތަކުގައި ރައްޔިތުންގެ ދައުރު ފުޅާ ކުރުމަކީ ވަރަށް މުހިންމު ކަމެކެވެ. އެހެންކަމުން، ހުޅުމާލޭގެ ތަރައްޤީގެ ސިޔާސަތު ކަނޑައެޅުމުގައި މި ސާރވޭގައި އެއްކުރެވިގެންދާ މަޢުލޫމާތު އާއި ހިޔާލުތަކަށް އަލި އަޅުވާލާ ބެލުމަށްވަނީ ހަމަޖެހިފައެވެ.\nހުޅުމާލޭގައި ދިރިއުޅޭ އެންމެހާ ރައްޔިތުންވެސް މި ސާރވޭގައި ބައިވެރިވުމަކީ އެޗްޑީސީއިން ވަރަށްބޮޑަށް އިލްތިމާސް ކުރާ ކަމެކެވެ. އަދި މި ސާރވޭއާ ބެހޭގޮތުން ޚިޔާލެއް ނުވަތަ ސުވާލެއް ހުށަހަޅުއްވަން ބޭނުންވާ ފަރާތްތަކަށް އެ ފުރުސަތު ހުޅުވާލައި ހޮޓްލައިން ނަންބަރުގެ ގޮތުގައި 7423535 އަދި 9762646 ވަނީ ޤާއިމްކޮށްފައެވެ.


ފާގައިން ލިބޭ ފައިދާ\nހަށިގަނޑުގެ ސެލްތަކާއި، ނާރުތައް ދުޅަހެޔޮ ކަންމަތީ ދެމެހެއްޓުމަށް އެހީތެރިވެދޭ\nފާގައަކީ ވިޓަމިން ސީ ވަރަށް ގިނައިން އެކުލެވިގެންވާ މޭވާއެއް\nމިއީ ރާއްޖެއިން ފަސޭހައިން ލިބޭ މޭވާއެއް\n24 އޮކްޓޯބަރ 2020 | ހޮނިހިރު 13:27\nފާގައަކީ ސިއްހީ ގިނަގުނަ ފައިދާތައް ލިބިދޭ މޭވާއެއް\nއަހަރުމެންގެ އާންމު ދިރިއުޅުމުގައި ރުޅި އައުމުން ނުވަތަ ބާރަށް އެއްޗެއް ބުނެވޭ ހާލަތްތަކުގައި ވެސް ''ފާގަ ދިޔަ'' ބޯން ދާށޭ ގިނަ މީހުން ބުނެއުޅެއެވެ. އެގޮތުން ގިނަ ބަޔަކަށް ހީވެފައިވަނީ ފާގަ އަކީ ރުޅި ގަދަ މީހުން ކެއުމަށް ޚާއްސަ މޭވާއެއް ކަމަވެ. ނަމަވެސް ފާގައަކީ ހަމައެކަނި ރުޅި ގަދަ މީހުން ކާންޖެހޭ މޭވާއެއް ނޫނެއެވެ. އެއީ ރަނގަޅު ސިއްހަތެއްގައި ހުރުމަށް މަސައްކަތް ކުރާ ކޮންމެ މީހަކު ވެސް ކެއުމަށް މުހިންމު މޭވާއެކެވެ.\nމަޑު ފޮނި ރަހައެއް ދޭ މިމޭވާގެ އެކިވައްތަރުތައް ހުރެއެވެ. ރާއްޖެއިން ފަސޭހައިން ފާގަ ލިބޭއިރު، ގިނަ ބަޔަކު މިމޭވާއާ ދުރުކަން ވެސް ފާހަގަކުރެވެއެވެ. ނަމަވެސް ފާގައިން ލިބޭ ފައިދާތަކަށް ބަލާއިރު މިއީ ކެއުމުގައި ނުހިމަނާ ދޫކޮށްލަން ހެޔޮވާވަރުގެ މޭވާއެއް ނޫނެއެވެ.\nފާގައަކީ ވިޓަމިން ސީ ވަރަށް ގިނައިން އެކުލެވިގެންވާ މޭވާއަކަށް ވާތީ ގިނަ ބަލިތަކުން ދުރު ކޮށްދެއެވެ. ހަށިހެޔޮ ދުޅަހެޔޮ ސިއްހަތެއްގައި ހުރުމަށް ވެސް މުހިންމު ރޯލެއް އަދާ ކުރެއެވެ. އޭގެތެރޭގައި ކަށިތަކާއި ދަތްތައް ވަރުގަދަކޮށް ދިނުމާއި، ދިފާއީ ބާރު ވަރުގަދަކޮށް ދިނުމާއި، ހަށިގަނޑުން ސަރުބީ ދަށް ކުރުމާއި، ފްރީ ރެޑިކަލްތަކުން ސެލްތަކަށް ލިބޭ ގެއްލުން ކުޑަކޮށްދެއެވެ.\nމީގެ އިތުރުން ކެންސަރުގެ ބަލިތަކުން ދުރުކޮށްދޭއިރު، އަރިދަފުސް ރޯގާ ފަދަ ތަފާތު ބަލިތަކާއި، ފާރުގަނޑު އަވަހަށް ފަސޭހަވުމާއި، ދަގަނޑު ހަށިގަނޑަށް ނެގުމަށް މަގުފަހިކޮށްދޭ މޭވާއަކަށް ފާގަ މުހިންމު ރޯލެއް އަދާ ކުރެއެވެ.\nފާގައިން ޖޫސް ގިރައިގެން ވެސް ބޭނުން ކުރެވިދާނެ\nސިއްހީ މާހިރުން ވިދާޅުވާ ގޮތުގައި ދުޅަހެޔޮ ސިއްހަތެއްގައި ހުރުމަށްޓަކައި ފާގަ ކެއުމުގައި ބޭނުން ކުރުމަކީ ވަރަށް ބުއްދިވެރި ކަމެކެވެ. އެއީ ވައިރަސްތަކާއި ދެކޮޅަށް މަސައްކަތް ކުރުމުގެ ބާރު ހުންނަ މޭވާއަކަށް ވެފައި ހަށިގަނޑުގެ ސެލްތަކާއި، ނާރުތައް ދުޅަހެޔޮ ކަންމަތީ ދެމެހެއްޓުމަށް އެހީތެރިވެ ދޭތީއެވެ. އަދި އަނގަފާރުން ރައްކާތެރިކޮށްދޭއިރު، ހަކުރު ބައްޔާއި، ފުރަގަސް ފަރާތު ބައްޔަށް ވެސް ފަރުވާއެއް ކަމަށް ސިއްހީ މާހިރުން ވިދާޅުވެއެވެ.\nފާހަގައާ ބެހޭ ގޮތުން ޑރ ޢަބުދުލް ޢަޒީޒު ޙަމީދު ވިދާޅުވެފައިވާ ގޮތުގައި، ލޭވިހަވުމުން ގައިކަހައި ހިރުވައި، މުލިހިނެގުން ފަދަ ކަންތައްތަކަށް ފަރުވާކުރުމަށް ފާގަ ފަންޏަކީ ވަރަށް ފައިދާހުރި އެއްޗެކެވެ.\nއެގޮތުން ހައިބަނޑާހުރެ، 6-4 މަހާއި ދެމެދުގެ މުއްދަތަށް2ސައިސަމުސާ ފާގަ ފަނި ބޭނުންކުރުމުން ލޭގެ ތެރޭގައި ހުންނަ ވިހައާއި، ފުރަމޭ ވިހަތަކުން ސާފުކޮށްދޭ ކަމަށެވެ. މަޑުމަޑުން ނަތީޖާ ފެންނަމުންދާނެ ކަމަށް ޑރ.ޢަބުދުލް ޢަޒީޒު ޙަމީދު ވިދާޅުވެފައިވެއެވެ.\nއެހެންކަމުން ފާގައަކީ ހަމައެކަނި ރުޅި ގަދަ މީހުން ކާންޖެހޭ މޭވާއެއް ނޫނެއެވެ. ހުރިހާ އުމުރުފުރައެއްގެ މީހުން މިމޭވާ ކެއުމުގައި ބޭނުން ކުރަން އެބަ ޖެހެއެވެ. ފޮނިކޮށް ޖޫސް ގިރައިގެން ބޭނުން ކުރެވޭއިރު، ކުޅިކޮށް ކައްކައިގެން ކެއުމުގައި ބޭނުން ކުރަން ވެސް މިމޭވާ ރަނގަޅުވާނެއެވެ.\nއަދީބު ދިން ފައިސާއަކީ އެމްއެމްޕީއާރްސީ ފައިސާކަމެއް ނޭނގޭ - ޕީޕީއެމް\nތިލަދުންމަތިން ފެށިގެން ފާދިއްޕޮޅަށް އޮރެންޖު އިންޒާރު، މުލަކަތޮޅުން ފެށިގެން އައްޑޫއަށް ހުދު ސަމާލު\nޗައިނާ އާއި އޮސްޓްރޭލިޔާގެ ގުޅުން ގޯހުން ގޯހަށް\nނޮޅިވަރަންފަރު މީހަކު ގެއްލިގެން ހޯދަނީ\nމޯލްޑިވިއަންގެ ކޯލް ސެންޓަރު ބަންދުކޮށް އޮންލައިންކޮށް ޓިކެޓް ނެގުމަށް އެދިއްޖެ


Igthisaadhee dhuveli emme dhah gaumuthakuge thereygai raajje! | Mihaaru\nވިޔަފާރި / ވޯލްޑް ބޭންކް\nއިގްތިސާދީ ދުވެލި އެންމެ ދަށް ގައުމުތަކުގެ ތެރޭގައި ރާއްޖެ!\n14 އޮކްޓޯބަރ 2019 - 14:04\nދެކުނު އޭޝިއާ ގައި ވެސް އެންމެ ބޮޑަށް އިގްތިސާދު ދަށަށް ދިޔަ ގައުމުތަކުގެ ތެރޭގައި ރާއްޖެ ހިމެނިއްޖެ އެވެ.\nވޯލްޑް ބޭންކުން، ސައުތު އޭޝިއާގެ ގައުމުތަކުގެ އިގްތިސާދާ ގުޅޭ ގޮތުން އާންމުކުރި ރިޕޯޓުގައިވާ ގޮތުން މި އަހަރު ނިމޭ އިރު ރާއްޖޭގެ އިގްތިސާދު ކުރިއަރާނީ 5.2 ޕަސެންޓުގަ އެވެ. މި ސަރަހައްދުން ދެވަނަ އަށް އިގްތިސާދީ ދުވެލި އެންމެ ބޮޑަށް މަޑުޖެހުނީ ރާއްޖޭގަ އެވެ. މިދިޔަ އަހަރު ރާއްޖޭގެ އިގްތިސާދު 6.8 ޕަސެންޓަށް ކުރިއަރާފައިވެ އެވެ. އެހެން ކަމުން މިއީ 1.6 ޕަސެންޓުގެ ދަށްވުމެކެވެ.\nއެ ބޭންކުން ލަފާ ކުރަނީ ކުރިއަށް އޮތް ދެ އަހަރު ވެސް ރާއްޖޭގެ އިގްތިސާދު ކުރިއަށް ދާނީ މަޑު ދުވެއްޔެއް ގައި ކަމަށެވެ. އެގޮތުން، އަންނަ އަހަރު 5.5 ޕަސެންޓްގައި އިގްތިސާދު ކުރިއަރާނެ ކަމަށް ލަފާކޮށްފައިވާ އިރު، 2021 ވަނަ އަހަރު އިގްތިސާދު ކުރިއަރާނެ ކަމަށް ލަފާކުރަނީ 5.6 ޕަސެންޓުގަ އެވެ.\nރާއްޖޭގެ އިގްތިސާދު މި އަހަރު އެހާ ބޮޑަށް ދަށްވެފައި ވަނީ ތަރައްގީގެ ބޮޑެތި މަޝްރޫއުތައް ކުރިން ނިމި، އެކަމަކު އެފަދަ އިތުރު މަސައްކަތްތަކެއް ނުފެށުމުގެ ސަބަބުންނެވެ. ވޯލްޑް ބޭންކުން ބުނީ ޓޫރިޒަމް ދާއިރާ އަންނަ އަހަރު އިތުރަށް ރަނގަޅުވެ، ސަރުކާރުން ބޮޑެތި މަޝްރޫއުތައް ފަށައިފި ނަމަ، އަނެއްކާ ވެސް އިގްތިސާދު ކުރިއަށް ޖެހިލާނެ ކަމަށް ބެލެވޭ ކަމަށެވެ.\nސައުތު އޭޝިއާގެ ގައުމުތަކުގެ ތެރެއިން އިގްތިސާދީ ކުރިއެރުން އެންމެ ބޮޑަށް ދަށަށް ގޮސްފައި ވަނީ ޕާކިސްތާނެވެ. މިދިޔަ އަހަރު އެ ގައުމުގެ އިގްތިސާދު ކުރިއަރާފައި ވަނީ 5.5 ޕަސެންޓުގަ އެވެ. ނަމަވެސް މި އަހަރު ނިމޭ އިރު ޕާކިސްތާނުގެ އިގްތިސާދު ކުރިއަރާނީ 3.3 ޕަސެންޓުގައި ކަމަށް ވޯލްޑް ބޭންކުން ބުނެ އެވެ.\nސައުތު އޭޝިއާ ގައި ހިމެނެނީ އެންމެ ބާރަށް އިގްތިސާދު ކުރިއަރަމުން އަންނަ ގައުމު ތަކެވެ. އެގޮތުން އެންމެ ބާރު ސްޕީޑުގައި އިގްތިސާދު ކުރިއަރަނީ ބަންގްލަދޭޝް އާއި ނޭޕާލްގަ އެވެ. މި އަހަރު ނިމޭ އިރު ބަންގްލަދޭޝްގެ އިގްތިސާދު 8.1 ޕަސެންޓަށް ކުރިއަރާނެ ކަމަށް ލަފާކޮށްފައިވާ އިރު ނޭޕާލުގެ އިގްތިސާދު 7.1 ޕަސެންޓަށް ކުރިއަރާނެ ކަމަށް ލަފާކޮށްފައިވެ އެވެ.\nއިންޑިޔާގެ އިގްތިސާދީ ކުރިއެރުން ވަނީ ހަ ޕަސެންޓުގައި ހިފެހެއްޓިފަ އެވެ. މި ސަރަހައްދުގެ ގައުމުތަކުގެ ތެރެއިން އިގްތިސާދު ކުރިއެރުން އެންމެ ދަށީ އަފްގާނިސްތާނާއި ސްރީ ލަންކާގަ އެވެ. މި އަހަރު ނިމޭ އިރު އަފްގާނިސްތާނުގެ އިގްތިސާދު 2.5 ޕަސެންޓަށް ކުރިއަރާ އިރު ލަންކާގެ އިގްތިސާދު ކުރިއަރާނެ ކަމަށް ލަފާ ކުރަނީ 2.7 ޕަސެންޓަށެވެ.\nދެކުނު އޭޝިއާގެ އިގްތިސާދު ދަށް ވާ އެންމެ ބޮޑު ސަބަބަކީ ދުނިޔޭގެ އިގްތިސާދަށް އަންނަމުންދާ ހީނަރުކަމެވެ. މި އަހަރު ނިމޭ އިރު ދެކުނު އޭޝިއާގެ އިގްތިސާދީ ދުވެލި ހުންނާނީ 5.9 ޕަސެންޓްގަ އެވެ. މިއީ މިދިޔަ އޭޕްރީލް މަހު ލަފާކުރި ވަރަށް ވުރެ އެއް ޕަސެންޓްގެ ދަށް އަދަދެކެވެ.\nވޯލްޑް ބޭންކުން ބުނާ ގޮތުގައި މި ސަރަހައްދުގެ ގައުމުތަކުގެ އިގްތިސާދު ދައްވެފައި ވަނީ، ގައުމުތަކުން ސެންޓްރަލައިޒްޑް ނިޒާމެއް ގެންގުޅޭތީ އެވެ. ކުރިއަށް އޮތް އަހަރުތަކުގައި ގައުމުތަށް ކުރިއެރުވުމުގައި ލާމަރުކަޒީ ފުރިހަމަ ނިޒާމެއް ނެތް ނަމަ، އިގްތިސާދު ކުރިއަރުވަން އިތުރު ދަތިތަކާ ކުރިމަތިލާން ޖެހޭނެ ކަމަށް ވޯލްޑް ބޭންކުން ބުނެ އެވެ.\nއިގްތިސާދު ޓޫރިޒަމް ވޯލްޑް ބޭންކް ރާއްޖޭގެ އިގްތިސާދު\n86 ކޮމެންޓް, 169 ރިއެކްޝަންސް\nމިސަރުކާރުގެ ކޮރަޕްޝަން ބޮޑުވާނެ ޔާ މީން ސަރުކާރަށްވުރެ. ބަލަންތިބޭ. ލަންކާގައި މިހާރު ސަރުކާރާ ވަރަށް އެއްގޮތްވާނެ. އަދި މިވީ 1 އަހަރު. އިތުރު އަހަރެއްވާ އިރު އޮންނާނީ ބަނގުރޫޓް ވެފައި.\nގައުމުގެ އިގުތިސޯދު ފުނޑާލާ ..ދީން މުގުރާލާ ...ހުރިހާ ސޭހުން ހައްޔަރުކުރަން ގާނޫނު ހެދުން ކަމަކީ!!!ބައިތުރަމާލުގަ ހުރިހާފައިސާ ނޫމަޑިއަށް ށާ މިވެރިންގެ އަތްދިގު ހުރިހާ ކޮންޕެނީތަކަށް ބައިއަޅައިގެން ބަހާ ހުސްކުރަނީ...ކުރީ ފަހަރު ޒަކިއްޓެއަށް ބޮޑުގަނޑުވަރު ދީފައި ބޭރުގަ ރިޓަޔާމަންޓަށް ...މިފަހަރު 10 މީހުން އެބަތިބި ގަނޑުވަރ ދޭން ޖެހޭ!!\nނާނާ މަސްވެރިން މަސްނުކިރިގެން އަނގަގަޅާކަށް ނުޖެހޭ ތި މަސްވެރިން ނޫތަ މި ސަރުކާތު ގެނެސްގެން މިއުޅެނީ . މިހާރު ތިތިބީ ހަމަ އަގު ލިބިފައި މަސްކިލޯއެއް4ރުފިޔާއަށް ސާބަހޭ އަދި5އަހަރަށް ފޫގަޅާފަ މަސްވެރިން ނިކުމެ އެމް ޑީ ޕީ ހޮވަން. ކަނޑު ގުރުވަ ތިތިބީ ކެވިފަ. އަދި 2ރުފިޔާއަށް ހަދާލީ މަ ރަނގަޅުވާނީ\nގައުމެއްގައި އިސްރާފު ބޮޑުވެ ކަރަޕްޝަނާއި ފަސާދަ އިތުރުވުމުން ވަމުންދާގޮތް މިފެންނަނީ. މާތް ﷲ ދެ ދިނާ ރަސޫލާޢަށް ފުރައްސާރަކުރާ ކަލަކުވޮޑިގެންވާކަން ގަބޫލުނުކުރާ އގީދާ ބަލިަކަށި މަދު ބައެއްގެ ސަބސބުން ގައުމަށް މިފަދަ ބަދު ނަސީބުވެރިގޮތްތައް މެދުވެރިވުމަކީ ދުރުގައިވާޚމެއްނޫން. މީ ދިވެހިން ވިސްނާލަންވީ ކަމެއް.\nމިކަންވެސް ފޫޅު ކަނޑަންވާނީ ޔާމިނަށް. ޒިންމާ ނުނަގާތި.\nއަޅުގަނޑު ޓެކްސްއާއި، ޑިއުޓީއާއި ބަރާބަރަށް ދައްކަމުންދާ އިންޓަނެޓް ވިޔަފާރިއެއް. މިދިޔަ ދެއަހަރު މަހަކު ލައްކައަކަށްވުރެ މަތިން ފައިސާވަދޭ. މިހާރު ދުވާލަކު 1000 ރުފިޔާވަނަށް ރަނގަޅުވާނެ. ދެމުވައްޒަފުންވެސް ދޫކޮއްލައިފިން މިދިޔަމަހު. އެނގުންވޭ އެބަ މީހުން އެއްޗެތި ގަންނަލެ މަދުވެއްޖެ. މިހެންދަންޏާ ދެތިން މަސްތެރޭ މިކަންކުރުން ދޫކޮއްލަންޖެހޭނީ. ދެރަ. ދަންނަ އެހެން އިންޓަނެޓް މީހުންވެސް މިހާލުގަ! ތެދެއްމިބުނީ.\nއިގްތިސާދީ ގޮތުން ކޮންކަމެއްތޯ ވަކި ކުރިއަރުވަން އިނގެނީ ހުސް ދޮގުހަދަން އިނގެނީ ބާނާ މަސްކޮޅު ނުކިރި އަދި އެއަށް ލިބެންވާ ހަމަ އަގު 1އަހަރު ވަމުންދާއިރު ނުހޯދުނުބަޔެއް އަދި ނުވިތާކަށް ކުރިން 20ރ އަށް ކިލޯ ހުރި މަސް މިހާރު14ރ އަށް ކިހާދެރަކަމެއްތޯ .\nތަނެއް ދޮރެއް ނޭނގޭ ބަޔަކު އަތަށް ހުންގާނު ލިބުނީމަ އޮޑި ދާނީ އޭގެ ޒާތުގައި ދާނެދިމާލަކަށް. ހަމަ ރައީސް ޔާމިނުވަރެއްނެތް.\nދެން އަތް ފޫދަންދެން ޖަހާފަ ބަހައްޓާ އެމްޑީޕީ ކުދިންކޮޅު!!!\nކޮބާ ތަމެން ބޯރަތޭ މެންނަށް ފެނޭތޭ ފެނޭދޯ ފެނޭތޭ ފެނޭދޯ ފެނޭތޭ ފެނޭދޯ. ގެޓް ދަ ޕޮއިންޓް. ގުޑް ގުޑް..\nވޭނެއްނޫން ފެންނާނީ ދެލޯސަލާމަތުން ހުރިނަމަތާދޯ ދެލޯ ކަނުބައެއްކައިރީ ފެނޭތޭ ފެނޭތޭ ބުނަށް މަމެންނެތިން


Simad maruvee vagun jassan hedhi karantu dhanthura eggai jehigen | Mihaaru\nސިމާދު މަރުވީ ވަގުން ޖައްސަން ހެދި ކަރަންޓު ދަންތުރައެއްގައި ޖެހިގެން\nއައްޑު ހިތަދު އަށް އުފަން ސިމާދު.\n18 ފެބުރުއަރީ 2019 - 11:59\nގއ. ވިލިނގިލީގައި ސަފާރީއެއް ބަނުމަށް ހަދާފައި ހުރި ހަރުގެ ތެރޭގައި ހުސެއިން ސިމާދު މަރުވީ އެތަނުން ވައްކަން ކުރާތީ، ވަގުން ހިފުމަށް ހަދާފައި ހުރި ކަރަންޓް ދަންތުރައެއްގައި ޖެހިގެން ކަމަށް އެ ރަށުގެ ބައެއް މީހުން ބުނެފި އެވެ.\nސ. ހިތަދު ހިޔާލީގެ ސިމާދު، 36، ވިލިނގިލި މީހަކާ ކައިވެނިކޮށްގެން ރަށުގައި އުޅޭތާ 12 އަހަރެއްހާ ދުވަސްވެއްޖެ އެވެ. ސިމާދަކީ މަސްތުވާތަކެތި ބޭނުންކުރުމާއި ވައްކަން ކުރުމުގެ ކުށުގެ ރިކޯޑު ވެސް އޮންނަ މީހެއް ކަމަށް ރަށުގެ ގިނަ ބަޔަކު ބުނެ އެވެ.\nސިމާދު މަރުވެފައި އޮއްވައި ފެނިގެން ފުލުހުންނަށް ރިޕޯޓު ކުރީ ހަރުގެ ބަލަހައްޓާ މީހާ އެވެ. ސިމާދުގެ ހަށިގަނޑުގައި ބޮޑެތި ޒަހަމްތަކެއް ފެންނަން ހުރިއިރު، އޭނާ މަރުވި މައްސަލައިގައި މިހާތަނަށް ފުލުހުން މީހަކު އަދި ހައްޔަރެއް ނުކުރެ އެވެ. ފުލުހުން ހަމައެކަނި ބުނީ މައްސަލަ ތަހުގީގު ކުރާކަން އެކަންޏެވެ. އެކަމަކު ރަށުގެ ގިނަ ބަޔަކު ތުހުމަތު ކުރާ ގޮތުގައި، ކަރަންޓު ދަންތުރައެއްގައި ޖައްސައި މަރާލީ އެވެ.\nވިލިނގިލިން ވާހަކަ ދެއްކި މީހަކު "މިހާރު" އަށް މިއަދު ބުނީ ސިމާދަކީ އެ ރަށުގައި އޮންނަ ގްރޫޕަކަށް ނިސްބަތްވާ މީހެއް ކަމަށާއި އެ ގްރޫޕްގެ މީހުން ވަރަށް ގިނަ އިން ހަރުގެއަށް ގޮސް ވައްކަންކޮށް ހަދާތީ، ހަރުގެ ބަލަހައްޓާ މީހާ، އެ މައްސަލަ ފުލުހުންނަށް ވެސް ހުށަހެޅި ކަމަށެވެ. އެކަމަކު، މިހާތަނަށް އައިއިރު، އެ މައްސަލަތަކުގައި ފުލުހުން ފިޔަވަޅެއް އަޅާފައި ނުވާ ކަމަށް ވެސް އޭނާ ބުންޏެވެ.\n"ހަރުގެއާ ހަވާލުވެފައި ހުރި މީހާ އެތައް ފަހަރަކު ފުލުހުންނަށް އަންގާފައި އޮތީ އެކަން (ވައްކަން) ހުއްޓުވައި ދޭށޭ. އެކަމަކު، ފުލުހުންނަކަށް އެކަން ނުހުއްޓުވުނު،" މައުލޫމާތު އެނގޭ މީހާ ބުންޏެވެ.\n"ހަރުގެއަކީ ވަޑާން ކުރާ ތަނެއް. ދަގަނޑު ހޮޅި އާއި ލަކުޑި ފިލަ އާއި ފައިބަރު ފިލަ އާއި ކަރަންޓު ސާމާނު ފަދަ އެތައް މިލިއަން ރުފިޔާގެ މުދާ އެތަނުގައި ހުންނާނެ."\nމައުލޫމާތު އެނގޭ އެހެން މީހަކު ބުނި ގޮތުގައި ހަރުގެ އިން ވައްކަން ކުރުން އާންމުވުމާ ގުޅިގެން ބަޔަކު ކަރަންޓު ދަންތުރައެއް ހަދައި، އެތާނގައި ވަނީ ބަހައްޓައިފަ އެވެ. އަދި ސިމާދު މަރުވީ އޭގައި ޖެހިގެން ކަމަށް ވަރަށް ބޮޑަށް ބެލެވެ އެވެ. އެއީ، އަތާއި މެޔާއި ކަރުން މަތީގައި ބޮޑެތި ޒަހަމްތަކެއް ފެންނަން ހުރުމުން ކަމަށް ވެސް މައުލޫމާތު ދިން މީހުން ބުނެ އެވެ.\nވިލިނގިލީގައި މަރައިލި ހުސައިން ސިމާދު.\nފުލުހުން ކުރިން ބުނި ގޮތުގައި ސިމާދަށް ތޫނު އެއްޗަކުން ހަމަލާދީފައި ހުރި ކަމަކަށް ނުބެލެވެ އެވެ. އެކަމަކު، ހަށިގަނޑު އެކި ދިމާލުގައި ފިހިފައި ހުރި ކަމުގެ ނިޝާން ހުރި ކަމަށް ފުލުހުން ވަނީ ބުނެފަ އެވެ.\n"ހަރުގެ އަށް ވަދެވޭނީ ޓިނުގަނޑެއް ނައްޓާލައިގެން. ހަރުގެ އަށް ވަންނަން އެންމެ ދިމާލެއް ހުންނާނީ ވެސް. އެ ދިމާލުން ސިމާދު ވަންނަން ހިފި ތަނުން މި ބުނާ ކަރަންޓު ދަންތުރައިގައި ކަރު ނޫނީ ބޯ ޖެހިގެން އެހާ ބޮޑެތި ޒަހަމްތަކެއް ލިބި، އޮތް ތަނަށް ވެއްޓި މަރުވި ކަމަށް ބެލެވެނީ،" އެ މީހާ ކިޔައިދިނެވެ.\nވިލިނގިލިން ވާހަކަ ދެއްކި މީހުން ބުނި ގޮތުގައި ސިމާދަކީ ބޭންކް އޮފް މޯލްޑިވްސް (ބީއެމްއެލް)ގެ ގއ. ވިލިނގިލީ ބްރާންޗު ފަޅާލި މައްސަލައިގައި ހައްޔަރު ކުރި މީހެކެވެ. އޭނާ އަކީ ބޭންކް ފަޅާލުމުގައި އަމަލީ ގޮތުން ބައިވެރިވި މީހެއް ކަމަށް ވެސް އެ ރަށުން ވާހަކަ ދެއްކި މީހުން ތުހުމަތު ކުރެ އެވެ.\nބީއެމްއެލްގެ ވިލިނގިލީ ބްރާންޗް ފަޅައިލި މައްސަލައިގައި 11 މީހަކު ހައްޔަރު ކުރި އެވެ. އެ މައްސަލައިގައި މިހާތަނަށް ފެނިފައި ވަނީ 14 މިލިއަން ރުފިޔާ އެވެ. ރަށުގެ ބައެއް މީހުން ބުނި ގޮތުގައި، އެ ބޭންކު ފަޅާލައިގެން ނެގި ތިން މިލިއަން ރުފިޔާ އަދިވެސް ނުފެނެ އެވެ.\nބޭންކް ފަޅައިލި މައްސަލައިގައި ހައްޔަރު ކުރި އެންމެން ކޯޓު އަމުރެއްގެ ދަށުން ވަނީ ދޫކޮށްލައިފަ އެވެ.\nކުށްކުރުން ސ. ހިތަދޫ އައްޑޫ ފުލުހުން ގއ. އަތޮޅު މީހުން މެރުން ގއ. ވިލިގިލި މަރުވެފައިވާ ހަށިގަނޑު\n140 ކޮމެންޓް, 382 ރިއެކްޝަންސް\nސުވާލުތަކެއް އުފެދޭ!! 1. ސިމާދު ގެ ބޮޑީ އޮތީ ކޮންތާކު؟ 2. ތިިކިޔާ ދަންތުރަ ހުރިތަނަކީ ކޮބާ؟ 3. ސިމާދުގެ ހަށިގަނޑާ ތިޔަ ދަންތުރަ އާއި ދޭތެރެ ހުރީ ކިހާ ދުރުމިނެއް؟ 4. ހަރުގެ ވެރިފަރާތުން (ބަލަހައްޓާމިހާ ވިޔަސް) ތިތާގެ ދަންތުރަ ހުރިވާހަކަ ކިޔައިދިންތަ؟ 5. އެންމެ ބޮޑު ސުވާލަކީ ޕޮލިހުން ހަރުގެ ވެރިފަރާތާއި ނުވަތަ ބަލަހައްޓާ މިހާއާއި ސުވާލު ކުރިތޯ؟ މިހުރިހާ ސުވާލުތަކުގެ ޖަވާބު އާރޓިކަލް ލިޔުންތެރިޔާ ކިޔުންތެރިންނާއި ހަމަޔަށް ގެނެސްދޭނެ ކަމަށް ހީކުރަން\nމިވެސް އިބުރަތެއް، ގަދަފަދަ މީހެއް، އިސްލާހުވާން ފުރުސަތުވެސް ލިބުން، އޭގެ ބޭނުން ނުހިފި ޒުވާން އުމުރުގައި ދުނިޔެއިން ވަކިވެ ދިޔައީ\nވަރަށް ދެރަކޮއް ވީކަމެއް. ފުލުހުން ފެއިލްވެ ރައްޔިތުމީހާ ގޮތްހުސްވީމަ ވާނެގޮތް މިއީ .. އެކަމަކުވެސް ހަކީމުގެ ނަސޭހަތަކީ ދަންތުރަ ހެދިޔަސް އިންސާނަކު މަރުވާވަރުގެ ދަންތުރަ ނުހަދަން.\nމީހުން ބުރަމަސައްކަތުން ހޯދާމުދަލާއި ލާރި ފޭރޭ ވައްކަންކުރުމުގެނަތީޖާއާއި ކޮންމެވެސްއެއްދުވަހަކުންބައްދަލު ކުރާނެ މަސްތުވާހާލު މީހުންގެތެރެއަށްނުކުމެ މީހުންގެފުރާނައަށާއި މުދަލައްގެއްލުން ދެމުންދުވާ މީހުންނައްހުރި ނުބައި ކަމާއޭމިނޫންދުވަހެއް އެބަވާކަން ނޭގެނީތޯއޭ\nކޮމެންޓުތައް ކިޔާލުމުން ދިވެހިންގެ ވިސްނުން ކޮށި މިންވަރު ހާމަވެއެވެ. މާދަމާ ތިމާ ނުވަތަ ތިމާގެ ދަރި އެފަދަ ދަންތުރައެއްގައި ޖެހެން ބޭނުންވޭތޯއެވެ. މިދައްކަނީ ދިވެހި ލޭހިނގާ މުސްލިމެއްގެ ވާހަކަ، ދުއްތުރާ ކުރާ ބުޅަލެއްވެސް އަނިޔާކޮށްގެން މަރާލުން ދީނުގައި ހުއްދަ ވެގެނެއްނުވޭ. އަހަރެމެންގެ ހިތްތަކުގައި ހަމްދަރުވުމުގެ ކުޑަ މިންވަރެއްވެސް ނެތީ ބާވައެވެ.\nއަހަރެންގެ ބޮޑު ބޭބެގެ ގެއަށް ފަތިސްވަގުތު ވައްކަން ކުރަން ވަން މީހަކު ހުއްޓުވަން އުޅުނީމަ އަތުގައި ވަޅިއަޅައި ނާރެއް ބުރިކޮށްލާފައި ދިޔައީ. ލަންކާއަށް4ފަހަރު ގޮސްފި، އިންޑިއާއަށް ވެސް ގޮސްފި، އަދި ވެސް ރަނގަޅެއް ނުވޭ، މިހާރު 13 އަހަރު މިވަނީ، ބޮޑުބެ އެއަރޕޯޓުގައި އަދާކުރަމުން އައި ވަޒީފާ ގެއްލި އަތުގައި ހުރި ހުރިހާ ފައިސާއެއް ބޭހަށް ގޮސް ހުސްވެއްޖެ. އޭނަގެ ދެދަރިންނާއި އަނބި މީހާ ނުލާހިކު ހާލުގައި އެއުޅެނީ، އަދިވެސް ވަގުންނަށް ހަމްދަރުދީ ދޯ؟\nމުސްލިމުންނެއް ވައްކަމެއް ނުކުރާނެ...މަސްތުވާ އެއްޗެއް ބޭނުމެއް ނުކުރާނެ...،\nވަގުންގެ ކިބައިން ސަލާމަތް ކުރައްވާތޯ ކިތަން މީހުން ދުއާ ކުރާނެބާ؟ ދުއާ އިޖާބަ ކުރެއްވީ ނޫންބާ؟\nނަޒާހަތްރެތި ޖޫޑީޝަރީއެއް ގައިމުނަމަ ބަލަންވީ ކަމަކީ ފުރާނަޔަށް ގެއްލުންވާފަދަ ދަންތުރައެއް ހެދުންތޯ ނޫނީ އެއްވެސް ގަދަރެއްކުރުމަކާއިނުލާ މީހުންގެ މުދަލަށް އަރައިގަތުންތޯ ބޮޑަށް ގޯހީ. މިކަންވެސް ނިންމަން ޖެހޭނީ ސުޕްރީމް ކޯޓުންތާ.\nސިޔާސީ މީހުން ބޭނުންވާ ބަޔަކު އެތަނަށް ވައްދަން ރައްޔިތުންނަށް އޮޅުވާލަނީ ކަމެއް އެބަ އެނގޭބާ؟ ކޮންމެ ބަޔަކު ވެރިކަމަށް އައިސް ގާޒީންނަށް އޮބި އަޅަނީ ބޭނުން ގޮތަކަށް ހުކުމް ނެރެން. ޔާމީން އޮބި އަޅައިގެން ނެރުނު ހުކުމްތައް އިބްރާހީމް ވެރިކަމަށް އައިގޮތަށް އަނެއް ކޮޅަށް އެޖަހާލީ. ރައްޔިތުން ހޭ އަރައިގެން ނޫނީ މިކަންކަމަށް ހައްލެއް ނެތް.\nދަންތުރަ ހެދުން ގޯހެއް ނޫން، އެކަމަކު މީހަކު ފުރާނައަށް ނުރައްކާވެދާނެ ފަދަ ދަންތުރައެއް ނަމަ އިންޒާރެއް އެއްޗެއް ބަހައްޓަންވާނެތާ! ވައްކަން ކުރުމުގެ ގަސްދެއް ނެތް މީހެއްވެސް ހަމަ ދަންތުރައިގަ ޖެހިދާނެތާ!\n"ލޯބިވާ ރައްޔިތުމީހާ ވައްކަން ނުކުރެއްވުން އެދެން" ދެއްތޯ؟ މި މެސެޖު ފެނުމުން ވަގުން ވައްކަން ނުކޮށް ބަސްއަހައިގެން ގެޔަށް ގޮސްދާނެ.\nވައްކަން ކުރުމަކީ ތިމާގެ އަތް ކެނޑޭނެ ފަދަ ކުށެއް ކަން ނުދަންނަ މީހަކު މިދިވެހި ރާއްޖޭގައި ނޫޅޭނެ.\nޤާނޫނު ތަންފީޒުކޮށް ރައްޔިތުންނަށް ޙިމާޔަތާ ރައްކާތެރިކަން ދިނުމުގައި މުވައްސަސާތައް ފޭލިވީމާ ރައްޔިތުން ނުކުމެ އަމިއްލައަށް ޤާނޫނު ތަންފީޒުކުރާ ހިސާބަށް ޤައުމެއްގެ ކަންކަން ދިޔުމުން މިއަށްވުރެވެސް މާ ނުރައްކާތެރި ހިތާމަވެރި ކަންކަން ފެނުން އެކަށީގެންވޭ. އެހެންކަމުން ކަމާބެހޭ ފަރާތްތަކުން މިފަދަ ކަންކަން ހުއްޓުވައި ސިޔާސީމީހުންގެ ޑާޓީ ގޭމު ކުޅުން ހުއްޓާލަން ގޮވާލަން.\nދޯނޏެއްގަ ދަމުން ކަނޑަށް ފުންމާލައިގެ މަރުވީމަ ކުއްވެރި ވާންވީ ކަނޑު ލެއްވިފަރާތެއްނޫން\nކަނޑަކީ އޭގެ ޒާތުގައި މީހުން މެރުމަށް ލައްވާފައިވާ ތަނެއްނޫން، ކަނޑަކީ އިންސާންނަށް ލެއްވި ރިޒުގެއް، ނަމަވެސް މީހަކު މަރުވެދާނެފަދަ ގޮތަކަށް ގަސްތުގައި ކަމެއް ކުރުމަކީ ބޮޑު ކުށެއް، ވައްކަން ކުރާމީހުންގެ ކިބައިން މުދާ ސަލާމަތް ކުރަންޖެހޭނީ އެގޮތަށް ދަންތުރަ ޖަހައިގެނެއްނޫ. އިންސާނެއްގެ ފުރާނައަކީ މީދަލެއްގެ ފުރާނަ ދުއްވާލާހެން ދުއްވާލެވޭނެ އެއްޗެއް ނޫން، އެއީ ވަގަކަށް ވިޔަސް ކާފިރަކަށް ވިއަސް.


loan akah 66.5 million rufiyaa hoadhan bin thakeh vihkaalanee\nލޯނަކަށް ފައިސާ ނުދައިިގެން 66.5 މިލިއަން ރުފިޔާ ހޯދަން ބިން ތަކެއް ވިއްކާލަނީ\nހުޅުމާލެ: މި ލޯނަށް ހުޅުމާލެއިން ބިންތަކެއް މޯގޯޖްކޮށްފައިވޭ\nމޮރީޝަސް ކޮމާޝަލް ބޭންކް (އެމްސީބީ) އިން ނަގާފައިވާ ލޯނެއް ނުދައްކައިގެން 66.5 މިލިއަން ރުފިޔާ ހޯދަން، ރަހުނުކޮށްފައި ހުރި ހުޅުމާލޭގެ ބިން ތަކެއް ވިއްކާލަން އިއުލާނު ކޮށްފި އެވެ.\nފަސް ބިމަށް އެމްސީބީން ލޯނު ނަގާފައިވަނީ އެޓޯލް ޕެރަޑައިސް ޕްރައިވެޓް ލިމިޓެޑުންނެވެ. އެ ކުންފުނިން ވަނީ 2012 ވަނަ އަހަރު 3.5 މިލިއަން އެމެރިކާ ޑޮލަރުގެ ލޯނެއްގެ އިތުރުން، 2013 ގައި 600،000 ޑޮލަރުގެ ފެސިލިޓީ އެއްބަސްވުމެއްގެ ދަށުން 150،000 ޑޮލަރު ހޯދާފަ އެވެ.\nމި ފައިސާ ދައްކާފައިނުވާތީ އެމްސީބީން ވަނީ މައްސަލަ ސިވިލް ކޯޓަށް ލާފަ އެވެ. ކޯޓުން ވަނީ ޖޫން 30، 2015 އިގެ ނިޔަލަށް 4.32 މިލިއަން ޑޮލަރު (ގާތްގަނޑަކަށް 66.5 މިލިއަން ރުފިޔާ) ތިން މަސް ތެރޭގައި ދައްކާ ހަލާސް ކުރަން އަންގާފަ އެވެ.\nއެމްސީބީ އިން ބުނެފައިވާ ގޮތުގައި ފައިސާ ނުދައްކާތީ ރަހުނުގައި ހުރި ހުޅުމާލޭގެ ބިންތައް ވިއްކާލުމުގެ ހައްގު އެ ބޭންކް އަށް ލިބިފައިވާ ކަމަށް ސިވިލް ކޯޓުން ހުކުމް ކޮށްފައިވާ ކަމަށެވެ. އެ ބޭންކުން ބުނެފައިވާ ގޮތުގައި މި ބިންތައް ގަންނަން ބިޑު ހުށަހެޅުމުގެ ފުރުސަތު އާއްމުކޮށް ހުޅުވާލާފައިވާ ކަމަށެވެ.\nރަށު މާރުކެޓުގެ 42 ގޮޅިއެއް ކުއްޔަށްދީފި


Team baliviyas Mr. Champions League ah record thakeh - vNews.mv\nރޮނާލްޑޯ ރެކޯޑު ހެދި މެޗުގެ ތެރެއިން- ފޮޓޯ:- ގެޓީ އިމޭޖަސް\nޓީމު ބަލިވިޔަސް މިސްޓަރ ޗެމްޕިއަންސް ލީގަށް ރެކޯޑުތަކެއް\nއައްފާން މުހައްމަދު 15 September 2021, 01:32\nޔޫއެފާ ޗެމްޕިއަންސް ލީގުގައި އަންގާރަ ދުވަހުގެރޭ ސްވިޒަލޭންޑުގެ ޔަންގް ބޯއިސް އަތުން އިނގިރޭސި ފުޓުބޯޅައިގެ ގަދަބާރު މެންޗަސްޓަރ ޔުނައިޓެޑް ބަލިވިނަމަވެސް އެޓީމުގެ ތަރި ކްރިސްޓިއާނޯ ރޮނާލްޑޮ މި މުބާރާތުގެ އިތުރު ރެކޯޑުތަކެއް ހަދައިފިއެވެ.\nމިމެޗުން ޔުނައިޓެޑްގެ މައްޗަށް ޔަންގް ބޯއިސް ކުރިހޯދީ ފަހަތުން އަރައި2ލަނޑު ޖަހައިގެންނެވެ.\nކެރިއަރުގައި އެތައް ރެކޯޑެއް ހަދާފައިވާ ދުނިޔޭގައި އުފެދުނު އެންމެ މޮޅު އެއް ފުޓުބޯޅަ ކުޅުންތެރިޔާކަމަށް ގިނަބަޔަކު އިއްތިފާގުވާ 36 އަހަރުގެ ރޮނާލްޑޯ ވަނީ މި މެޗުގައި ކުޅުމުގެ ސަބަބުން އަދި މެޗުގައި ލަނޑުޖަހައިގެންވެސް ރެކޯޑެއް ހަދާފައެވެ.\nމި މެޗުގައި ރޮނާލްޑޯ 90 މިނެޓު ހަމަކޮށްފައި ނުވިނަމަވެސް މެޗުގައި ކުޅެން އަރާ އޭނާ ވަނީ ޗެމްޕިއަންސް ލީގުގައި ޖުމްލަ 177 މެޗު ކުޅެފައެވެ. މިއާއެކު އޭނާ ވަނީ މުބާރާތުގައި އެންމެ ގިނަ މެޗު ކުޅެފައިވާ ކުޅުންތެރިޔާގެ ރެކޯޑާއި އަރާ ހަމަކޮށްފައެވެ. އެއީ ސްޕެއިން އާއި ރެއާލް މެޑްރިޑުގެ ލެޖެންޑް އަދި ކީޕަރު އިކާ ކަސިއަސްގެ ރެކޯޑެވެ.\nމީގެއިތުރުން މި މެޗުގައި ޔުނައިޓެޑުން ލީޑުނެގި ލަނޑު އަދި މެޗުގައި އެޓީމުން ޖެހި ހަމައެކަނި ލަނޑު ފުރަތަމަ ހާފުގެ 13 ވަނަ މިނެޓުގައި ކާމިޔާބު ކޮށްދީ ރޮނާލްޑޯ ވަނީ މެސީގެ ރެކޯޑަކާއިވެސް އަރާ ހަމަކޮށްފައެވެ. އެއީ މި މުބާރާތުގައި ތަފާތު 36 ކުލަބަކާ ދެކޮޅަށް ލަނޑު ޖަހައިގެން އެންމެ ގިނަ ކުލަބުތަކަކާއި ދެކޮޅަށް ލަނޑުޖެހި ކުޅުންތެރިޔާގެ ރެކޯޑެވެ. މެސީވެސް ވަނީ ޖުމްލަ 36 ކުލަބަކާ ދެކޮޅަށް މި މުބާރާތުގައި ލަނޑު ޖަހާފައެވެ.\nއަނެއްކާވެސް ރޮނާލްޑޯ ރެކޯޑުތަކެއް ހަދާފައިވާއިރު އޭނާއަށް 'މިސްޓަރ ޗެމްޕިއަންސް ލީގު'ގެ ނަމުން މުހާތަބުކުރަނީ ސަބަބަކާއި ނުލައެއް ނޫނެވެ. އޭނާ އަކީ މި މުބާރާތުގައި އެކިއެކި ގޮތްގޮތުން އެންމެ ކާމިޔާބު ކުޅުންތެރިޔާއޭ ބުންޏަސް ދޮގަކަށް ނުވާނެއެވެ.\nއެގޮތުން މި މުބާރާތުގައި އެންމެ ގިނަ ރެކޯޑުތައްވެސް ހަދާފައިވާ ކުޅުންތެރިޔާއަށް އޭނާ ނުވާނަމަ، އެ ލިސްޓުގެ ކުރީގައި އޭނާ ހަމަ ގައިމުވެސް ހިމެނޭނެއެވެ.\nޗެމްޕިއަންސް ލީގުގައި ރޮނާލްޑޯ ހަދާފައިވާ ބައެއް ރެކޯޑުތަކުގެ ތެރޭގައި، ޖުމްލަ 135 ލަނޑާއެކު މުބާރާތުގެ ތާރީހުގައިވެސް އެންމެ ގިނަ ލަނޑު ޖަހާފައިވާ ކުޅުންތެރިއަކީ އޭނާއެވެ. އަދި އެއް ސީޒަނެއްގައި ެމްޕިއަންސް ލީގުގައި އެންމެ ގިނަ ލަނޑު ޖެހި ކުޅުންތެރިއަކީވެސް ހަމަ ރޮނާލްޑޯ އެވެ. އެއީ 2013/2014 ވަނަ އަހަރުގެ ސީޒަނުގައި ރެއާލް މެޑްރިޑުގެ ޖާޒީގައި އޭނާ ޗެމްޕިއަންސް ލީގުގައި 17 ލަނޑު ޖަހައިގެން ގާއިމްކުރި ރެކޯޑެކެވެ.\nމީގެއިތުރުން ރޮނާލްޑޯ އަކީ ޗެމްޕިއަންސް ލީގުގެ3ފައިނަލުގައި ލަނޑު ޖަހާފައިވަ ހަމައެކަނި ޕޯޗުގަލް އަށް ނިސްބަތްވާ ކުޅުންތެރިޔާވެސް މެއެވެ. އަދި މުބާރާތުގެ ތާރީހުގައިވެސް ގްރޫޕް ސްޓޭޖުގެ6މެޗުގައި ލަނޑުޖެހި ހަމައެކަނި ކުުޅުންތެރިއަކީވެސް ހަމަ ރޮނާލްޑޯއެވެ. މީގެއިތުރުން ރޮނާލްޑޯ އަކީ ޖެހިޖެހިގެން ޗެމްޕިއަންސް ލީގުގެ 11 މެޗުގައި ލަނޑު ޖަހާފައިވާ ހަމައެކަނި ކުޅުންތެރިޔާވެސް މެއެވެ.\n12 އަހަރަށްފަހު ރޮނާލްޑޯ އެނބުރި މެންޗަސްޓަރ ޔުނައިޓެޑަށް ބަދަލުވިފަހުން އޭނާ މިހާތަނަށް އެޓީމަށް ކުޅެދިން2މެޗުން3ލަނޑު ވަނީ ކާމިޔާބު ކޮށްފައެވެ.\nޗެމްޕިއަންސް ލީގުގެ އިތުރުން ރޮނާލްޑޯ އަކީ ފުޓުބޯޅައިގެ ތާރީހުގައިވެސް ގައުމީ ޓީމަށް އެންމެ ގިނަ ލަނޑު ޖަހާފައިވާ ކުޅުންތެރިޔާގެ ޝަރަފު ހޯދާފައިވާ ކުޅުންތެރިޔާއެވެ. މިހާތަނަށް ރޮނާލްޑޯ ވަނީ ޕޯޗުގަލްގެ ގައުމީ ޖާޒީގައި ޖުމްލަ 111 ލަނޑު ކާމިޔާބު ކޮށްފައެވެ.\nޝައްކެއްވެސް ނެތް ގޮތުގައި ރޮނާލްޑޯ އަކީ ޗެމްޕިއަންސް ލީގުގެވެސް އަދި ފުޓުބޯޅައިގެ ތާރީހުގައިވެސް ދުވަހަކުވެސް އެހެން ކުޅުންތެރިޔަކު ނުހޯދާވަރަށް ކާމިޔާބީއާއި ޝަރަފު ހޯދާފައިވާ، އޭނާގެ ކުޅަދާނަ ކަމާއިމެދު ޝައްކު ނުކުރެވޭނެފަދަ ކުޅުންތެރިއެކެވެ.


Easa Aa Dhkolhah Asra Bayaan Dheefi - Vaguthu\n1 އަހަރު ކުރިން ( މެއި 19, 2021 )\nމެންބަރު އަހްމަދު އީސަގެ ކުރީގެ އަނބިކަނބަލުން އަސްރާ ނަސީމް ބަޔާން ދިނުމަށް ފަހު ނުކުންނަވަނީ - ވަގުތު އިމޭޖަސް: މުހައްމަދު އަފްޒަލް\nރައްޔިތުންގެ މަޖިލީހުގެ ކެނދިކުޅުދޫ ދާއިރާގެ މެމްބަރު އަހުމަދު އީސަގެ ފަރާތުން ގެވެށި އަނިޔާ ލިބުނުކަމަށް ބުނާ މައްސަލާގައި އޭނާގެ ކުރީގެ އަނބިކަނބަލުން އަދި ނައިބް ރައީސް ފައިސަލް ނަސީމްގެ ކޮއްކޯފުޅު އަސްރާ ނަސީމް (އަސޫ) ފުލުހުންނަށް ބަޔާން ދެއްވައިފިއެވެ.\nބަޔާންދެއްވާފައިވަނީ މިއަދު ހަވީރުގެ ވަގުތެއްގައެވެ. ދެ ގަޑިއިރަށްވުރެ ގިނައިރުވަންދެން ފެމެލީ އެންޑް ޗައިލްޑް ޕްރްޓެކްޝަން ޑިޕާޓްމެންޓްގައި ހުންނެވުމަށްފަހު އަސްރާ، ބޭރަށް ނިކުމެ ވަޑައިގެންނެވީ އޭނާގެ ބޭބެ ހައިދަރު ނަސީމާއެކުއެވެ. މައްސަލައާ ގުޅޭ ގޮތުން މީޑިއާއަށް މައުލޫމާތު ދޭން އަސްރާ ވަނީ އިންކާރުކުރައްވާފައެވެ. ނަމަވެސް ބަޔާން ދެއްވާފައިވަނީ އީސާއާ ދެކޮޅަށްކަން ވަނީ "ވަގުތު" އަށް ކަށަވަރުވެފައެވެ.\nއެނގިފައިވާ ގޮތުން މި މައްސަލަ ފުލުހަށް ހުށައަޅާފައި ވަނީ ރޭގެ ވަގުތެއްގައެވެ. އީސަ ދިރިއުޅޭ އިމާރާތުގައި އުޅޭ މީހަކު ބުނީ، ރޭ ދަންވަރު އެކެއް ޖެހިހާއިރު އީސަ ދިރިއުޅުއްވާ އެޕާޓްމެންޓުން ހަޅޭކުގެ އަޑު އިވިގެން ބަޔަކު ފުލުހުންނަށް ރިޕޯޓްކުރި ކަމަށެވެ. އެއް އެޕާޓްމެންޓެއްގައި ދިރިއުޅުއްވިޔަސް ދެމީހުން ވަނީ ވަރިވެފައެވެ. ނަމަވެސް އަދިވެސް ކޯޓުން ވަރިކޮށެއް ނުދެއެވެ.\nމިކަމާއި ގުޅޭ ގޮތުން އީސައަށް ގުޅާލުމުގެ ފޯނަށް ޖަވާބުދެއްވާފައިނުވާތިވެ އިތުރު މައުލޫމާތު ސާފުވާގޮތް ވަނީ ނުވެފައެވެ. މައްސަލައާ ގުޅިގެން އީސަ ފުލުހަށް ހާޒިރުކުރި ކަމެއް އަދި މިހާތަނަށް އެނގިފައެއް ނުވެއެވެ.\nފުލުހުންގެ މީޑިއާ އޮފިޝަލް ވިދާޅުވީ، ރޭގެ ވަގުތެއްގައި ގެވެށި އަނިޔާގެ މައްސަލައެއް ފުލުހުންނަށް ހުށަހެޅުނު ކަމަށެެވެ. އަދި މި މައްސަލައިގެ ތަހުގީގުގައި ކުރަން ޖެހޭ މަސައްކަތްތައް ކުރަމުންދާކަމަށް ފުލުހުންގެ މީޑިއާ އޮފިޝަލް ވިދާޅުވިއެވެ.\nއެހެންވިޔަސް ފުލުހުންގެ އުސޫލުތައް އޮންނަ ގޮތުން، ނަމެއް ހާމައެއް ނުކުރެއެވެ.\nނޯޓް: މި ހަބަރުގައި އަނިޔާ ލިބުނު ފަރާތުގެ ފޮޓޯ ހިމަނާފައި ވަނީ އެފަރާތުގެ ހުއްދަ އާއި އެކުގައެވެ/\nގޭގެ މައްސަލައިގާ ކޮއްކޮ ކުރާ އަނިޔާއިން ސަލާމަތްވާން ކޯޓު އަމުރެއް!\nމެއި 19, 2021 20:29\nއާދައިގެ މީހެއްނަމަ މިހާރު އޮންނާނީ ކުޑަގޮޅީގައި...\nމެއި 19, 2021 21:22\nރަނގަޅު ވަހަކަޔެއް. އާދައިގެ މީހެއްނަމަ މުއްދަތުޖަހާފަ ގޮލީގައި އޮންނާނި. ވަގުތުން ބަޔަންވެސް ނަގާނެ. އަދި ފުލުހުންނަށް ލިބެން އޮތް އެންމެ ދިގުމުއްދަތަކަށް ހައްޔަރުގައި ބައްވަނެ. ކިއްކުރަނީ ބޮޑުންނަށް ވަކި ޤާނުނެއް. އެކަމުވެސް ވަރިހަމަތަ މިކަހަލަ މީހުން މަދާމާ އޮންނަ އިންތިހަބެއްގައި ކުރިމަތި ލިޔަސް އެވަގުތު އަތަށް ދިއްކޮލަ 1500 ރުފިޔަގެ ދަހިވެތިކަމުގައި ވޯޓު ދޭނޭ ދިވެހިން މިގައުމުގަ އުޅޭނެ. އިންޝާﷲ 1 ބިލިޔަން ރުފިޔާ އަތަށް ލާދިފަ ބުންޏަސް މަށެއް ނުދެނަން.\nމެއި 19, 2021 20:31\nGeveshi aniyaa akee firihenunge faraathun anhenunah libey aniyaa. Mi raajega anhenun firihenakahves adhi dhariakahves aniyaaeh nukuraane, yageen kashavaru.\nމެއި 19, 2021 21:50\nގަބޫލުކުރަން ބޭނުން ނުވިޔަސް ގިނައިން ގެވެށި އަނިޔާ ލިބެނީ ބޮޑެތި އަނިޔާތައް ލިބެނީ ފިރިހެނުންގެ ފަރާތުން މީގެ މާނައަކީ އަންހެނުން ފަރާތުން ނުލިބެއެކޭނޫން ދެ ޖިންސުގައިވެސް އަނިޔާވެރިން ތިބޭ\nމެއި 19, 2021 20:35\nރައްޔޮތުންގެ މަޖިލިސް މެންބަރެއް ވީމަ ހިވަނީ ތިމަންނާ އަކީ އުޑުން ފަޢިބައިގެން އުޅޭމީހެއް ހެން. ތިތާ ގިނަވާނީ ތިކަހަލަ މީހުން. ޢިންސާފު ލިބެން އެދެން\nމެއި 20, 2021 00:33\nއެޔޯ؟ އުޑުން ފައިބައިގެން އުޅެނީ އެގޮތަށްތަ؟\nމެއި 19, 2021 20:40\nއީސަ ކަލޭ ހިތުހުރިހާ ގޮތަކައް ހުރިހާކަމެއް ނުކުރެވޭނެ. 21 ވަނަ މާއްދާ ހިފައިގެން ދޭ އޭގަ އޮންނަ ގޮތައްކަންތައް ކުރެވިފަ ތިއޮތީ. އީސަ މިދުވަސްކޮޅު ހުންނާނީ ވަރައް ގޯސްވެފަ އެމްއެމްޕީއާރުސީ މައްސަލައިގަވެސް މީނަގެ ނަން އޮވެޔޯ. އަސްރާ ބަލައިގެން އުޅޭތި އީސަ ނުބަލާނެ ކުރަންވީމަ ކޮއްފާނެ ކޮންމެފަދަ ކަމެއްވެސް.\nމެއި 19, 2021 20:54\nޢީސަމެން ކަޑައެއްނޫން! އަސޫ އަށް އަވަސް ޝިފާއަކަށް އެދެން. އީސާ މަޖްލީހަށް ގެންގޮސް ނީލްޑައުން ކޮއްފަ ބަހައްޓާންފެނޭ.\nމެއި 19, 2021 20:56\nއާދައިގެ ނިކަމެތި މީހުންނަށް ގެވެށިއަނިޔާގެ ގަނޫނުންވެސް ހަރުކަަށި އަދަބު ލިބެނީ މިމީހުން ބޭނުން ކޮންމެ ކަމެއް ކުރަންވީ ގާނުނު އޮންނަނީ އޮންނަތަނެއްގައި މިހާރުން މިހާރަށް ހައްޔަރުކުރޭ\nމެއި 19, 2021 21:24\nއިީސަ މަނިކުފަާނު ބަޑޮހުގަ އުޅުއްވި ވަނަމެއް ކިޔަާތޯ\nމެއި 20, 2021 11:42\nމި މީހުންގެ މައްޗައް ގާނުނު ހިނގާ ކަން ނުދެނަހުރިން\nމެއި 19, 2021 21:33\nހާދަ ހަޔާތްކުޑަ ފިރެހެނެކޭމީ. ކަލޭ ބޭނުންހާއެއްޗެއް ނެހެދޭނެ މިފަހަރަކު! ބޮއިގެން ކެނޑިގެން އެހެންކަމަކާއުޅޭ! ސައިޒުގަހުރޭ!\nމެއި 19, 2021 21:42\nމި5އަހަރު މޑޕ ގެ މަޖުލިސްމެމްބަރަކު މީހަކުމެރިއަސް ކުއްވެރިއެއްނުވާނެ އެކަންވަރައްފަހުރުވެރިކަމާއެކު އެމެމްބަރުންގެ ދުލުންބުނޭ..މިހާރުވެސް ދިވެހިރައްޔިތުން ފަނާވާއިރުވެސް އެމެމްބަރުންނައްބޮޑުވެގެންއުޅެނީ އަމިއްލަމަސްލަހަތު...\nމެއި 19, 2021 21:43\nބޮޑްވަގު އީސާ ކަލޭ ަޒުރާއަށް އަނިޔާ ކުރީމަ ކަލޭ ވައްކަން ނުކުރާކަމަށް ވެދާނެތަ ކަލެއަކާ މިސަރުކާރަށް ޖެހިފައި ހުރިބަލާވެރިކަމެއް ރައްޔަތުންގެ ފައިސާ ބަނޑު އަޅާގެން ބޮޑުވަގެއް.\nމެއި 19, 2021 21:47\nޙުއްދަހޯދައިގެން ވިއަސް..... ޖަހަންޖެހޭތަ.\nޢީސާ އަޙައްމަދު މަޤާމުން ވަކިކުރޭ.\nލަދު ހަޔާތް ކޮބާ. ފާޑުފާޑުގެ އެއްޗިހި ބޮއިބޮއިގެން މިއުޅެނީ ބުރާންތިވެގެން.\nމެއި 19, 2021 22:10\nޝާހީ ރޭޕްކޭސްގަ ވީހެން މާދަމާ ދައްކާނީ އެހެން ވާހަކައެއް. އީސާފުޅުމެން އަނިޔާއޭ ކިޔައިގެން އަނގަ ތަޅަން ތާހިރެއްނު.\nމެއި 19, 2021 22:21\nއަނބީންނަށް އަނިޔާ ކުރުމަކީ ހަރުކަށި ފިކުރުގެ މީހުންގެ ކަށީގައި ހިފާފައި ހުންނަ ކަމެއް!\nމެއި 19, 2021 22:25\nޙޯހޯ! ޢެއީ މެންބަރެއް....؟؟؟\nޜޭޕް ކޭސް އަށްވީ ކިހިނެއްތޯ؟\nވަރައް ސާފު އެއްވެސް ކަމެއް ނުވާނެ.... %100\nމެއި 19, 2021 22:42\nދެން ސުވާލަކީ އެބުނާ އީސައެއްގެ ތުނބުޅިހުރިތޯ. ހުރިނަމަ ހުރީ ހައްދުފަހަނައެޅި މިންވަރަކަށްތޯ. މިހެން އަހާލަން މިޖެހުނީ ގެވެށިއަނިޔާއާ ދެކޮޅަށް ފާޑުފާޑުގެ ކާޓޫނުކުރަހާ އިސްތިހާރު ހަދާ މީހުންގެ އަޑު މިމައްްސަލާގައި ހަމަ މަޑުކަމުން\nޢިސްކޮޅު5ފޫޓް\nމެއި 19, 2021 22:51\nޢަސްރާމެން އެބަވޭވިއްޔަ ތަނަކުން މީދަލެއް ފެނުނަނަސް ފައިސާއޮތީމަ އެފަހަތުން ދުވަން. ނިކަން އަހަރުމެންކަހަލަ ނިކަމެއްޗަކާ އިންނަމަ ހަމަ ޔަގީނުންވެސް ތިހާ ދަށުދަރަޖައަކަށް ނުދާނެކަމުގެ ޔަގީންކަން އޮންނާނެ.\nމެއި 19, 2021 23:24\nމެއި 19, 2021 23:29\nއަސްރާ އާއި ދެއަންބަށް އިންނަން ބޭނުން. ޕްލީސް ރިޕްލައިމީ\nމެއި 19, 2021 23:32\nމީ ރިސޯޓްތަކުގެ މުވައްޒަފުންގެ ހައްގުގައި ވަކާލާތުކުރާ މީހާޔޯ! އެދަޅަ ދައްކައިގެން މިގޮނޑި ހޯދީ. އަންނިގެ ވަރަށް އަރިސްމީހެއްތީ. ތީ ނައަކަށް އެއްކަމެވެސް ނުވާނޭ.. ޗެލެންޖްކޮށްފަ މިބުނީ...\nމެއި 20, 2021 16:43\nދެއަނބަށް އިންނަން ހަމަ އޯކޭ އެކަމު އީސަ ގާތު އަހާލާފަ އިނގޭނީ އޯކޭ.\nމެއި 20, 2021 00:02\nއަނބިމީހާ ޖެހޭނެ ފިރިމީހާ އަށް ކިޔަމަންވާން އޭގެ މާނަ އެއްނޫން އަނބިމީހާ އަށް ހިތުހުރި ގޮތެއް ހަދަން\nމެއި 20, 2021 00:09\nހިޔެއްނުވޭ ގަސްތުގަ އީސަ ތިވަރު ކަމެއްކުރާނެ ހެނެއް ބައެއްނޫސް ތަކުގަ ހުރި އީސަ މަސްތުގެ ހާލަތުގަ ހުރި ކަމައް އެހެންވީމަ އެކުރެވުނީ\nމެއި 21, 2021 12:51\nމަސްތުގެ ހާލަތުގައި ހުރެ ކުރެވުނު ކަމެއްކަމަށް ލަފާކުރެވެނީ. އެހެންވެ އޭނާ ހަނދާން ނެތުނީ.\nމެއި 20, 2021 00:35\nޕޮލިހުން ބުނާނީ ފެމެލީ މައްސަލައެކޭ ކިޔާފަ ތިކަހަލަ މައްސަލައެއް ނުބަލާނެ މީ ތަޖުރިބާ. ގޭގަ ތަޅައިގަނެގެން ޕޮލިހަށް ގުޅީމަ ޕޮލިހުންއަންނަނީ ހަދާނެއެއްޗެއް ހަދާފަ އެމީހަކުދާފަހުން އައިއްސަ މިބުނަނީ މާރާމާރި ހިންގި ފަރާތެއް ނެތެއްނޫންހޭ އޭނާއައިސް މާރާމާރީ ހިންގަންފެށީމަ އަނެއްކާވެސް ގުޅާލާށޭ އޭރުން އަހަރުމެން އަންނާނަމޭ ދެންވެސް އަންނާނީ 30މިނެޓު ފަހުން. އަދި ތިމަންނަމެންނަށް އާދެވޭއިރު އެމީހަކު ހުންނަންޖެހޭނީ މާރާމާރީހިންގާށޭ އޭރުންނޭ އެމީހަކު ތިމަންނަމެންނަށް ގެންދެވޭނީ. އެއްވެސް ރައްކާތެރިކަމެއްނެތް. ޕޮލިހުންނަކީ ނެތް ބައެއްކަން ގަބޫލުކޮއްފިން މިހާރު\nމެއި 20, 2021 02:23\nވަރިވެގެން ދެމީހުން އެއްތަނެއްގަ އުޅުމަކީ މައްސަލައެއް ނޫންތޯ؟ވަރި ވީމަ ވާނީ ހިލޭ އަންހެނަކަށް ނޫންތޯ.އަދި އަނެއްކާ ކޯޓުންތޯ ވަރިކުރަނީވެސް.މަޖާ ކަމެއްމީ.އަސްރާ މަށާ އިންނަމަ ތިހެން ނުވީސް.އެއިރުވެސް މަބުނިން ތީނަޔާ ނީންނާށޭ.އަދިވެސް އެފުރުސަތު އެބައޮތް.މަމިހިރީ އިންނަން.އެއްވެސް ޝަރުތެއް ނެތި،ވަރަށް ލޯބިވޭ.އެކަމަކު ތިމައްސަލަ ދޫނުކުރާތި.\nމެއި 20, 2021 02:58\nމެއި 20, 2021 04:42\nމީހާ ހޭބުއްދި ހުންނާނީ ޢިލްމެއް ހިލްމެއް ހުރެގެންތާ. ތި އަހައްމަދަކީ ބަނޑޮހުގެ ކޮފީ ޝޮޕުގަ ވެއިޓަރަކަށް އުޅެނިކޮށް ވަހިއްދީނު އެހީވެގެން އެސޯސިއޭޝަނެއް ހަދާދިނީމާ ފިޔަފެޅި ސޮރެއް. މާބޮޑަށް ރައީސު ނަޝީދު ހެދިގެން އުޅޭ މޮޔަ ސޮރެއް. ތިމަންނަ އަށް ނުހައްޤު މުއްސަދިކަން ނުލިބެޔޭ ބުންޏަސް ފަސް އަހަރުތެރޭ ބޮޑެތި ފިހާރަތައް ހުޅުވީ ވަޅަށް ދާނިބާނައިގެން ނެގިފެނުން ކަން މަމެންވެސް ދެނެހުރިން.\nދިވެހި ކަނބަލުންވެސް މިސޮރު ހެން އަރިއަރި މައްޗައް ފުނާ އަޅައިގެން އުޅޭ މީހުންން ސައިޒުކުރަން ވެއްޖެއްނު. ފޯއްމުލައް ކަހަލަ ޢިލްމީ ދަރިން ތިބި ތަނަކަށް މިކަހަލަ ސޮހޮލެއް ތިދިނީ ބޮޑު ލަނދެއް. އިނސާފު ލިބޭނެ ކަމަށް އުއްމީދު.\nމެއި 20, 2021 05:38\nމިފަދަ ހާލަތު ގަ އީސަ ވެސް ޓެސްޓް ކުރަން ޖެހެ އެވެ. ހަމައިގަ ތޯ ބަލާށެވެ.\nތިކަހަލަ ފި ރިހެނަކާއި އެކު އުޅެން ހެޔޮނުވާނެ. މުޅިއުމުރު ހިތްދަތިކަމުގައި އުޅުމަށްވު ރެ ތިމާދެކެ ލޯބިވާ ނިކަމެއްޗަކާއި އެކު އުޅުން މާބޮޑަށްވެސް ބުއްދިވެ ރި.\nކަމަނާގެ ތިހިތްވަ ރަކީ ތިކަހަލަ ބައިވަ ރު އަންގެނުންނަށް ލިބިގެން ދިޔަ ހިތްވަ ރެއް.\nތިކަހަލަ ކެ ރޭ ހިތްވަ ރު ގަދަ މީހުންކަމުގައި ﷲ އަޅަމެންގެ އަންހެން ދަ ރިންލައްވާށި.\nމެއި 20, 2021 06:19\nތީރަނގަޅު ވާހަކެއް ކަމަށް ޤަބޫލެއް ނުކުރާނެ ތިމީހުން ދަންނަ ބަޔަކު އަމިއްލަ ފައިދާއަށް އަނެއް އިންސާނާގެ އަބުރު ކަތިލާ މީންގެ އަގުވައްޓާލާ މީހުން ފޟީހަތްކުރާ ހިންދީ ފިލްމުގަ ދައްކާކހަލަ ބައިކުޅެ ބައެއް ތީ ތީ މަހްލޫފް އަންހެނުންގެ ކޮއްކޮ ނޫން އެވެސް ހަމައެހެން އަލަގަހަކުން ކެޔޮ ނިރެއް ނުފަޅާނެ\nމެއި 20, 2021 06:22\nމަޖިލިސްތެ ރޭގައި މީނަ އެކަހރރި ކުރަންޖެހޭ.\nމީނައާއި ވާހަކަދައްކާނީވެސް އެކަހަލަ މީހުން.\nހަޔާތްކުޑައީ ވަކިވަ ރަކަށްނޫން. އަނބިމީހާ ރޯނާގަންނަވާލާފައިގޮސް މަޖިލިހުގައި ގާނޫނު ހަދަން ؟؟\nމެއި 20, 2021 06:28\nއަސް ރާ ކަނބުލޮ ތި ފި ރުހެންގޮލާއަށް މައުފު ނުކު ރާތި. ތިކަލޭގެއަށް އަދަބެއް ލިބުމަކީ ދިވެހި ފި ރިހެނުންނަށް ދެވޭ ވަ ރުގަދަ އިންޒާ ރެއް.\nޢަދި އެތައް ފި ރިހެނުން ރަނގަޅުވާން މަޖްބޫ ރު ވާނޭސަބަބެއް.\nމެއި 20, 2021 07:37\nހިއުމަން ރައިޓްސް ކޮބާ މީ އެވާހަކަ ދައްކާ މީހުންގެ ހާލަތަކީ\nމެއި 20, 2021 09:51\nޖީހާން ކީއްވެބާ ކުއްލި މަސަލައެއްގެ ގޮތުގަ އީސަގެ މައްސަލަ މަޖިލީހަށް ނުވެއްދީ،ނައިބުރައީސް އީވާ ކީއްވެތޯ ކަމަނާ ރިޔާސަތު ބަލަހައްޓަވާ މަޖިލީހުގައި ކުއްލި މައްސަލައެއްގެ ގޮތުގައި މިކަން ބަލައި އީސަޔާ ދޭތެރޭ ފިޔަވަޅު ނޭޅުއްވީ، އެމްޑީޕީ މެންބަރަކަށް އީސަ ވީމަތޯ؟\nމެއި 20, 2021 11:59\nތިޔަ އީސައެއް ނިކަން އަހަރެން އަތުޖެހޭ ހިސާބަށް ގެނެސްބަލަ އަނިޔާކުރެވެނި ކާކަށް ކަންދައްކާލާނަން……ފިނޑި ރަނޑާލި ގޮއްސަ އަންހެނަކަށް އަނިޔާކުރާއިރު ތީ ތިމާގެ ފެންވަރަކީ\nމެއި 20, 2021 12:54\nތިގެރި ކޮށީގަ މިދައުރުގަ އުޅޭ އިއްޒަށްތެރި މެމްބަރުންގެ ހާލު ތިއީ ...ހަޔާތް ކުޑައީ ވަ ކިވަރަކަށް ނޫން .. އެ ކަމަ ކު ވެސް ގާނޫނު ހަދާ މަޖިލީހޯ ..މިއޮތީވާ ގައުމެއް..!\nމެއި 20, 2021 14:55\nއީސާ ކަލޭތީ މަ ހީކުރިވަރަށްވުރެ ފީކަޅާ މީހެއް. އަނބިމީހާ ރީތިގޮތުގަ ވަރިކޮއްފަ އާއިލާ ގާތަށް ފޮނުވީމަ ނިމުނީ. އަނިޔާ ކުރާނެކަމެއް ނެތް. ކޮންމެހެން ވަރިކޮއްފަ ވެސް ސާބިތު ކުރެވެންދެކަށޭ ކިޔާފަ ކަލޭގެ ގޭގަ ގުލާނުކުރާކަށް ބަހައްޓާކަށް ނުޖެހޭ\nމެއި 20, 2021 16:33\nދެން އިވޭނީ ވަރަށް ތަފާތު އަޑެއްކަން ނޭންގެ އަސްރާ އަކީ ހަރުކަށި ފިކުރުގެ މީހަކަށް ވާތީއޭ އީސަ އަނިޔާ ކުރި ކަމަށް އެބުނަނީއޭ ކިޔާ ފަ ފުލުހުން ބަޔާނެއް ނުނެރެފިއްޔާ ވާރަނގަޅު\nމެއި 20, 2021 22:47\nމެއި 20, 2021 22:51\nލޯބި މަންޖެއެއް އީސަވެސް ނުވާނެ ދޯ އަނިޔާކޮށްގެނެއް.\nމެއި 20, 2021 23:09\nފިރިމީހާއަށް ތެދުވެރި ނުވާނަމަ މިކަހަމައސަލަ ޖެހޭނެ. ދެންވެސް ތެދުވެރި ކަންމަތީ ހުރެފިނަމަ މިބާވަތުގެ މަެސަލައެއް ނުޖެހޭނެ.\nމެއި 21, 2021 12:56\nތެދުވެރި ނުވިޔަސް އަނިޔާކުރުމަކީ އެއްވެސް ޤާނޫނެއްގައި ނުވަތަ އެއްވެސް ޝަރީޢާތެއްގައި އޮންނަ ކަމެއް ނޫން. ތެދުވެރި ނުވިއްޔާ ނަސޭހަތް ދީ އިސްލާހު ނުވިއްޔާ ވަރިކުރީމާ ނިމުނީ. އަހަރެމެން އިނދެފާނަން. އީސަ އެކަންކޮށްފައިވާނީ މަސްތުގެ ހާލަތުގައި ކަމަށް ވަރަށް ބޮޑަށް ބެލެވޭ. އެހެންމީހެއް ނަމަ އެގަޑީގައި އަޙުމަދު (ޢީސާއެއް ނޫން، ޢީސާއަކީ އޭނާގެ ބައްޕަ) ފުލުހަށް ގެންގޮސް މަސްތުވާ އެއްޗިއްސަށް ޕޮޒިޓިވްތޯ ބަލާން ޓެސްޓްކޮށް ޕޮޒިޓިވޭ ކިޔާފަ ހައްޔަރުކުރީސް. ނަމަވެސް ރޯޔަލް ނަޝީދުގެ ބެސްޓީ ކަމަށް ވީމާ، ގާނޫނު ހަލާކުކޮށްލާފަ ވެސް އީސަ ހުންނާނީ ސަލާމަތުން. މީ ގައްޒާފީގެ ފެހިފޮތް ބުނާ ޑިމޮކްރެސީގައި ކަން ހިނގާ ގޮތް.\nމެއި 21, 2021 12:21\nއީސަ ގެވެށި އަނިޔާ ކޮށްފިއޭ މިމަންޖެ މިބުނަނި. ކޮންކަމެއްތަ ކުރީ. ވަރިވެގެން ހުރެ ޢީސަ ދިރިއުލޭ ގޭގައި އޫލެން ޖެހެތަ؟ ވަރިކުރީމަ އެއޮތީ ޒިންމާއިން ވަކިވެފަ. ދެން ހިލޭ އަންހެނެއްގެ ގޮތުގަ ފިރިހެނެއްގެ ގެގަ އުލޭ މައްސަލަ ފުރަތަމަ ބަލަންވީ. އޭގެ ފަހުން ގެވެށި އަނިޔާއަކަށް ވަާނީ. އެހެން ނޫނީ ކިޔާނީ ރޭޕުކުރުން، ޒިނޭ ކުރުން. ޒިނޭއާއި ކާރި ނުވާން ގުރުއާނުގައި އޮވޭ އަންގަވާފަ. ހިލޭ އަންހެނަކު އީސަގެ އެޕާޓްމެންޓަށް ވަދެ އުލުނު މައްސަލަ ތަހުގީގު ކުރަން އެބަޖެހޭ.\nމެއި 23, 2021 04:10\nމެއި 23, 2021 04:11\nމެއި 23, 2021 04:13\nމެއި 24, 2021 19:25\nތިޔަމައްސަލައެއް އިންސާފަކުން ނުބަލާނެ ދެން ލަލަލާ ޢީސަގެ ފަސްބައި ކިލަނބުވިޔަކަ މިސަރުކާރަކުން ނުދޭނެ ދެންބޮބޮބޯ\nމެއި 25, 2021 15:01\nގެވެށި އަނިޔާ ހުރޭތަ؟ދެމީހުން ހަމަޖެހިގެން އަނބިމީހާ ފިރިމީހާގެ ކިޔަމަނުގަ އިންނަހާ ދުވަހަކު ގެވެށި އަނިޔާ ނުލިބޭނެ ފިރިމިހާ އެމީހާގެ ކައިވެނި ދެމެހެއްޓުމުގާ އަލަންޖެހެ ފިޔަވަޅުތައް ގެވެށި އަނިޔާއަށް ވަނީ ކޮންގޮތަކުން އެފަދަ ފިޔަވަޅުގެތެރޭގަ އަނބިމީހާ ގައިގަ ޖެހުނވެސް ފިރިމީހާއަސް މަތްﷲ ހުއްދަ ކުރައްވާފައިވޭ. ނިސާ ސޫރަތުގެ 34 ވަނަ އާޔަތް ބައްލަވަލައްވާ. އާޔަތާ ދެކޮޅަށް ގާނޫނު ހެދިދާނެބާ؟ގާނޫނުއަސަސީގަ ބުނަނީ އިސްލާމް ދިނުގެ އަސްލަކަހިލާފަށް ހެދޭ ގާނޫނަކީ ބާތިލްއެއްޗެއްކަމަށް.


ޝަހުސު އޮޅުވާލައިގެން ރާއްޖެއަށް އެތެރެވާން މަސައްކަތް ކުރި ބިދޭސީންތަކެއް ހިފަހައްޓައިފި | | Sangu News\nޝަހުސު އޮޅުވާލައިގެން ރާއްޖެއަށް އެތެރެވާން މަސައްކަތް ކުރި ބިދޭސީންތަކެއް ހިފަހައްޓައިފި\n23 ސެޕްޓެމްބަރ 2019 - 08:41\nފޮޓޯ: އިމްގްރޭޝަން / ޓްވިޓާ --- ޝަހުސު އޮޅުވާލައިގެން ރާއްޖެއަށް އެތެރެވާން އުޅެނިކޮށް ހިފެހެއްޓި ބިދޭސީންގެ އަދަދު 12 އަށް އަރާ\nއަސްލު އޮޅުވާލާ ވައްތަރު މީހެއްގެ ޕާސްޕޯޓު ބޭނުންކޮށްގެން ރާއްޖެއަށް އެތެރެވުމަށް މަސައްކަތް ކުރި ބިދޭސީންތަކެއް މޯލްޑިވްސް އިމިގްރޭޝަނުން އަނެއްކާވެސް ހިފަހައްޓައިފިއެވެ.\nނަމަވެސް އެއީ ކޮން ގައުމަކުން ރާއްޖެއަށް އެތެރެވާން މަސައްކަތްކުރި ބައެއްކަމެއް އިމިގްރޭޝަނުން ހިއްސާކޮށްފައެއް ނުވެއެވެ. އަދި އެމީހުންނާއި ގުޅޭ އިތުރު ތަފްސީލެއްވެސް އެ އިދާރާއިން މީޑިއާތަކާއި ހިއްސާކޮށްފައެއް ނުވެއެވެ. ރާއްޖޭގައި ގަވާއިދާ ހިލާފަށް އުޅެމުންދާ ބިދޭސީން އަނބުރާ ގައުމަށް ފޮނުވާލުމުން ޝަހުސު އޮޅުވާލައިގެން އަލުން އެތެރެވުމަކީ އާންމުކޮށް ހިނގާ ކަމެކެވެ.\nޝަހުސު އޮޅުވާލައިގެންނާއި ޕާސްޕޯޓު ނަކަލުކޮށްގެން ރާއްޖެ އެތެރެވާން މަސައްކަތްކުރާ ގިނަ އަދަދެއްގެ ބިދޭސިން މިފަހަކަށް އައިސް އިމިގްރޭޝަނުން ދަނީ ހުއްޓުވަމުންނެވެ. މިކަން ހުއްޓުވުމުގެ ގޮތުން ރާއްޖޭގެ ބޯޑަރު ނިޒާމް ވަރުގަދަ ކުރުމުގެ އިތުރުން ހިއުމަން ޓްރެފިކިން އާއި ދެކޮޅަށް ކަމާބެހޭ އިދާރާތަކުން ދަނީ މަސައްކަތްތައް ކުރަމުންނެވެ. އޮޅުވާލައިގެން، ފޭކު ޑޮކިއުމެންޓުތައް ހަދާ ރާއްޖެއަށް އެތެރެވާން މަސައްކަތް ކުރުން ހުއްޓުވުމަށް އިމިގްރޭޝަނުން ވަނީ ރާއްޖޭގެ ބޯޑަރު ނިޒާމު ވަރުގަދަ ކުރުމަށް މަސައްކަތްތައް ފަށާފައެވެ. ވޯކް ވިސާގައި ރާއްޖެ އެތެރެވެފައިވާ އެއް ލައްކަ ސާޅީސް ހަތަރުހާސް ހަސަތޭކަ ހަ މީހުންގެ ތެރެއިން ފަސްދޮޅަސް ތިން ހާސް މީހުން އުޅެނީ ގަވާއިދާ ހިލާފަށް ކަމަށް އިމިގްރޭޝަނުން ވަނީ ބުނެފައެވެ.\nރާއްޖޭގައި ގަވައިދާ ހިލާފަށް ގިނަ އަދަދެއްގެ ބިދޭސިން އުޅެމުންދާއިރު ވިސާ އާއި ހިލާފުވި ބިދޭސިންތަކެއް މިދިޔަ ދުވަސްތަކުގައި ވަނީ ޑީޕޯޓުކޮށްލާފައެވެ. ރާއްޖޭގައި ގާނޫނާ ހިލާފަށް އުޅޭ ބިދޭސީން 50،000 އަށްވުރެ އިތުރުވާނެ ކަމަށް އިކޮނޮމިކް މިނިސްޓަރު ފައްޔާޒު އިސްމާއީލް ވަނީ ވިދާޅުވެފަ އެވެ. އެ މީހުންނަށް ދެވަނަ ފުރުސަތެއް ދީ ގާނޫނުގެ ތެރެއަށް ވެއްދުމަށް ސަރުކާރުން ވަނީ ފެމިލަރައިޒޭޝަން ޕްރޮގްރާމެއް ވެސް މިހާރު ފަށާފަ އެވެ.\nގަވާއިދާ ހިލާފަށް އުޅޭ ބިދޭސީންގެ މައްސަލަ ހައްލުކުރުމަށް ރައީސުލްޖުމްހުރިއްޔާ އުފައްދާފައިވާ ކޮމިޓީގެ ލަފާގެ މަތިން އިކޮނޮމިކް މިނިސްޓްރީން ވަނީ ގަވާއިދުތަކަށް އިތުރު ބަދަލުތަކެއް ގެނެސްފަ އެވެ. އެގޮތުން ކޯޓާ ދޫކުރުމުގެ އުސޫލާއި ބައެއް ފީތަކަށްވެސް ވަނީ ބަދަލުތައް ގެނެސްފަ އެވެ.\nމީގެ އިތުރުން ކޮންމެ ގައުމަކުން ލޭބަރުންގެ ގޮތުގައި މީހުން ގެނެވޭ އަދަދެއް އިކޮނޮމިކް މިނިސްޓްރީން ވަނީ ކަނޑައަޅާފަ އެވެ. ބަންގްލަދޭޝް އަށް ކަނޑައަޅާފައިވާ އަދަދު ހަމަވެފައިވާތީ އެއް އަހަރު ވަންދެން ބަންގްލަދޭޝް އިން މަސައްކަތްތެރިން ނުގެނެވޭ ގޮތަށް މިނިސްޓްރީން ހަމަޖައްސާފައިވާކަންވެސް ފާހަގަކޮށްލެވެއެވެ.


Breaking News: Dharavandhoo Airport Vaguthee Gothun Bandhu Koffi | Hathaavees\nދަރަވަންދޫ އެއާޕޯޓު ވަގުތީ ގޮތުން ބަންދުކޮށްފި\nދަރަވަންދޫ އެއާޕޯޓުގައި މޯލްޑިވިއަންގެ ބޯޓެއް: ފޮޓޯ / ސަން\nރާއްޖޭގައި އެންމެ ގިނަ ރިސޯޓުތައް އޮންނަ އެއް އަތޮޅު ކަމަށްވާ ބ. އަތޮޅުގެ ދަރަވަންދޫ އެއާޕޯޓު ވަގުތީ ގޮތުން ބަންދުކޮށްފިއެވެ.\nދަރަވަންދޫ އެއާޕޯޓު ބަންދުކުރީ އެ އެއާޕޯޓަށް ފުރަން ގޮސްފައި ހުރި މީހެއްގެ ގައިން ކޮވިޑް19 ގެ އަލާމާތްތަކެއް ފެނުމުންނެވެ. އަދި އޭނާއާ ކޮންޓެކްޓުވި އެންމެ މިހާރު ތިބީ އެއާޕޯޓުގައި އެކަހެރިކޮށްފައެވެ. އެނގިފައިވާ ގޮތުގައި މިވަގުތު އެރަށަށް ރިސޯޓުތަކުގެ ލޯންޗުތައް ވެސް ކައިރި ކުރުން މަނަލެވެ.\nމިރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން ކޮވިޑް19 ގެ ތަރުޖަމާން މަބްރޫކް އަޒީޒް ވަނީ ކޮވިޑް19ގެ އަލާމަތްތައް ފެނިގެން ކަރަންޓީން ފެސިލިޓީތަކަށް ގެންދިޔަ މީހުންގެ އެންމެ ފަހުގެ މައުލޫމާތުތައް ހިއްސާ ކޮށްފައެވެ. އެގޮތުން އޭނާ ވިދާޅުވީ ފަރުކޮޅުފުށީގައި މިވަގުތު9މީހަކު ތިބިއިރު ވިލިވަރު އައިސޮލޭޝަންގައި 17 މީހަކު އެބަތިބި ކަމަށްވެސް މަބްރޫކް ވިދާޅުވިއެވެ.


Imran ge hassa match gai FAM team ge coach akah Ali Waheed\nއިމްރާންގެ ހާއްސަ މެޗްގައި އެފްއޭއެމް ޓީމުގެ ކޯޗަކަށް އަލީ ވަހީދު\nމޯލްޑިވްސް ފުޓްބޯޅް އެވޯޑްސް 2018 ގެ ތެރެއިން: އެފްއޭއެމް ޓީމުގެ ކޯޗަކީ މިނިސްޓަރު އަލީ ވަހީދު - އަހުމަދު ޝުރާއު | އަވަސް\nރާއްޖޭގެ ލެޖެންޑަރީ ގޯލްކީޕަރު އިމްރާން މުހައްމަދު، ގައުމީ ޓީމަށް ކުޅުން ހުއްޓާލުމާ ގުޅިގެން އޭނާގެ ޝަރަފުގައި ކުޅޭ ހާއްސަ މެޗްގައި ވާދަކުރާ ފުޓްބޯޅަ އެސޯސިއޭޝަން އޮފް މޯލްޑިވްސް، އެފްއޭއެމްގެ ޓީމުގެ ކޯޗުކަން ޓޫރިޒަމް މިނިސްޓަރު އަލީ ވަހީދު ކުރައްވާ ގޮތަށް ހަމަޖެހިއްޖެ އެވެ.\nގައުމީ ޓީމާއި ނިއުރޭޑިއަންޓްގެ މެނޭޖަރުކަން ކުރައްވާފައިވާ އަލީ ވަހީދު ކޯޗުކޮށް ދެއްވާ ޓީމުގައި މެންޗެސްޓާ ޔުނައިޓަޑްގެ ކުރީގެ ގޯލްކީޕަރު ޕީޓާ ޝުމައިކަލް އާއި ރެއާލް މެޑްރިޑްގެ ކުރީގެ ޑިފެންޑަރު މިޝޭލް ސަލްގާޑޯ ހިމެނެ އެވެ. އަދި ރާއްޖޭގެ ކުރީގެ މަޝްހޫރު ދެ ކުޅުންތެރިއަކު ވެސް ޓީމުގައި ހިމެނެ އެވެ.\nއަލީ ވަހީދު ސިޔާސީ ސަބަބުތަކަށްޓަކައި 2015 ވަނަ އަހަރު ދިރިއުޅުން އިނގިރޭސިވިލާތަށް ބަދަލު ކުރައްވައި ވަޒީފާއެއްގެ ގޮތުގައި ނޮން-ލީގް ފުޓްބޯޅަ ކްލަބެއް ކަމަށްވާ ސައުންލަންޑަން ފުޓްބޯލް ނެޓްވާކް އެފްސީ، އެސްއެލްއެފްއެންގެ ކޯޗުގެ މަގާމު އަދާކުރައްވާފައިވެ އެވެ.\nއަލީ ވަހީދުގެ ކޯޗް ކަމުގައި އެ ކްލަބް ވަނީ ވިންބަލްޑަން ޑިސްޓްރިކް ލީގާއި ސައުތާން ސަންޑޭ ލީގްގައި ވާދަކޮށްފަ އެވެ. އަލީ ވަހީދު މިހާރު ތައްޔާރުވަމުން ދަނީ ޔޫއީއެފްއޭ ބީ ލައިސެންސް ހޯދެއްވުމަށެވެ.\nއިމްރާންގެ ހާއްސަ މެޗް އޮންނާނީ މިރޭ އެވެ. އެފްއޭއެމްގެ ޓީމާ ދެކޮޅަށް ނުކުންނާނީ އިމްރާންގެ ހާއްސަ ޓީމެވެ. އެ ޓީމުގައި މި އަހަރުގެ އެންމެ މޮޅު ކުޅުންތެރިޔާ އަލީ އަޝްފާގު، ދަގަނޑޭ އާއި ކުރީގެ މަޝްހޫރު ދެ ކުޅުންތެރިން ކަމަށްވާ އަލީ އުމަރާއި އަލީ ޝިހާމް ކުޅޭނެ އެވެ. ޓީމްގެ ކޯޗުކަން ކުރާނީ ނިއުރޭޑިއަންޓުގެ ކުރީގެ ކޯޗު ބަލްގޭރިއާގެ ޔޮރްދާން ސްޓޮއިކޯފް އިވަނޯފެވެ.\nގައުމީ ޓީމަށް އިމްރާން ކުޅުން ހުއްޓާލީ އޭޝީއަން ކަޕުގެ ކޮލިފައިން ބުރަށް ރާއްޖެ ގެންގޮސް ދިނުމަށް ފަހު 2016 ވަނަ އަހަރު ސެޕްޓެމްބަރު މަހު އެވެ. ގައުމީ ޓީމަށް ކުޅުން ހުއްޓާލިިރު އޭނާ ވަނީ 100 އާ ގާތް ކުރާ އަދަދަކަށް ގައުމީ ޓީމަށް މެޗު ކުޅެފަ އެވެ.\nއިމްރާން ގައުމީ ޓީމަށް ކުޅެން ފެށީ، 2000 ވަނަ އަހަރު އެވެ. ގައުމީ ޓީމުގައި އޭނާގެ ފުރަތަމަ މުބާރަތަކީ، ރާއްޖޭގެ ފުޓްބޯޅައަށް 50 އަހަރު ފުރިގެން ބޭއްވި ގޯލްޑަން ޖުބްލީ ފުޓްބޯޅަ މުބާރާޓުގައެވެ. ގައުމީ ޓީމު ހަތަރު މުބާރާތެއްގެ ފައިނަލަށް ގެންގޮސް ދިނުމުގައި އިމްރާން ވަނީ މުހިންމު ދައުރެއް އަދާ ކޮށްފަ އެވެ.\nއެފްއޭއެމް އަލީ ވަހިދު


SunOnline: Group ge varugadha kan ingeynee miadhuge match ah fahu: Sekulovski\nގުރޫޕުގެ ވަރުގަދަކަން އިނގޭނީ މިއަދުގެ މެޗަށް ފަހު: ސެކުލޮސްކީ\nޢަބްދުﷲ އައިމަން 11 Mar 2020, 11:34\nއޭއެފްސީ ކަޕުގައި އިންޑިއާގެ ޗެންނާއީއާ ދެކޮޅަށް މިއަދު ރާއްޖޭގެ މާޒިޔާ ސްޕޯޓްސް ނުކުންނަ އިރު އެ ޓީމު ލައްވާލާފައި އޮތް ގްރޫޕް "އީ"ގެ ވަރުގަދަކަން އިނގޭނީ ފުރަތަމަ މެޗު ކުޅުމުން ކަމަށް މާޒިޔާގެ ކޯޗު މަރުޖާން ސެކުލޮސްކީ ބުނެފި އެވެ.\nޗެންނާއީއާ ދެކޮޅަށް ނުކުންނަ މެޗުގެ ކުރިން ނޫސްވެރިންނާ ބައްދަލުކޮށް ސެކުލޮސްކީ ބުނީ މާޒިޔާ އަކީ އަބަދު ވެސް މޮޅުވާން ކުޅޭ ޓީމެއް ކަމަށެވެ. އެހެން ކަމުން މިއަދު ޗެންނާއީއާ ދެކޮޅަށް ނުކުންނާނީ ސީދާ މޮޅެއް ހޯދުމަށްކަމަށް ސެކުލޮސްކީ ވަނީ ބުނެފަ އެވެ.\nމާޒިޔާ އޭއެފްސީ ކަޕުގެ ގްރޫޕް ސްޓޭޖަށް އައީ ވަރުގަދަ ހަތަރު މެޗެއް ޕްލިމިނަރީ ރައުންޑާއި ޕްލޭ އޮފް ރައުންޑުގައި ކުޅުމަށް ފަހު އެވެ. ސެކުލޮސްކީ ބުނީ މިއަދުގެ މެޗަށް ނުކުންނަ އިރު އޮތް އެންމެ ބޮޑު ހިތްހަމަ ޖެހުމަކީ ވެސް އިންޑިއާގެ ޓީމެއް ކަމަށްވާ ބެންގަލޫރު އެފްސީ އަތުން މޮޅުވެގެން އައިސް މި މެޗާއ ކުރިމަތިލާން ޖެހުމެވެ.\nއެކަމަކު އެ މެޗާއި މި މެޗަކީ ވަރަށް ތަފާތު ދެ މެޗެއް ކަން ފާހަގަކުރަމުން ސެކުލޮސްކީ ބުނީ ކުރީ މެޗުގައި މާޒިޔާއަށް ލިބުނު އެއްވެސް އެޑްވާންޓޭޖެއް މި މެޗުން ނުނެގޭނެ ކަމަށެވެ.\n"މާޒިޔާގެ ޓީމުގެ ފަރާތުން އަބަދު ވެސް ރަނގަޅު ޕާފޯމެންސެއް ދައްކާ. އެކަމާ ވަރަށް ހިތްހަމަ ޖެހޭ. މިއަދުގެ މެޗަކީ ވަރަށް މުހިއްމު މެޗެއް. މި މެޗު ކުޅުމުން ޗެންނާއީގެ ފެންވަރާއި ގްރޫޕުގެ ވަރުގަދަކަން އަންދާޒާ ކުރެވޭނެ." ސެކުލޮސްކީ ބުންޏެވެ.\nޕްރެސްގައި ވާހަކަ ދައްކަމުން މާޒިޔާގެ ކެޕްޓަން މުހައްމަދު އިރުފާން (އިރޭ) ބުނީ މި މެޗަށް ޓީމު އޮތީ ވަރަށް ބޮޑަށް ތައްޔާރުވެފައި ކަމަށާއި އިންޑިއާގައި ކުރި ފަރިތަކުރުންތަކަށް ފަހު ޓީމުގެ ހުރިހާ ކުޅުންތެރިންގެ އަމާޒަކީ މި މެޗުން މޮޅުވެ އެނބުރި ގައުމަށް ދިޔުން ކަމަށެވެ.\nމާޒިޔާއާއި ޗެންނާއީގެ އިތުރުން މި ގްރޫޕުގައި ދެން އޮތީ ނިއުރޭޑިއަންޓަށް ގިނަ ކާމިޔާބީތަކެއް ހޯދައިދިން ސްޕެއިނުގެ އޮސްކާ ބްރުޒޯން ކޯޗުކަން ކޮށްދެމުން އަންނަ ބަންގްލަދޭޝްގެ ބަޝަންދުރަ ކިންގްސްއާއި ރާއްޖޭގެ ޓީސީ ސްޕޯޓްސް ކުލަބެވެ.\nގްރޫޕް ސްޓޭޖުގައި ޗެންނާއީ ސިޓީއާ ދެކޮޅަށް މާޒިޔާ ނުކުންނާނީ އަންނަ ބުދަ ދުވަހު ރާއްޖެ ގަޑިން 19:00 ގައެވެ. މި މެޗު ކުޅޭނީ ޗެންނާއީގެ ޖަވާހަރްލާލް ނެހުރޫ ސްޓޭޑިއަމްގަ އެވެ.\nމާޒިޔާގެ ކޯޗަކަށް ނިޒާމްބެ ހަމަޖައްސައިފި\nލިލީ ވެސް މާޒިޔާގައި މަޑުކުރަން ނިންމައިފި


BREAKING: Dhuvaafaruge monitoring haalathu uvaalaifi | Fainu Online\nދުވާފަރުގެ މޮނިޓަރިން ހާލަތު އުވާލައިފި\nޢުމަރު އިބްރާހީމް 15 ޖުލައި 2020, ބުދަ, 8:36\nކޮވިޑް19 އަށް ރ. ދުވާފަރުން3މީހަކު ޕޮޒިޓިވް ވުމާއި ގުޅިގެން އެރަށް މޮނިޓަރިން ހާލަތަށް ގެނެސްފައި އޮތް އޮތުން އެޗްޕީއޭއިން އުވާލާއިފިއެވެ.\nއެރަށް މޮނިޓަރިންއަށް ލާފައިވަނީ، ހޯމް ކަރަންޓީންގައި ތިއްބާ ނަތީޖާ ނެގަޓިވްކަމަށް ދައްކައިގެން ދޫކޮށްލާފައިވަނިކޮށް ކޮވިޑަށް ޕޮޒިޓިވްވުމާއި ގުޅިގެނެވެ.\nއެޗްޕީއޭއިން ބުނެފައިވަނީ، އާންމު ޞިއްޙަތުގެ ޤާނޫނުގެ ދަށުން ބަލަންހަމަޖެހިފައިވާ ކަންކަން ބަލާ ނިމުމުން އިތުރަށް މޮނިޓަރިންގައި ރަށް ބޭއްވުމުގެ ބޭނުމެއް ނެތުމުން މޮނިޓަރިންއިން އާންމު ޙާލަތަށް ގެނައީ ކަމަށެވެ. މޮނިޓަރިން އުވާލި ނަމަވެސް ކޮންޓެކްޓް ޓްރޭސިންގެ ތެރޭގައި ހިމެނުނު ފަރާތްތައް މިހާރު ވަނީ ކަރަންޓީން ކޮށްފައެވެ. އަދި ހައި ރިސްކު 21 މީހެއްގެ ސާމްޕަލް ވަނީ ނަގާ ޓެސްޓް ކުރުމަށް އުނގޫފާރު ރިޖަނަލް ހޮސްޕިޓަލަށް ފޮނުވާފައެވެ.


20 ސެޕްޓެމްބަރ 2020 ގައި ފެށި މި ޓްރޭނިންގ ޕްރޮގްރާމް ނިމުމުގެ ރަސްމިއްޔާތުގައި ކޮމިޝަނަރ އޮފް ޕްރިޒަންސް އަޙްމަދު މުޙައްމަދުފުޅު ޔޫއެންއޯޑީސީއަށާއި މިނިސްޓްރީ އޮފް ހޯމް އެފައަރޒްއަށް ހާއްސަ ޝުކުރެއް އަދާ ކުރެއްވިއެވެ. އަދި ބައިވެރިންނަށް މުހާތަބްކުރައްވައި، މި ޓްރޭނިންގ ޕްރޮގްރާމްގެ ބޭނުން ފުރިހަމަ ގޮތުގައި ހިފުމަށް އެދިލެއްވިއެވެ.\nމި ޓްރޭނިންގ ޕްރޮގްރާމްގައި ޖަލުތަކުންނާއި ހެޑް އޮފީހުން ޖުމްލަ 38 އޮފިސަރުން ވަނީ ބައިވެރިވެފައެވެ.\nމި ޕްރޮގްރާމްގައި މައިގަނޑުގޮތެއްގައި “ދި މަންޑޭލާ ރޫލްސް” ގައި ހިމެނޭ ކަންތައްތަކާގުޅޭ މޮޑިއުލްސްތައް ބައިވެރިންނަށް ކިޔަވާދީފައިވެއެވެ. އޭގެ ތެރޭގައި އެ ރޫލްސްގެ އޮވަރ ވިއު، ޕްރިޒަން ކޮންޑިޝަންސް، ޕްރިޒަން ރެޖީމް، ސޭފްޓީ އެންޑް ސެކިއުރިޓީ، ހެލްތްކެއަރ އަދި ސޭފްގަރޑް ހިމެނެއެވެ. އަދި މި ޓްރޭނިންގ ޕްރޮގްރާމް ފުރިހަމަކުރެވޭނީ ކޮންމެ ބައިވެރިޔަކު ކިޔަވައިދިން ބައިތަކަށް އެސައިންމަންޓެއް ހަދައި، އޭގެން ފާސްވުމުންނެވެ.\nމި ކޯހުގައި ޓްރޭނިންގ ޕްރޮގްރާމްގައި ކިޔަވައިދެއްވީ ޔޫއެންއޯޑީސީގެ ކޮންސަލްޓަންޓެއް ކަމަށްވާ އައިދާ މިޔޮލްމޯއެވެ.